title: ভারতীয় বিজ্ঞান ও যুক্তিবাদী সমিতি

text:
বিজ্ঞানমনস্কতা ও যুক্তিবাদের বিকাশ ঘটনো এই সংগঠনের একমাত্র উদ্দেশ্য। যুক্তিবাদ বিকাশের মূল অন্তরায় ধর্মীয় ভাবাবেগ, কুসংস্কার ও বিভিন্ন সামন্ততান্ত্রিক মূল্যবোধ। তাই এই সমিতি জন্মলগ্ন থেকেই যাবতীয় কুসংস্কার, ধর্মীয় আবেগ, অলৌকিকত্ব, ঈশ্বরতত্ব, জাতপাত, জ্যোতিষ শাস্ত্র ও সমস্ত রকম অবৈজ্ঞানিক চিন্তার বিরুদ্ধে আন্দোলন শুরু করেছে। এই আন্দোলন আসলে বর্তমান আর্থসামাজিক অসাম্যকে টিকিয়ে রাখার সহায়ক সমস্ত মতাদর্শ, মূল্যবোধ, সামাজিক আচারানুষ্ঠানের বিরুদ্ধে এক সাংস্কৃতিক আন্দোলন।এই সমিতির গঠনতন্ত্রের ধরন পিরামিডিয়। সবার নিচে শাখা সংগঠন, তার উপরে আঞ্চলিক কমিটি, কেন্দ্রীয় কমিটি এবং কেন্ধ্রীয় কার্যকরী কমিটি। কেন্দ্রীর কর্যকরী কমিটি-ই সমিতির সর্বোচ্চ কমটি। প্রতিবছর মার্চ মাসে সমিতির কেন্দ্রীয় সম্মেলন অনুষ্ঠিত হয়। কেন্দ্রীয় সম্মেলন পরবর্তী এক বছরের জন্য কেন্দ্রীয় কমিটি এবং কেন্দ্রীয় কার্যকরী কমিটির সদস্যদের নির্বাচন করে। বর্তমানে সমিতির মোট ১০টি অঞ্চলিক কমিটি এবং ২টি রাজ্য কমিটি আছে -
প্রতিটি আঞ্চলিক কমিটির অধীনে বহু শাখা কাজ করে। তবে পশ্চিমবঙ্গ তথা ভারতের বিভিন্ন জায়গার একাধিক শাখা, সেখানে কোন নির্দিষ্ট আঞ্চলিক কমিটি গঠিত না হওয়ায় তারা সরাসরি কেন্দ্রীয় কমিটির অধীনে কাজ করে। বর্তমানে সমিতির প্রায় ৮০টি শাখা সংগঠন আছে। এদের মধ্যে ৩০টি অতি সক্রিয়। কয়েকটি উল্লেখযোগ্য শাখা হ'ল -


title: ভারতীয় বিজ্ঞান ও যুক্তিবাদী সমিতি

text: ১।পুরুলিয়া শাখা , ২।বাঁকুড়া শাখা, ৩। হরিপাল শাখা, হুগলি, ৪। কমলপুর শাকা, ত্রিপুরা, ৫। বর্ধমান শাখা, পূর্ব বর্ধমান, ৬। বেলিয়াতোর শাখা, বাঁকুড়া ইত্যাদি।


title: ভারতীয় বিজ্ঞান ও যুক্তিবাদী সমিতি

text: তথাকথিত অবতার, জ্যোতিষী, ওঝা-গুনিন, অলৌকিক ক্ষমতাধারীদের বিরুদ্ধে সমতির চ্যালেঞ্জ - পৃথিবীর যে কেউ মন্ত্র শক্তি, জ্যোতিষ শাস্ত্রের অভ্রান্ততা বা অন্য কোন অলৌকিক ক্ষমতার প্রমান দিলে সমিতি তাকে ৫০,০০,০০০ টাকা পুরস্কার দেবে, এবং সমিতি সেই সঙ্গে সমিতি তার অলৌকিকতা বিরোধী সমস্ত কাজ থেকে বিরত থাকবে ও তার হয়ে প্রচার করবে।


title: ভারতীয় বিজ্ঞান ও যুক্তিবাদী সমিতি

text: সমিতির জন্মের সময় থেকেই অবতার, জ্যোতিষী, অলৌকিক ক্ষমতাধারীদের বিরুদ্ধে এই চ্যালেঞ্জ জারী আছে। কিন্তু এদের প্রায় সবাই এই চ্যালেঞ্জের সামনে আসতে অপছন্দ করেন। যারা অর্থলোভে, প্রচার পেতে বা নেহাত দায়ে পরে চ্যালেঞ্জ নিতে বাধ্য হয়েছেন, তাদের সবাই পরাজিত, বিধ্স্ত অথবা পলাতক। এদের মধ্যে কয়েকজন হলেন - তারাপীঠের তান্ত্রিক নির্মলানন্দ, গৌতম ভারতী, ডাইনি সম্রাজ্ঞী ঈপ্সিতা, পুনের মিঠাইবাবা, সাইবাবা, সাইদাবাদী, আমেরিকার মরিস সেরুলো, ফকির এস পি আলি, সত্যানন্দ, ভ্যাটিকানের পোপ (মাদার টেরিজা)প্রমুখ।


title: মেধাস্বত্ব

text: মেধাস্বত্ব বা কপিরাইট () বিভিন্ন রাষ্ট্রে বিদ্যমান একটি আইনি অধিকার, যাতে কোনও মৌলিক সৃষ্টিকর্মের মূল সৃষ্টিকর্তা ব্যতীত অন্য কোনও পক্ষ সেই সৃষ্টিকর্ম ব্যবহার করতে পারবে কি না কিংবা কোন্ শর্তে ব্যবহার করতে পারবে, সে ব্যাপারে সিদ্ধান্ত দেওয়ার ব্যাপারে ঐ মূল সৃষ্টিকর্তাকে একক ও অনন্য অধিকার প্রদান করা হয়। মেধাস্বত্ব সাধারণত একটি সীমিত মেয়াদের জন্য কার্যকর হয়। ঐ মেয়াদের পর কাজটি জনসাধারণের জন্য উন্মুক্ত ক্ষেত্রের বা জনক্ষেত্রের (পাবলিক ডোমেইনের) অন্তর্গত হয়ে যায়। মেধাস্বত্ব ছাড়াও আরেক ধরনের মেধা সম্পদ অধিকার বা স্বত্ব আছে, সেটি হল শিল্প সম্পত্তি স্বত্ব। এই অনন্য অধিকারগুলি পরম অধিকার নয়, বরং এগুলির সীমাবদ্ধতা ও ব্যতিক্রম আছে (যেমন নায্য ব্যবহার বা ফেয়ার ইউজ)।


title: মেধাস্বত্ব

text: বৌদ্ধিক বা মেধাভিত্তিক সৃষ্টিকর্মটি যদি কোনও গ্রন্থ হয়, তাহলে বাংলাতে তার মেধাস্বত্বকে বিশেষ একটি পরিভাষা "গ্রন্থস্বত্ব" দ্বারা নির্দেশ করা হয়। এছাড়া গ্রন্থ ব্যতীত অন্যান্য রচনার জন্য সাধারণভাবে "লেখস্বত্ব", "রচনাস্বত্ব", ইত্যাদি পরিভাষাও প্রচলিত।


title: মেধাস্বত্ব

text: মেধাস্বত্বের ইংরেজি পরিভাষা "কপিরাইট" বলতে আক্ষরিক অর্থে কোন মৌলিক সৃষ্টির "অনুলিপি তৈরির অধিকার" বোঝায়। বেশিরভাগ ক্ষেত্রেই এই অধিকারগুলো সীমিত সময়ের জন্য সংরক্ষিত থাকে। মেধাস্বত্ব বা কপিরাইটের আন্তর্জাতিক চিহ্ন হল © (এতে ইংরেজি Copyright শব্দের আদ্যক্ষর C-কে একটি বৃত্তের ভেতরে স্থাপন করা হয়েছে), এবং কিছু কিছু স্থানে বা আইনের এখতিয়ারে এটার বিকল্প হিসেবে (c) বা (C) লেখা হয়।


title: মেধাস্বত্ব

text: সৃষ্টিশীল, বুদ্ধিবৃত্তিক কিংবা শিল্পের বিভিন্ন প্রকার কাজের একটা বিরাট পরিব্যাপ্তিতে মেধাস্বত্ব থাকতে পারে বা হওয়া সম্ভব। কবিতা, অভিসন্দর্ভ, নাটক এবং অন্যান্য সাহিত্যকর্ম, চলচ্চিত্র, নৃত্যবিন্যাস (নাচ, ব্যালে ইত্যাদি), সঙ্গীত রচনা, ধারণকৃত শব্দ, চিত্রকর্ম, অংকন, মূর্তি বা প্রতিকৃতি, আলোকচিত্র, সফটওয়্যার, বেতার ও টেলিভিশনের সরাসরি ও অন্যান্য সম্প্রচার, এবং কিছু কিছু এখতিয়ারে শিল্প-নকশা (ইন্ডাস্ট্রিয়াল ডিজাইন) এর অন্তর্গত।


title: মেধাস্বত্ব

text: নকশা বা শিল্প-নকশাগুলোর (ইন্ডাস্ট্রিয়াল ডিজাইন) জন্য কোন কোন এখতিয়ারে আলাদা বা যুগপৎ/অধিক্রমণকারী (ওভারল্যাপিং) আইন থাকতে পারে। মেধাস্বত্ব আইন, বুদ্ধিবৃত্তিক বা মেধা সম্পদ (ইন্টেলেকচুয়্যাল প্রোপার্টি) সংক্রান্ত একটি ব্যাপ্ত বিষয়ের অধীনে অনেকগুলি আইনের একটি।


title: মেধাস্বত্ব

text: মেধাস্বত্ব আইন শুধুমাত্র ঠিক কী উপায়ে বা কী রূপে ধারণাসমূহ (আইডিয়া) অথবা তথ্য পরিবেশিত হবে সেটা বিবেচনা করে। এটা মেধাস্বত্ব সংরক্ষিত কাজের মূল ধারণা, মূলনীতি (কনসেপ্ট), সত্য (ফ্যাক্ট), ধরন (স্টাইল) অথবা পদ্ধতিটিকে আওতাভুক্ত করে না বা করার চেষ্টা করে না। উদাহরণস্বরূপ বলা যায়, মিকিমাউস কার্টুন বিষয়ে যে মেধাস্বত্ব সংরক্ষণ করা আছে, এটা অননুমদিত কোন ব্যক্তি বা প্রতিষ্ঠান কর্তৃক এই কার্টুন বিতরনের অধিকার রহিত করে এবং অননুমদিত কেহ ডিজনীর সৃষ্ট মানুষসদৃশ মিকিমাউসের মত একই রকম কোন ছবির অনুলিপি বা নকল করতে পারবে না; কিন্তু এই আইন সাধারণভাবে মানুষের মত দেখতে অন্য কোন ইঁদুর আঁকতে বা সৃষ্টি করতে বাধা দেয় না - যতক্ষণ সেগুলো ডিজনীর মূল নকশা থেকে যথেষ্ট অন্যরকম থাকে এবং ওটার (মিকিমাউসের) নকল বা অনুলিপির মত না হয়। কিছু কিছু এখতিয়ারে, মেধাস্বত্ব সংরক্ষিত কাজের বিদ্রুপাত্মক বা ব্যাখ্যামূলক কাজ প্রকাশেরও উপায় থাকে। ট্রেডমার্ক এবং প্যাটেন্ট-এর মত অন্যান্য আইনের ধারা পুনঃপ্রকাশ বা পুনঃউৎপাদন কিংবা ব্যবহারের উপর বিধিনিষেধ আরোপ করে, যেটা মেধাস্বত্ব আইন করে না ।


title: মেধাস্বত্ব

text: মেধাস্বত্ব আইনগুলোকে কোন কোন দেশে বার্ন আন্তর্জাতিক সমঝোতার মত আন্তর্জাতিক সমঝোতার মাধ্যমে স্বীকৃত ও প্রমিতকরণ করা হয়েছে এবং ইউরোপীয় ইউনিয়নের মত আন্তর্জাতিক সংস্থা বা বিশ্ব বাণিজ্য সংস্থার সদস্য দেশগুলিতে এটা প্রয়োজন হয়।


title: মেধাস্বত্ব

text: বিরাটাকার পরিব্যাপ্তিতে ছাপাখানার প্রসার হওয়ার আগে পর্যন্ত মেধাস্বত্ব উদ্ভাবিত হয়নি। আঠারো শতকের শুরুর দিকে ছাপাখানাগুলোর একচেটিয়া আচরণের প্রতিক্রিয়ায় প্রথমে ব্রিটেনে এরকম একটা আইনের ধারণা জন্ম নেয়। ইংল্যান্ডের রাজা দ্বিতীয় চার্লস বইগুলির অনৈতিক অনুলিপি তৈরির ব্যাপারটা সম্পর্কে সচেতন হয়ে, রাজকীয় বিশেষাধিকার প্রয়োগ করে লাইসেন্স বা অনুমোদন বিধিমালা ১৬২২ জারি করেন; এর ফলে অনুমোদনপ্রাপ্ত বইগুলির একটি নিবন্ধন তালিকা প্রতিষ্ঠা করতে হয়, এবং এটার একটা অনুলিপি সমস্ত প্রকাশনা প্রতিষ্ঠানে জমা রাখতে হয়, এবং প্রয়োজন অনুসারে সুপ্রতিষ্ঠিত সমস্ত সংশ্লিষ্ট বিষয়ের অনুমোদন দেয়া চালু করা হয়। "দ্য স্টাচু অব অ্যান" ছিল মেধাস্বত্ব দ্বারা সংরক্ষিত প্রথম সৃষ্টিকর্ম। এর লেখককে নির্দিষ্ট সময়ের মেধাস্বত্ব প্রদান করা হয়েছিল এবং সেই নির্দিষ্ট সময়ের পরে মেধাস্বত্ব শেষ হয়ে গিয়েছিল। মেধাস্বত্ব বা কপিরাইট বই ও মানচিত্র প্রকাশের এবং অনুলিপি নিয়ন্ত্রণের একটি আইনি ক্ষেত্র থেকে সম্প্রসারিত হয়েছে এবং প্রায় সকল আধুনিক শিল্পকর্মের ক্ষেত্রে গুরুত্বপূর্ণ প্রভাববিস্তারকারী বিষয়ে পরিণত হয়েছে। বর্তমানে শব্দধারণ, চলচ্চিত্র, আলোকচিত্র, সফটওয়্যার এবং স্থাপত্যের কাজ মেধাস্বত্বের আওতাভুক্ত।


title: মেধাস্বত্ব

text: ১৮৮৬ সালের বার্ন আন্তর্জাতিক সমঝোতা প্রথমে স্বাধীন রাষ্ট্রগুলিতে মেধাস্বত্বের স্বীকৃতি দেয়। এই বার্ন আন্তর্জাতিক সমঝোতা অনুসারে, মৌলিক কাজের মেধাস্বত্ব অর্জন করতে বা ঘোষণা করতে হবে না, কারণ সেগুলো স্বয়ংক্রিয়ভাবেই সৃষ্টির সাথে সাথে কার্যকর হয়: বার্ন আন্তর্জাতিক সমঝোতায় স্বাক্ষরকারী কোনও রাষ্ট্রের একজন লেখককে মেধাস্বত্বের জন্য কোন আবেদন বা নিবন্ধন করার প্রয়োজন হবে না। যখনই কাজটা সম্পন্ন হবে, অর্থাৎ লিখিত কিংবা অন্য কোনও মাধ্যমে সংরক্ষণ করা হবে, এর স্রষ্টা স্বয়ংক্রিয়ভাবেই সেই কাজ এবং সেখান হতে উৎপন্ন অন্যান্য কাজের সমস্ত মেধাস্বত্বের অধিকারী হবেন, যদি না সেই স্রষ্টা সুনির্দিষ্টভাবে তাঁর সৃষ্টিকর্মের স্বত্ব ত্যাগ করার ঘোষণা দেন কিংবা মেধাস্বত্বের মেয়াদ শেষ হয়ে যায়। বিদেশী লেখকের মেধাস্বত্বের অধিকারও বার্ন আন্তর্জাতিক সমঝোতা স্বাক্ষরকারী দেশসমূহ স্বদেশী লেখকদের মতই সমভাবে নিশ্চিত করে।


title: মেধাস্বত্ব

text: যুক্তরাজ্য ১৮৮৭ সালে বার্ন আন্তর্জাতিক সমঝোতাতে স্বাক্ষর করে কিন্তু ১৯৮৮ সালের কপিরাইট ডিজাইন এন্ড প্যাটেন্ট অ্যাকট (মেধাস্বত্ব, নকশা ও কৃতিস্বত্ব বিধিমালা) অনুমোদিত হওয়ার আগের ১০০ বছর সমঝোতার বিরাট অংশের কোনও আইনি প্রয়োগ করেনি। যুক্তরাষ্ট্র ১৯৮৯ সালের আগ পর্যন্ত বার্ন আন্তর্জাতিক সমঝোতাতে স্বাক্ষর করেনি।


title: মেধাস্বত্ব

text: বার্ন আন্তর্জাতিক সমঝোতার বিধিমালা বিশ্ব বাণিজ্য সংস্থার TRIP চুক্তির সাথে একীভূত করা হয়, এবং এভাবে বার্ন আন্তর্জাতিক সমঝোতা সারা পৃথিবীতে ছড়িয়ে পড়ে।


title: নবীনচন্দ্র সেন

text: নবীনচন্দ্র সেন (জন্ম: ১০ ফেব্রুয়ারি, ১৮৪৭ - মৃত্যু: ২৩ জানুয়ারি, ১৯০৯) বাংলা সাহিত্যের একজন উল্লেখযোগ্য কবি।


title: নবীনচন্দ্র সেন

text: চট্টগ্রাম জেলার রাউজান থানার অন্তর্গত পশ্চিম গুজরার (নোয়াপাড়া) সুপ্রসিদ্ধ প্রাচীন জমিদার পরিবারে তাঁর জন্ম। তাঁর পিতার নাম গোপীমোহন রায় এবং মাতার নাম রাজরাজেশ্বরী।


title: নবীনচন্দ্র সেন

text: পাঁচবছর বয়সে তিনি লেখাপড়া শুরু করেন। ১৮৬৩ সালে তিনি চট্টগ্রাম স্কুল (বর্তমানে চট্টগ্রাম কলেজিয়েট স্কুল) থেকে এন্ট্রান্স পরীক্ষায় প্রথমশ্রেণিতে উত্তীর্ণ হন। এরপর উচ্চশিক্ষার জন্য কলকাতা যান। ১৮৬৫ সালে তিনি কলকাতার প্রেসিডেন্সি কলেজ (বর্তমান প্রেসিডেন্সি বিশ্ববিদ্যালয়) থেকে দ্বিতীয় বিভাগে এফএ এবং জেনারেল অ্যাসেমব্লিজ ইন্সটিটিউশন (স্কটিশচার্চ কলেজ) থেকে ১৮৬৯ সালে বিএ পাশ করেন।


title: নবীনচন্দ্র সেন

text: বি.এ. পাশ করার পরে প্রেসিডেন্সি কলেজের অধ্যক্ষ সাট্ক্লিফ এর সুপারিশে নবীনচন্দ্র কলকাতার বিখ্যাত হেয়ার স্কুলে তৃতীয় শিক্ষক হিসাবে নিয়োগ পান। কিছুদিন পরে বেকার হয়ে পড়েন। পরে ডেপুটি ম্যাজিষ্ট্রেট নিয়োগের প্রতিযোগিতামূলক পরীক্ষায় অংশগ্রহণ করে উত্তীর্ণ হন। মাত্র একুশ বছর বয়সে তিনি কর্মজীবনে প্রতিষ্ঠিত হন। প্রথমে ১৭ জুলাই ১৮৬৮ বেঙ্গল সেক্রেটারীয়েটের এসিষ্ট্যাণ্ট পদে যোগ দেন। ২৪ জুলাই ১৮৬৯ যশোরে ডেপুটি ম্যাজিষ্ট্রেট ও ডেপুটি কালেক্টর পদে তাঁকে পদায়ন করা হয়। কর্মজীবনে তিনি বাংলা, বিহার, ত্রিপুরার অনেকস্থানে দক্ষতার সাথে দায়িত্ব পালন করেন। তিনি দুই দফায় মোট প্রায় আটবছর ফেনীতে ডেপুটি ম্যাজিষ্ট্রেট ও ডেপুটি কালেক্টর হিসেবে কর্মরত ছিলেন। এসময় তিনি অনন্য কর্মদক্ষতায় একটি জঙ্গলাকীর্ণ স্থানকে মনোরম শহরে পরিণত করেন। ১৮৮৬ খ্রিষ্টাব্দে তিনি ফেনী হাই স্কুল প্রতিষ্ঠা করেন। যা বর্তমানে ফেনী সরকারি পাইলট হাই স্কুল। প্রায় ছত্রিশ বছর সরকারি চাকুরি করার পরে ১ জুলাই ১৯০৪ অবসর গ্রহণ করেন।


title: নবীনচন্দ্র সেন

text:
নবীনচন্দ্রের প্রথম কবিতা "কোন এক বিধবা কামিনীর প্রতি" প্রকাশিত হয় তৎকালীন অন্যতম খ্যাতনামা পত্রিকা "এডুকেশন গেজেট"-এ, যখন তিনি এফ.এ (বর্তমান উচ্চ মাধ্যমিক) শ্রেণীর ছাত্র। তাঁর প্রথম বই "অবকাশরঞ্জিনী"র প্রথম ভাগ প্রকাশিত হয় ১২৭৮ বঙ্গাব্দের পহেলা বৈশাখ এবং এর দ্বিতীয় খন্ড প্রকাশিত হয় ২৯ জানুয়ারি, ১৮৭৮এ। শেষের কাব্য তিনটি( রৈবতক,কুরুক্ষেত্র,প্রভাস) আসলে একটি বিরাট কাব্যের তিনটি স্বতন্ত্র অংশ। এই কাব্য তিনটিতে কৃষ্ণচরিত্রকে কবি বিচিত্র কল্পণায় নতুনভাবে ফুটিয়ে তুলেছিলেন। কবির মতে আর্য ও অনার্য সংস্কৃতির সংঘর্ষের ফলে কুরুক্ষেত্রযুদ্ধ হয়েছিল। এবং আর্য অনার্য দুই সম্প্রদায়কে মিলিত করে শ্রীকৃষ্ণ প্রেমরাজ্য স্থাপন করেছিলেন। নবীনচন্দ্র ভগবতগীতা এবং মার্কণ্ডেয়-চণ্ডীরও পদ্যানুবাদ করেছিলেন। নবীনচন্দ্রের কবিত্ব জায়গায় জায়গায় চমৎকার কিন্তু কবি এই চমৎকারিত্ব সব জায়গায় বজায় রাখতে পারেন নি। এই কারণে এবং কাব্য বাঁধুনি না থাকায় নবীনচন্দ্রের কবিত্বের ঠিকমত বিচার করা কঠিন হয়ে পড়েছে। নবীনচন্দ্র কিছু গদ্যরচনাও করেছিলেন। তাঁর আত্মকথা আমার জীবন একটি উপন্যাসের মত সুখপাঠ্য গ্রন্থ। তিনি ভানুমতী নামে একটি উপন্যাসও রচনা করেছিলেন।
নবীনচন্দ্রের কাব্যের মধ্যে শ্রেষ্ঠ হচ্ছে


title: নবীনচন্দ্র সেন

text: নবীনচন্দ্রের অন্যান্য কাব্যগ্রন্থের মধ্যে উল্লেখযোগ্য দুই ভাগ


title: রিউ দি জানেইরু

text: রিউ দি জানেইরু () বা রিও ডি জেনিরো দক্ষিণ-পূর্ব ব্রাজিলের একটি প্রধান শহর এবং রিউ দি জানেইরু রাজ্যের রাজধানী। শহরটি এককালে ব্রাজিলের (১৭৬৩–১৯৬০) এবং পর্তুগিজ সাম্রাজ্যের (১৮০৮–১৮২১) রাজধানী ছিল। শহরটি শুধু "রিউ" নামেই বেশি পরিচিত।


title: রিউ দি জানেইরু

text: রিউ দি জানেইরু ব্রাজিলের একটি বৃহৎ সমুদ্রোপকূলীয় শহর। শহরটি যেসব কারণে সারা বিশ্বের কাছে পরিচিত তাদের মধ্যে আছে কোপাকাবানা ও ইপানেমা সৈকতগুলি, কর্কুভাদু পর্বতের উপরে অবস্থিত ৩৮ মিটার উচ্চতা বিশিষ্ট "ত্রাণকর্তা যিশুখ্রিস্ট" ( "ক্রিস্তু রেদেঁতোর") নামক মূর্তি এবং গ্রানাইট শিলাময় "পাঁউ দি আসুকার" পর্বত (অর্থাৎ "চিনিরুটি" পর্বত), যার শীর্ষে শক্ততারের পুলিগাড়িতে করে আরোহণ করা সম্ভব। এছাড়া শহরটি বিস্তৃত দরিদ্র বস্তি-এলাকা বা ফেভালাসগুলির জন্য পরিচিত। প্রতি বছর এখানে বিশ্বের সর্ববৃহৎ কার্নিভাল উৎসব আয়োজন করা হয়, যার গাড়ির বহর ও মিছিল, রঙবেরঙের বেশভূষা, সাম্বা নর্তক-নর্তকীর দল পৃথিবীজুড়ে বিখ্যাত। ইপানেমা সৈকতে ভলিবল, আরপোয়াদোরে সার্ফিং বা সমুদ্রের ঢেউ-আরোহণ, এবং পেদ্রা বোনিতা থেকে প্যারাগ্লাইডিং এখানকার উল্লেখযোগ্য ক্রীড়া। রিউ'র বেলাময় সৈকতগুলি গুয়ানাবারা উপসাগর থেকে পশ্চিমে বাররা পর্যন্ত বিস্তৃত। এগুলির সবগুলিতেই সাইকেল চালানোর পৃথক রাস্তা আছে এবং স্থানে স্থানে ডাবের পানি বিক্রি করার দোকান আছে। শহরের কাছে তিজুকা জাতীয় উদ্যান অবস্থিত; এটি চিরসবুজ অতিবৃষ্টি অরণ্যে আবৃত, জলপ্রপাতে পরিপূর্ণ একটি পাহাড়ি এলাকা যেখানে রঙবেরঙের বিশাল ঠোঁটের তুকান পাখির নিবাস এবং যেখানে হাইকিং বা পাহাড়ি পদযাত্রা করার সুব্যবস্থা আছে। শহরের লাপা এলাকার বার বা রেস্তোরাঁগুলিতে বিভিন্ন সঙ্গীতদল সাম্বা, ফোররু এবং বোসা নোভা ধরনের সঙ্গীত পরিবেশন করে থাকে। মুসেউ দি আর্তি মোদের্না এবং মুসেউ দি আর্তি দু রিউ নামের দুইটি জাদুঘরে আধুনিক শিল্পকলা প্রদর্শিত হয়। রিউতে কিংবদন্তীতুল্য মারাকানা স্টেডিয়াম অবস্থিত, যেখানে ১৯৭০ সালে ফিফা বিশ্বকাপের ফাইনাল অনুষ্ঠিত হয়। এছাড়া রিউ ২০১৬ সালের গ্রীষ্মকালীন অলিম্পিক প্রতিযোগিতার আয়োজন করে।


title: পিউনিক যুদ্ধসমূহ

text: প্রাচীন রোম ও কার্থেজের মধ্যে সংঘটিত তিনটি যুদ্ধকে একত্রে পিউনিক যুদ্ধ বলা হয়। পিউনিক কথাটি লাতিন পুনিকি শব্দ থেকে এসেছে। লাতিন ঐতিহাসিকেরা কার্থেজের অধিবাসীদের পুনিকি অর্থাৎ ফিনিসীয়দের উত্তরসূরী বলে ডাকতেন।


title: পিউনিক যুদ্ধসমূহ

text: পিউনিক যুদ্ধগুলির মূল কারণ ছিল বিদ্যমান কার্থেজীয় সাম্রাজ্য এবং সম্প্রসারমান রোমান সাম্রাজ্যের মধ্যে অভিলাষের সংঘর্ষ (clash of interests)। প্রথমে রোমানেরা সিসিলি দ্বীপ দখলের মাধ্যমে তাদের সাম্রাজ্য সম্প্রসারণ করতে চেয়েছিল। কিন্তু সিসিলির একাংশ ছিল কার্থেজীয়দের দখলে।


title: পিউনিক যুদ্ধসমূহ

text: প্রথম পিউনিক যুদ্ধ যখন শুরু হয়, কার্থেজ ছিল ভূমধ্যসাগরীয় অঞ্চলের প্রধান শক্তি। তাদের ছিল ভূমধ্যসাগরের উপকূল জুড়ে এক বিরাট সাম্রাজ্য। অন্যদিকে রোম ছিল ইতালীয় উপদ্বীপে দ্রুত উন্নয়নশীল শক্তি। দুই পক্ষের লক্ষ লক্ষ সৈন্যের মৃত্যুর পর যখন তৃতীয় পিউনিক যুদ্ধের অবসান হয়, রোম কার্থেজের সাম্রাজ্যের পূর্ণ দখল নেয়, এবং কার্থেজ শহর ধূলোয় মিশিয়ে দিয়ে পশ্চিম ভূমধ্যসাগরের প্রধানতম রাষ্ট্র হিসেবে আবির্ভূত হয়। একই সময়ে রোম পূর্ব ভূমধ্যসাগরের ম্যাসিডোনীয় যুদ্ধ ও রোমান-সিরীয় যুদ্ধে বিজয় লাভ করে এবং প্রাচীন বিশ্বের সবচেয়ে শক্তিশালী শহর হিসেবে আবির্ভূত হয়। কার্থেজের পতন ছিল ইতিহাসের একটি ক্রান্তিকাল। এর ফলে আধুনিক বিশ্বে ভূমধ্যসাগরীয় অঞ্চলের উত্তরণ আফ্রিকার বদলে ইউরোপের হাত ধরে সম্পন্ন হয়।


title: পিউনিক যুদ্ধসমূহ

text: খ্রিস্টপূর্ব ২৬৪ অব্দে কার্থেজ ছিল বর্তমান তিউনিসিয়ার উপকূলে অবস্থিত একটি শহর। শক্তিশালী এই নগর-রাষ্ট্রটির একটি বড় বাণিজ্যিক সাম্রাজ্য ছিল এবং পশ্চিম ভূমধ্যসাগরীয় অঞ্চলে রোম বাদে এটিই ছিল সবচেয়ে ক্ষমতাশালী রাষ্ট্র। কার্থেজের নৌশক্তি ছিল অপরাজেয়, তবে তাদের স্থলসৈন্যের শক্তি ছিল তুলনামূলকভাবে কম। স্থলপথে সেনার পরিবর্তে কার্থেজ অর্থের বিনিময়ে দস্যুদের যুদ্ধ করার জন্য ভাড়া করত। খ্রিস্টপূর্ব ৯ম শতাব্দীতে ফিনিসীয়রা কার্থেজ শহরের পত্তন করেছিল।


title: হিলসবোরো দুর্ঘটনা

text: হিলসবোরো দুর্ঘটনা মানুষের পদপিষ্ট হওয়ার একটি দুর্ঘটনা যেটি সংঘটিত হয়েছিল ১৯৮৯ সালের ১৫ এপ্রিল ইংল্যান্ডের হিলসবোরো স্টেডিয়ামে একটি ফুটবল খেলার সময়। এ ঘটনায় ৯৬ জন দর্শক মারা যায়।


title: হিলসবোরো দুর্ঘটনা

text: ঘটনার তদন্ত কমিটি "টেইলর রিপোর্ট" প্রকাশ করে যাতে প্রধান কারণ হিসেবে পুলিশি নিয়ন্ত্রণের অভাবকেই দায়ী করা হয় যা ইংল্যান্ডের তৎকালীন অনেক স্টেডিয়ামের সমস্যা ছিল। এ ঘটনার পর ইংল্যান্ডের ফুটবল স্টেডিয়ামে ব্যাপক পরিবর্তন আসে।


title: হিলসবোরো দুর্ঘটনা

text: বড় কোন খেলার সময় প্রতিদ্বন্দী সমর্থকদের মধ্যে স্টেডিয়ামের বিভিন্ন অংশ ভাগ করে দেয়া হয়। সে অনুযায়ী খেলা শুরুর ১৫ মিনিট আগেই লিভারপুলের সমর্থকের লিপিংস লেন প্রান্তে বসার কথা ছিল। খেলা শুরু হবার কথা ছিল ৩:০০ টায়। ২.৩০ থেকে ২.৪০ এ উল্লেখযোগ্য সংখ্যক সমর্থক জড়ো হয় এবং সবাই স্টেডিয়ামে প্রবেশ করতে চেষ্টা করে। এ সময় প্রায় ৫০০০ সমর্থক মাঠের বাইরে উপস্থিত ছিল। পুলিশ জনতার এ ঢল সামাল দিতে বের হওয়ার জন্য নির্দেশিত গেট খুলে দেয়। ফলে জনতার ঢল নামে।


title: হিলসবোরো দুর্ঘটনা

text: সরু প্রবেশ পথে হাজার হাজার সমর্থকের এ প্রবাহের ফলে দুর্ঘটনার সূত্রপাত হয়। জনতার ভীড়ে অস্বাভাবিক পরিস্থিতির উদ্রেক হয়। প্রান্তগুলোতে দর্শক ছিল কানায় কানায় পরিপূর্ণ। কিন্তু যে সমর্থকেরা প্রবেশ করছিলেন তারা এটা জানতেন না কারণ যে সমস্ত নিরাপত্তাকর্মী এ খবর জানাতেন তারা কোন কারনে সেখানে ছিলেন না।


title: হিলসবোরো দুর্ঘটনা

text: কিছু সময় ধরে ভীড়ের সমস্যা কেবল আক্রান্ত দর্শক ছাড়া আর কেউ বুঝতে পারেননি। ইতোমধ্যে খেলা শুরু হয়ে গিয়েছিল। ৩.০৬ মিনিটে পুলিশের পরামর্শে রেফারি খেলা বন্ধ রাখেন। এ সময় দুর্ঘটনা এড়াতে অনেকে বেড়া বেয়ে উঠার চেষ্টা করেন। এসময় আরেকটি গেট খুলে দেয়া হয়। উপরের প্রান্তের দর্শকগণ নিচের প্রান্তের কিছু দর্শককে টেনে তুলেন।


title: হিলসবোরো দুর্ঘটনা

text: সমর্থকেরা এত ভীড়ে দাঁড়িয়ে ছিলেন যে অনেকে দাঁড়ানো অবস্থাতেই মারা যান। কিছুক্ষনের মধ্যে ভিড়ে পিষ্ট আক্রান্তের ভীড়ে মাঠ ভর্তি হয়ে যায়। অনেকে খুব ঘামছিলেন, অনেকে আহতদের সেবা করছিলেন আবার অনেকে মৃতদের নিয়ে বসেছিলেন। পুলিশের চরম অদক্ষতা প্রকাশ পায় এ দুর্ঘটনায়।


title: হিলসবোরো দুর্ঘটনা

text: মোট ৯৪ জন ঘটনার দিন মারা যায়। ৭৬৬ জন আহত হয়। ঘটনার চার দিন পর ১৮ এপ্রিল ১৪-বছর বয়সী লি নিকোল হাসপাতালে মারা গেলে মৃতের সংখ্যা উন্নীত হয় ৯৫ জনে। চার বছর কোমায় থাকার পর ১৯৯৩ সালের মার্চ মাসে টনি ব্লান্ড মারা গেলে মৃতের সংখ্যা দাড়ায় ৯৬।


title: হিলসবোরো দুর্ঘটনা

text: এদের স্মরণে হিলসবোরো স্টেডিয়ামে ১৯৯৯ সালে স্মরনিকা স্থাপন করা হয়েছে।


title: ইয়ানী

text: ইয়ানী সম্পূর্ণ নাম ইয়ানীস ক্রিসোমালিস (গ্রিক ভাষা: Γιάννης Χρυσομάλλης) (জন্ম নভেম্বর ১৪, ১৯৫৪) গ্রিক কিবোর্ডবাদক এবং সুরকার। তিনি গ্রিসের ক্যালামাটায় জন্মগ্রহণ করেন।


title: ইয়ানী

text:
সোটিরি ও ফেলিটসা ক্রিসোমালিসের ২ ছেলে ও ১ মেয়ের মাঝে তিনি ছিলেন মেঝ। সুরের প্রতি ভালবাসা থেকেই এই পরিবারটির অবসরের বেশিরভাগ সময় কাটত সুরকে ঘিরে। ৮ বছর বয়স থেকে ইয়ানি পিয়ানো বাজাতে শুরু করেন। কিন্তু বাধাধরা কাঠামোগত শিক্ষা নিতে তার অনাগ্রহ প্রকাশ পায় ভালভাবেই। সুরে তার স্বাধীনতাই তাকে রক্ষা করেছিল কাঠামোগত শিক্ষার কারখানা হতে। প্রথম জীবনে ভাল সাতারু ছিলেন। ১৪ বছর বয়সে গ্রিসে একটি ৫০ মিটার ফ্রি-স্টাইল সাতার প্রতিযোগিতায় একবার জাতীয় রেকর্ড গড়েছিলেন। হাই স্কুল সম্পন্ন করে ১৯৭২ সালে তিনি আমেরিকায় আসেন এবং ইউনিভার্সিটি অফ মিনেসোটা থেকে সাইকোলজিতে গ্রাজুয়েশন পড়া শুরু করেন। এ ইউনিভার্সিটির ছাত্র থাকাকালীন স্থানীয় রক এন্ড রোল ব্যান্ডগুলোতে অংশ নিতে থাকেন।এসময় তিনি পিয়ানো ও ইলেক্ট্রনিক কীবোর্ডে রপ্ত হয়ে ওঠেন এবং নিজ ধারার উন্নতি করতে থাকেন। ১৯৭৬ সালে গ্রাজুয়েশন সম্পন্ন করার পরই তিনি সিদ্ধান্ত নেন জীবনে তার চলার পথ হবে সুরের পথ। তখন পর্যন্ত তারসঙ্গীত সমন্ধে কোনো শিক্ষাগত যোগ্যতা ছিল না। ইউনিভার্সিটিতে পরার সময়ই তিনি চ্যামেলিয়ন নামক একটি গ্রুপে যোগ দেন। চ্যামেলিয়ন এর প্রধাণ ছিলেন চার্লি আডামস(ড্রামার)। সে সময় চ্যামেলিয়ন সুখ্যাতি লাভ করে বেশ কয়েকটি ট্যুর দিয়ে, বিশেষত মিনেসোটা, লোয়া, ইলিনয়েস,উইস্কন্সিন, সাউথ ডাকোটা প্রভৃতি স্টেটে। কিন্তু কিছুদিনের মাঝেই রক এন্ড রোল ধারায় তিনি উ্‌সাহ হারিয়ে ফেলেন। এবারে ইয়ানী সম্পূর্ণ মনোযোগ দেন যন্ত্রসঙ্গীতের উপর।চলে যান লস এঞ্জেলসে এবং চার্লি আডামস ও জন ট্রেশকে নিয়ে একটি ব্যান্ড দল গঠন করেন।
১৯৯২ সালে বের হয় তার প্রথম গ্র্যামি মনোনীত অ্যালবাম "ডেয়ার টু ড্রীম"।


title: ইয়ানী

text: [yanni[wikipedia]]


title: ইয়ানী

text: [yanni,yanni biography]tv.com


title: নূর হোসেন

text: নূর হোসেন (১৯৬১ - ১০ নভেম্বর ১৯৮৭) বাংলাদেশের গণতান্ত্রিক আন্দোলনে স্মরণীয় ব্যক্তিত্ব, যিনি ১৯৮৭ সালের ১০ নভেম্বর তৎকালীন বাংলাদেশের রাষ্ট্রপতি লেফটেন্যান্ট জেনারেল হুসেইন মুহাম্মদ এরশাদের স্বৈরাচারী শাসন ব্যবস্থার বিরুদ্ধে সংগঠিত গণতন্ত্র প্রতিষ্ঠার আন্দোলন চলাকালে পুলিশের গুলিতে নিহত হন।


title: নূর হোসেন

text: নূর হোসেনের পৈতৃক বাড়ি পিরোজপুর জেলার মঠবাড়িয়া উপজেলার ঝাটিবুনিয়া গ্রামে। ১৯৭১ সালের স্বাধীনতা যুদ্ধের পর তার পরিবার স্থান পরিবর্তন করে ঢাকার ৭৯/১ বনগ্রাম রোডে আসে। পিতা মুজিবুর রহমান ছিলেন পেশায় আটো-রিকশা চালক। তার মায়ের নাম মরিয়ম বিবি। অর্থনৈতিক অসচ্ছলতার কারণে অষ্টম শ্রেণী পর্যন্ত পড়ার পর নূর হোসেন পড়াশোনা বন্ধ করে গাড়ির ড্রাইভার হিসেবে প্রশিক্ষণ গ্রহণ করেন। নূর হোসেন আওয়ামী লীগের রাজনীতির সাথে সক্রিয়ভাবে যুক্ত ছিলেন। তিনি ঢাকা জেলা আওয়ামী মটর চালক লীগের বনগ্রাম শাখার প্রচার সম্পাদকের দায়িত্বে ছিলেন।


title: নূর হোসেন

text:
১৯৮৭ সালের ১০ই নভেম্বর দেশের দুটি রাজনৈতিক দল বিএনপি ও আওয়ামী লীগ একত্র হয়ে স্বৈরশাসক এরশাদের পতনের লক্ষ্যে ঢাকা অবরোধ কর্মসূচির ঘোষণা করে। এর পূর্বে এরশাদ ১৯৮২ সালে একটি সেনা উত্থানের মধ্যদিয়ে ক্ষমতা গ্রহণ করেন এবং ১৯৮৭ সালের নির্বাচনে জয়লাভ করেন, কিন্তু বিরোধী দলগুলো তার এই নির্বাচনকে জালিয়াতি বলে অভিযুক্ত করে।
তাদের একমাত্র দাবী ছিল নির্দলীয় তত্ত্বাবধায়ক সরকারের নিয়ন্ত্রনে জাতীয় সংসদ নির্বাচন করা।
অবরোধ কর্মসূচীর অংশ হিসেবে ঢাকায় একটি মিছিলে নূর হোসেন অংশ নেন এবং প্রতিবাদ হিসেবে বুকে পিঠে সাদা রঙে লিখিয়ে নেনঃ ‘স্বৈরাচার নিপাত যাক, গণতন্ত্র মুক্তি পাক’ । মিছিলটি ঢাকা জিপিও-র সামনে জিরো পয়েন্টের কাছাকাছি আসলে স্বৈরশাসকের মদদপুষ্ট পুলিশবাহিনীর গুলিতে নূর হোসেনসহ মোট তিনজন আন্দোলনকারী নিহত হন, এসময় বহু আন্দোলনকারী আহত হন। নিহত অপর দুই ব্যক্তি হলেন যুবলীগ নেতা নুরুল হূদা বাবুল এবং আমিনুল হূদা টিটু।
এই হত্যাকান্ডের প্রতিক্রিয়া স্বরূপ বিরোধী দলগুলো ১১ ও ১২ই নভেম্বর সারা দেশে সকাল সন্ধ্যা হরতাল ঘোষনা করে।
বাংলাদেশের গণতন্ত্রকামী মানুষ বিক্ষোভে ফেটে পড়েন, ফলে স্বৈরাচার বিরোধী আন্দোলন আরোও ত্বরান্বিত হয়।
এই আন্দোলনের ধারাবাহিকতায় ১৯৯০ সালের ৬ ডিসেম্বর জেনারেল এরশাদ পদত্যাগ করেন। এর মধ্য দিয়ে স্বৈরাচারী সরকারের পতন ঘটে গণতন্ত্র পুণ-প্রতিষ্ঠিত হয়।
এরশাদ পদত্যাগ করলে বাংলাদেশে দুটি হ্যাঁ-না ভোটের মধ্য দিয়ে নির্বাচনকালীন তত্ত্বাবধায়ক সরকার এবং প্রধানমন্ত্রী শাসিত সরকার ব্যবস্থা চালু হয়। জাতীয় সংসদ নির্বাচন অনুষ্ঠিত হয়, এতে বেগম খালেদা জিয়া বাংলাদেশের প্রথম মহিলা প্রধানমন্ত্রী নির্বাচিত হন। এর এক বছর পর সরকারের পক্ষ থেকে নূর হোসেন এর মৃত্যুর দিনটি সরকারীভাবে উদযাপনে উদ্যোগ গ্রহণ করা হয়। দিনটিকে প্রথমে "ঐতিহাসিক ১০ই নভেম্বর দিবস" হিসেবে ঘোষনা করা হলেও আওয়ামী লীগ এটিকে "শহীদ নূর হোসেন দিবস" করার জন্য সমর্থন প্রদান করে এবং এই নামটি এখন পর্যন্ত বহাল রয়েছে। পদত্যাগের পর এরশাদের জাতীয় পার্টি আওয়ামী লীগের সাথে একত্রে মহাজোট গঠন করে।
১৯৯৬ সালে এরশাদ, নূর হোসেনের মৃত্যুর জন্য জাতীয় সংসদে অফিসিয়াল ভাবে ক্ষমা প্রার্থনা করে। তার দল জাতীয় পার্টি এখন ১০ই নভেম্বরকে "গণতন্ত্র দিবস" হিসেবে পালন করে।


title: নূর হোসেন

text:
২০১২ সালে এরশাদ অভিযোগ করেন বিরোধী দলগুলো নূর হোসেনকে তার সরকার বিরোধী একটি প্রতীকে রুপান্তরিত করেছে। তিনি বলেন,
প্রধানমন্ত্রী শেখ হাসিনা ১০ই নভেম্বরের স্মৃতিচারন করে বলেন,
"সেদিন আমরা যখন মিছিল শুরু করছিলাম তখন নূর হোসেন আমার পাশে দাড়িয়ে ছিল। আমি তাকে কাছে ডাকলাম এবং বললাম তার গায়ের এই লেখাগুলোর কারণে তাকে পুলিশ গুলি করবে। তখন সে তার মাথা আমার গাড়ির জানালার কাছে এনে বলল, "আপা আপনি আমাকে দোয়া করুন, আমি গণতন্ত্র রক্ষায় আমার জীবন দিতে প্রস্তুত।""


title: নূর হোসেন

text:
নূর হোসেনের স্মৃতির প্রতি শ্রদ্ধা জানিয়ে তার নামে স্মারক ডাকটিকেট প্রকাশ করা হয়েছে। প্রতি বছরের ১০ই নভেম্বর বাংলাদেশে নূর হোসেন দিবস হিসেবে পালন করা হয়। এছাড়া তিনি যে স্থানে পুলিশের গুলিতে নিহত হন, তার নামানুসারে সেই জিরো পয়েন্টের নামকরণ করা হয়েছে "নূর হোসেন চত্বর"।
১০ই নভেম্বর তার মৃত্যুর কিছু সময় পূর্বে তোলা তার গায়ে লেখাযুক্ত আন্দোলনরত অবস্থার ছবিটি বাংলাদেশে গণতান্ত্রিক আন্দোলনের এক গুরুত্বপূর্ণ প্রতীক হিসেবে বিবেচনা করা হয়।


title: নোয়াখালী জেলা জামে মসজিদ

text: নোয়াখালী জেলা জামে মসজিদ বা মাইজদী বড় মসজিদ নামেও এর পরিচিতি রয়েছে। বাংলাদেশের নোয়াখালী জেলার প্রধান জামে মসজিদ।


title: নোয়াখালী জেলা জামে মসজিদ

text: নোয়াখালীর শহরের প্রাণ কেন্দ্রে অবস্থান করছে মাইজদী জামে মসজিদ। মসজিদের পশ্চিমে রয়েছে একটি বড় পুকুর, দক্ষিণে জিলা স্কুল উত্তরে ষ্টেশান রোড এবং জেলা জনস্বাস্থ্য প্রকৌশল ও জেলা সড়ক বিভাগের ভবন, পূর্বে গণপূর্ত বিভাগের ভূমি।


title: নোয়াখালী জেলা জামে মসজিদ

text: ১৮৪১ সালের পুরাতন নোয়াখালী শহরে মরহুম ইমাম উদ্দিন সওদাগর নিজের জমিতে জামে মসজিদটি স্থাপন করেছিলেন। মূল নোয়াখালী শহর মেঘনা নদীগর্ভে বিলীন হয়ে যাবার সময় সেই মসজিদটিও নদীগর্ভে চিরতরে হারিয়ে যায়। পুরাতন নোয়াখালী শহর নদীগর্ভে বিলীন হয়ে যাবার পরে মাইজদীতে নতুন শহর গড়ার সময়েই ১৯৫০ সালে মসজিদটির নির্মাণ কাজ শুরু হয়।


title: নোয়াখালী জেলা জামে মসজিদ

text: এই মসজিদটির মূল এলাকা প্রায় ৩ একর ৮০ ডিসিমেল। এই মসজিদটি তৈরির সময় ছোট এক তলা ভবনে অপরুপ মুসলিম ও দেশী লোকজ শিল্প সৌন্দর্যে লতাপাতা আর নানা কোরআনের আয়াত ও উপদেশ বাণী উৎকীর্ণ করে নির্মাণ করা হয়। মসজিদের দৈর্ঘ্য ১৩০ ফুট ও প্রস্থে ৮০ ফুট আয়তনে মূল ভবনে তিনটি সুর্দৃশ্য গম্বুজ ও নয়টি সুউচ্চ মিনার ইসলামী স্থাপত্যে নির্মিত হয়। এ মসজিদের অভ্যন্তরে আছে সুদৃশ্য ঝাড়বাতি। পুরানো মসজিদ নদীগর্ভে বিলীন হয়ে যাবার সময় ঝাড়বাতি, লোহার সুদৃশ্য গেইট ও অসংখ্য শ্বেত পথরের টুকরো রক্ষা করা গেছে। সেগুলো এখন বর্তমান মসজিদের শোভা বর্ধন করছে। মুসল্লিদের সার্বিক সুবিধার জন্য এখানে নির্মিত হয়েছে আধুনিক শৌচাগার, গোসলখানা ও ওজু খানা।


title: সাহিত্য সমালোচনা

text: সাহিত্য সমালোচনা () হচ্ছে সাহিত্যের গবেষণা, আলোচনা, মূল্যায়ন এবং ব্যাখ্যা --- এই সবকিছুর সম্মিলন। আধুনিক কালে সাহিত্য সমালোচনায় সাহিত্য তত্ত্ব প্রয়োগ করা হয়। সাহিত্য তত্ত্বতে সাহিত্য সমালোচনার পদ্ধতি ও লক্ষ্যের দর্শন আলোচিত হয়। যদিও সাহিত্য তত্ত্বের চর্চা ও সাহিত্য সমালোচনা একে অপরের সাথে জড়িত, সাহিত্য সমালোচক মাত্রেই যে সাহিত্যের তাত্ত্বিক, এ কথা বলা যায় না।


title: সাহিত্য সমালোচনা

text: তবে অনেকেই সাহিত্য সমালোচনাকে সাহিত্য তত্ত্বের ব্যবহারিক প্রয়োগ বলেই মনে করেন।


title: সাহিত্য সমালোচনা

text: আধুনিক যুগে সাহিত্য সমালোচনা প্রবন্ধ বা বইয়ের আকারে প্রকাশিত হয়। শিক্ষায়তনিক (academic) সাহিত্য সমালোচকেরা বিশ্ববিদ্যালয়গুলির সাহিত্য বিভাগে অধ্যাপনা করে থাকেন। তাঁরা তাঁদের সমালোচনাগুলি বিভিন্ন জার্নালে প্রকাশ করেন। ইংরেজি ভাষার ক্ষেত্রে জনপ্রিয় সমালোচকেরা বহুল প্রচারিত পত্রিকা যেমন "নিউ ইয়র্ক টাইম্‌স বুক রিভিউ", "নিউ ইয়র্ক রিভিউ অফ বুক্‌স", "লন্ডন রিভিউ অফ বুক্‌স", "দ্য নেশন", "দ্য নিউ ইয়র্কার", ইত্যাদিতে ছাপিয়ে থাকেন।


title: মীর জুমলা

text: মীর জুমলা (১৫৯১ - ১৬৬৩) তৎকালীন পূর্বাঞ্চলীয় ভারতের বাংলার (বঙ্গ) নামকরা সুবাদার ছিলেন। তিনি ছিলেন মুঘল সম্রাট আওরঙ্গজেবের প্রতিনিধি।


title: মীর জুমলা

text: মীর জুমলার প্রথম জীবনঃ পারস্য থেকে গোলাকুণ্ডা


title: মীর জুমলা

text:
১। মীর মহম্মদের পারস্য থেকে প্রস্থান
প্রাচীন কাল থেকেই বিদেশের ভাগ্য সন্ধানী এবং অভিযাত্রীদের প্রিয় দেশ ভারতবর্ষ। খ্রিষ্টপূর্ব ষষ্ঠ শত থেকে সপ্তম শত পর্যন্ত ইসলাম পূর্ব সময়ে পারসিকেরা ভারতে এসেছেন কেউ বাস করতে, কেউ সুফি হিসেবে, কেউ জয় করতে, কেউ জ্ঞান অর্জন করতে বা বিতরণ করতে, কেউবা প্রশাসনিক কাজে, কেউ সেনা হিসেবে, কেউ বা রাজত্ব কায়েম করতে। পারস্য যখন বৃহত্তর সাধারণ ইসলামি আন্দোলনের অংশ হয়, তখন এই প্রবণতাটা আরও বাড়তে থাকে। মধ্য যুগে পারস্য ছিল এশিয় সভ্যতার গুরুত্বপূর্ণ অংশ; স্বাভাবিকভাবেই পারস্য থেকে প্রখ্যাত ব্যক্তিরা ভারতে এসে ইতিহাসের পাতায় ঠাঁই করে নিয়েছেন। এই বিখ্যাতদের মধ্যে মহম্মদ গাওয়ান, মীর্জা গিয়াস বেগ, ইতিমদ্দৌলা, মীর্জা রুস্তম সাফাভি, মীর জুমলা অন্যতম। বহুকাল ধরে দাক্ষিণাত্যে সুলতানি রাজত্বের সঙ্গে ইরাণ, পারস্যের গভীর, নিবিড় সম্পর্ক ছিল। এমন কি এই সব দেশের মানুষ সেই রাজত্বের সর্বোচ্চ পদে আসীনও হয়েছেন। অথচ হিন্দুস্তানে ঠিক উল্টো। পারসিকেরা সেখানে সাধারণত সেনাবাহিনীতে এবং অসামরিক প্রশাসনে অংশ নিতেনমাত্র, তাঁদের পক্ষে সহজে ক্ষমতার উচ্চতমপদে ওঠা সম্ভব ছিল না। মীর মহম্মদ সৈয়দ মীর জুমলার ক্ষেত্রে এই ঘটনার ব্যতিক্রম হয়েছিল; তিনি মুঘল সাম্রাজ্যের প্রশাসনিক সিঁড়িতে আরোহন করে উজির বা দেওয়ানিকুল পদে আসীন হয়েছেন, এবং পারসিকদের ক্ষেত্রে সাধারণ এই নিয়মের ব্যতিক্রম হিসেবে তাঁকে উচ্চতম পদের উপাধিও দিয়েছিল মুঘল সাম্রাজ্য।


title: মীর জুমলা

text: বড় হয়ে পরিবারের দারিদ্র তাকে নতুন পথ বেছে নিতে উৎসাহ দেয়। সে সময়ে পারস্যে শেইখইইসলামের দরুণ আইনশৃঙ্খলার অবনতি ঘটেছিল। তাঁর সময়ের বহু শিয়ার মত তিনিও তাঁর জন্মভূমি ছাড়তে বাধ্য হন। পারস্যের উজির খালিফইসুলতানকে লেখা এক চিঠিতে আগামী দিনের মীর জুমলা, ছোট বেলার মীর মহম্মদ লিখলেন, তিনি দেশ ছাড়তে চান কেননা, ১) নিজের জীবনধারণ সহজে সম্পন্ন করতে, ২) তাঁর পরিবারের বয়স্ক আর বৃদ্ধ আত্মীয়স্বজনের মুখে খাদ্য তুলে দিতে, ৩) এবং পারসিক শেখউলইসলামের অত্যাচার থেকে মুক্ত করতে। তিনি আরও লিখলেন ‘গরীব, অনাথ, অসহায়দের সম্পত্তি দখলের জন্য পারসিক শেখউলইসলামের অত্যাচার এবং জুলমএর মুখে মুখে ছড়িয়ে পড়া কাহিনী দুর্ভাগ্যক্রমে সত্য হয়ে দেখা দিচ্ছে। সুন্নিরা এখানে(ভারত) শাহজাহানের রাজসভায় এসে সেই দুর্দশা সম্বন্ধে অভিযোগ করেছে, তারা উত্তর পেয়েছে, এই গোষ্ঠীদের এই একই সাজাই হওয়া উচিত। প্রশাসনিক টালমাটাল অবস্থা দেখে বহু বিদেশি বণিক পারস্যে পণ্য পাঠানো বন্ধ করে দিচ্ছে। অন্যান্যরা মনে করছে হিন্দোস্তান, ইরাণের তুলনায় শান্তি আর সমৃদ্ধির দেশ, তারা যতদূর সম্ভব তাদের পণ্য ফিরিয়ে আনার নির্দেশ দিয়েছে। যখন উচ্চপদের বসে থাকা বিচারপতি দেশে এ ধরণের দুর্যোগ বয়ে নিয়ে আসে, তখন সে দেশের সাধারণ মানুষের ওপর যে ধরণের অরাজক অবস্থা নেমে আসে, তা বিশদে না বর্ণনা না করলেও চলে। ভারত সে সময় শরিয়তি আইন অনুসরণ করছিল। অথচ ইরান যেখানে এই ধর্মের, বিচারের এবং সমৃদ্ধির জন্ম স্থান, সে কিন্তু সত্যের পথ ভুলে গিয়েছে’।


title: মীর জুমলা

text: মীর মহম্মদ তাঁর জ্ঞান সম্বল করে পারস্যের ব্যবসায়ীর দপ্তরে কাজ গ্রহণ করেন। তাঁর মালিক পারস্য থেকে কিছু ঘোড়া বহন করে গোলকুণ্ডার রাজাকে বিক্রি করার জন্য মনস্থ করেছিলেন। সে সময় পশ্চিম এশিয়, বিশেষ করে পার্সিদের চোখে গোলকুণ্ডা ছিল ভারতের এল ডোরাডো। কোন তারিখে তিনি গোলকুণ্ডায় পৌছে ছিলেন তা বলা না গেলেও, তিনি অবশ্যই ১৬৩০ সালের পূর্বেই সেখানে আসেন। আর মীর মহম্মদ সেখানে পৌছে কি করেছিলেন সে সম্বন্ধেও আমরা কিছুই জানতে পারি নি। বিদেশি পর্যটকেদের পরস্পর বিরোধী মন্তব্যে কোন সিদ্ধান্তে পোঁছন যায় না। যেমন মানুচি আর বার্নিয়ে বলছেন তিনি ঘোড়া ব্যবসায়ীর সঙ্গী হয়ে রাজকীয় পরিবারের জন্য আনা ঘোড়ার তদারক করছিলেন। আবার মানুচিরই সূত্রে পাচ্ছি তিনি বাড়ি বাড়ি ঘুরে ঘরে ঘোড়া বিক্রি করছিলেন। কোনটা সত্য তা নির্ধারন করা মুশকিল। তবে তিনি যে সরাসরি তাঁর ভাগ্যের চাকা ঘোরাতে গোলকুণ্ডায় পৌছচ্ছেন। তাঁর উত্থান ঘটছে এটা নিশ্চিত হয় গোলকুণ্ডাতেই।


title: মীর জুমলা

text: মীর মহম্মদ সৈয়দ আর্দিস্তানিকে আমরা সক্কলে চিনি মীর জুমলা নামে, যেটি আদতে একটি উপাধি; এছাড়াও তাঁকে ইতিহাস চেনে মুয়াজ্জম খাঁ, খাঁইখানান, সিপাহসালার এবং য়ারইওফাদার মত উপাধিদার হিসেবে। পারস্যের ইস্পাহানের আর্দিস্তান নামক শহরে এক অভাবী সৈয়দ পরিবারে তাঁর জন্ম, ১৫৯১ সালে। ইসপাহান একদা ইরাণের রাজধানী ছিল। তাঁর পিতার নাম মির্জা হাজারু, আর্দিস্তানের তেল ব্যবসায়ী। পরিবারের নিদারুণ গরীবি সত্ত্বেও ছোটবেলায় মীর জুমলা পড়াশোনা আর যথেষ্ট জ্ঞানার্জন করতে পেরেছিলেন। এই জ্ঞানার্জনের দাক্ষিণ্যে তিনি এক হিরে ব্যবসায়ীর দপ্তরে কাজ পান। সেই ব্যবসায়ির সঙ্গে সরাসরি গোলকুণ্ডার যোগাযোগ ছিল। তাঁর প্রথম জীবনে হিরে ব্যবসায়ে গভীর জ্ঞান, তাঁর জীবনে উঁচুতে উঠতে সাহায্য করেছে।


title: মীর জুমলা

text: মীর জুমলার বর্তমান বংশ পরিচয়


মীর জুমলা


title: মীর জুমলা

text:
ভাগ্য দেবতার প্রিয় পাত্র ছিলেন মীর মহম্মদ। যদিও তাঁর বংশ গৌরব খুব বলার কিছু নয়, কিন্তু তাঁর দক্ষতা ছিল ক্ষুরধার, আশা আকাশ্চুম্বী এবং ব্যবসায় অদ্ভুত জ্ঞান-সম্পন্ন অভিজ্ঞতা তাকে সাফল্য দিয়েছিল। যেহেতু সম্পদই বাস্তবে স্বাধীনতা আর ক্ষমতার বাহক, তিনি সম্পদ আহরণে উদ্যমী হলেন। খুব অল্প সময়ের মধ্য গোলকুণ্ডার এক ব্যবসায়ীর দপ্তরে হিরে ব্যবসায় শিক্ষা নবীশ রূপে কাজ পেলেন। কিন্তু বেশি দিন তিনি সেই কাজ করেন নি। ক্রমশঃ তিনি নিজের হিরে ব্যবসা গড়ে তুলতে লাগলেন। বেনামিতে কয়েকটি হিরের খনি নিজের আওতায় নিয়ে এসে দক্ষতায় এবং পরিশ্রমে সেগুলিকে ব্যবসায়িকভাবে কার্যকর করে গড়ে তুলে হিরে ব্যবসায়ে সফলতার স্বাদ পেতে শুরু করলেন।
বিশ্ব জোড়া হিরে বাণিজ্যে অংশগ্রহনে তাঁর সমৃদ্ধির সূত্রপাত। সমুদ্র বাণিজ্যে অংশ
নিয়ে ক্রমশঃ তিনি সেই রাজ্যের বড় ব্যবসায়ীদের অন্যতম রূপে গণ্য হতে শুরু করলেন। তাঁর ব্যবসা কর্মে বহু জাহাজ অংশ নিত। রাজনৈতিক জীবনে আরও বড় হতে চেয়ে তাঁর হিরে ব্যবসার সমৃদ্ধির সম্পদ কাজে লাগিয়ে তিনি কুতুব শাহের রাজসভার কাছে একটি প্রাসাদ খরিদ করেন। তাঁর ব্যবহার আর খরুচে স্বাভাবে মুগ্ধ হয়ে রাজপ্রাসাদের সভাসদেরা মীরের রাজনৈতিক উচ্চাশা পরিপূর্ণ করতে ব্যস্ত হয়ে পড়লেন। কিন্তু ইংরেজদের কুঠির তথ্য বলছে ১৬৩৪ সাল পর্যন্ত গোলকুণ্ডায় তাঁর নাম খুব বড় ব্যবসায়ী হিসেবে প্রতিষ্ঠিত হয় নি। অন্তত ১৬৩৫-৩৬ সালে শরইদপ্তরশাহীতে(রাজকীয় নথি রক্ষক) তিনি সাধারণ একজন শিল্লাদাররূপে কাজ করছেন। ক্রমশ তিনি রাজকীয় প্রসাসনে ওপরে ওঠা শুরু করলেন, সুলতান নবাব আল্লামি ফাহামি শেখ মুহম্মদিবিন খাতুন তাঁকে মীর জুমলা উপাধি দেবেন রাজ্যের পেশোয়ার দপ্তর দেখা শোনার জন্য। পেশোয়া পদটি কূটনৈতিক পদের কাজের জন্য নির্ধারিত যেমন কূটনীতিকদের সঙ্গে যোগায়োগ, তদের কথাবার্তা জানা শোনা ইত্যাদি। এছাড়াও প্রশাসনিক নানান কাজ যেমন মামলা করা, চাষের জমির এলাকা বাড়ানো, জনগণের জীবনের মানোন্নয়ন করা ইত্যাদি কাজে ব্যস্ত থাকতে হত পেশোয়াকে।


title: মীর জুমলা

text:
নবাব আলামি নিজে খুব বড় প্রশাসক, তিনি ক্ষমতায় আসার আজে রাজ্যর প্রশাসনে এবং সেনা বাহিনীতে যে বিশৃঙ্খলা চলত তা তিনি নির্মূল করার চেষ্টা করেছেন। তাঁর প্রশাসনিক সময়ে একটা তত্ত্ব প্রমানিত হয়, যে রাজত্বে প্রশাসন যখন অদক্ষ, তখন রাজ্য জুড়ে স্বজন পোষণ আর দুর্ণীতি বেড়ে চলে, সেই অবস্থার সুয়োগ নিয়ে কোন যোগ্য ব্যক্তি সুলতানের কাছাকাছি পৌঁছে গুরুত্ব অর্জন করে বিপুল ক্ষমতা দখল করতে পারেন। একই সময়ে সেই ব্যক্তির এই ওপরে ওঠার উচ্চাশা এবং হঠাত পাওয়া প্রতিপত্তিতে অসন্তুষ্ট হয়ে কিছু মানুষ তাঁর বিরুদ্ধে রাজসভায় সুলতানের কান ভারি করার চক্রান্ত করা শুরু করেন, যাতে সুলতান তাঁর প্রতি বিদ্বিষ্ট হয়ে পড়েন। এই তত্ত্ব মীর জুমলার জীবনে বহুবার ঘটেছে।
সে সময় প্রশাসনিক এবং সামরিক প্রশাসন খুব ভালভাবে চলছিল না। ১৬২৬ সালে ক্ষমতায় এসে আবদুল্লা কুতুব সাহ, এই বিশৃঙ্খলা রোধ করার উদ্যোগ নিলেন। তিনি রাজ্যের প্রশাসনে এবং সেনাবাহিনীতে আইনের শাসন প্রয়োগ করতে একজন পেশোয়া এবং এবং একজন মীর জুমলাকে দায়িত্ব দেন। তারা রাজধানীতেই দপ্তর পেলেন এবং তাঁর দুটি স্তম্ভ হয়ে কাজ করতে শুরু করলেন। নবাব আল্লামি মীর মুহম্মদ মুমিন পেশোয়ার ১৬২৪ সালে এন্তেকালের পর এবং সুলতানের শাসনকালের শেষ সময়ের দিকে পেশোয়া পদটির অস্তিত্ব ছিল কিন্তু সেই পদে কোন আমলা অভিষিক্ত ছিল না। পেশোয়ার কাজ সুলতান নিজে দেখাশোনা করতেন। বারো বছরের সুলতান আবদুল্লা কুতুব শাহ সিংহাসনে আরোহন করার পর তাঁর মা হায়াত বকশি বেগম জামাই শাহ মুহম্মদকে পেশোয়া পদে বসালেন। কিন্তু শাহ মুহম্মদ অযোগ্য প্রমানিত হলেন। শাহজাহানের দুই দূত আদিল সাহ আর নিজাম শাহ তাঁর অযোগ্যতা প্রমান করে দেন। একই সাথে তিনি বেশ কিছু আর্থিক দুর্ণীতিতেও জড়িয়ে পড়েন। সুলতান তাকে পদচ্যুত করে এক যোগ্য পেশোয়া নায়েব পেশোয়া শেখ মুহম্মদ যার বংশত উপাধি ইবনইখাতুন, পেশোয়াইকুল পদবি দিয়ে কাজে নিয়োগ করেন(১৬২৯, ২২ এপ্রিল, রমজান ৯ ১০৩৮ হিজরা)। সুলতান মনসুর খাঁ হাবসিকে আইনিমূলককে পদন্নোতি দিয়ে তাঁর ব্যক্তিগত দেহরক্ষীদের (লস্করিরিকাব) হাবিলদার রূপে নিয়োগ করেন মীর জুমলা দপ্তরে। তিনি অসামরিক প্রশাসনের কাজকর্ম দেখা শোনা করার থেকে সামরিক বাহিনীর ভালমন্দ নিয়েই বেশি উদ্বিগ্ন ছিলেন। সুলতান লিখতে পারতেন না, সরকারি প্রশাসনেও খুব একটা দক্ষ ছিলেন না, ফলে অধস্তন ব্রাহ্মণদের এই করণিকের কাজে নিযুক্ত করেন। তারা তখন ক্ষমতার কেন্দ্রে চলে আসে। গরীব চাষীদের অভাব অভিযোগ তিনি শুনতেন না, যারা তাঁর রাজ্যেকে বাঁচিয়ে রেখেছে তাঁদের স্বার্থ দেখা জরুরি মনে করতেন না। সেনা প্রশাসন অযোগ্য স্বজন পোষিত কর্মচারীতে ভরে গিয়েছিল। স্বার্থান্বেষী মানুষদের কান ভাঙ্গানিতে উত্তেজিত হয়ে তিনি পুরোনো কিছু যোগ্য এবং তাঁর গুণগ্রাহী আধিকারিককে বরখাস্ত করেন এবং নতুন কিছু আধিকারিককে নিযুক্ত করেন। মনসুরের মত অযোগ্য মানুষের কথায় প্রভাবিত হয়ে অন্যান্য যোগ্য আধিকারিককে হেনস্থা করতে শুরু করেন।


title: মীর জুমলা

text: ১৬২৮সালের অক্টোবরে মনসুর খাঁয়ের মৃত্যুর পরে মীর জুমলা পদটি ফাঁকাই পড়েছিল।১৬৩৪ সাল পর্যন্ত সরইকাহিল দপ্তরের আধিকারিক এই পদএর কাজকর্ম দেখাশোনা করতে থাকেন। ১৬৩১ সালে কিছু মাসের জন্য শেখ মুহম্মদ পেশোয়া দেওয়ান হিসেবে কাজ সামলান। কিছু স্বার্থান্বেষী মানুষ, তাঁর পিছনে ষড়যন্ত্র রচনা করলেও তিনি সেই সব অদক্ষ ষড়িদের জাল কেটে বেরিয়ে আসতে সক্ষম হন। সুলতান তাকে নতুন করে পেশোয়া পদে নিযুক্ত করার ইচ্ছে প্রকাশ করেন, কিন্তু তিনি অস্বীকার করলে তাঁকে মীর জুমলা(জুমলাতুল মুলকি) পদে নিযুক্ত করার ইচ্ছে প্রকাশ করেন, যেটি আসলে সুলতানের পরামর্শদাতার পদ। বহু অনুনয় বিনয়ের পর ৯ শাওয়াল ১০৪৩, ২৯ মার্চ ১৬৩৪ সালে তিনি পদে আরোহন করেন এবং তাঁর ভাইপো শেখ মুহম্মদ তাহিরকে তাঁর অধস্তনরূপে(পদটির নাম সরইকাহিল, তাঁর আগে পদে ছিলেন মীর ফাসিউদ্দিন) নিয়োগ করা হয়। প্রশাসনের রশি এবার থেকে তাঁর হাতে সমর্পিত হয়। অসামরিক প্রশাসন এবং সামরিক প্রশাসনে আইনের শাসন বলবত করার চেষ্টা শুরু করা হয়। প্রত্যেক দপ্তরের জন্য বিশদে নীতি প্রণীত হয়। মোটামুটি দেখা যাচ্ছে তিনি কিছুটা হলেও দক্ষ আধিকারিক


title: মীর জুমলা

text: নবাব আল্লামি শেখ মুহম্মদ তাঁর নিজের দায়িত্ব ছাড়াও মীর জুমলা(মৌখিক নাম। পদটির সরকারি নাম জুমালাতুল মুলকি) পদের দায়িত্ব সামলাতে থাকলেন। সঙ্গে চলতে থাকল পেশোয়া পদের বিপুল দায় দায়িত্ব নির্বাহ করা। কূটনৈতিক দায় পালনের সম্মানে পেশোয়া পদের জন্য তিনি নববর্ষের আংরাখা খেলাত পেলেন, পেলেন দুটি ইরাকি ঘোড়া এবং তিনি যাতে সসম্মানে রাজ সন্নিধানে পালকিতে আসতে পারেন সেই সম্মানও তাঁকে দেওয়া হল(১৭ রজব ১০৪৫, ১৭ ডিসেম্বর, ১৬৩৫)। সব্বাইকে নির্দেশ দেওয়া হল, রাজ্যের সব ধরণের মামলা তার দপ্তরই সামলাবে।


title: মীর জুমলা

text: সুলতান যে তাঁর ওপরে আস্থা পেশ করছেন, এই বিষয়টা দায়িত্ব পালনে তাঁকে আরও উদ্বুদ্ধ করে তুলল। নিজামুদ্দিন মুহম্মদ লিখছেন, জনগনের জীবনের মান উন্নয়নের, চাষের বিকাশে এবং প্রশাসনিক দায়িত্ব পালনে আরও উন্মুখ হয়ে উঠলেন।


title: মীর জুমলা

text: নবাব আল্লামি ফাহামির হাতে প্রভূত সরকারি ক্ষমতা আসায় তিনি নিজে রাজকাজে নিযুক্ত কর্মদক্ষ সঠিক মানুষকে প্রশাসনের সঠিক কাজে লাগাবার উদ্যোগী হলেন। অভিজ্ঞতা, দক্ষতা আর প্রজ্ঞা বিচার করে বহু শিল্লাদারকে মজলিস (পরামর্শ সভা) পদে, কাউকে তিনি মহাল পদে, কাউকে আবার আমিল বা হাকিম পদে উন্নীত করলেন। আগেই বলেছি, আমাদের বীর, মীর মুহম্মদ শিল্লাদার পদে কাজ করতেন, তখন তিনি হয়ে উঠেছেন সুলতানের অন্যতম প্রিয় কর্মী। ১০৪৫/১৬৩৫-৩৬ সালে তাঁকে মছলিপত্তনম হাবিলদার পদে নিয়োগ করা হল। ভারতের ইতিহাসে প্রভাবের নিরিখে এটাই হয়ত গুরুত্বতম পদোন্নতি বলা চলে।


title: মীর জুমলা

text: গোলকুণ্ডা রাজ্যে মূল বন্দর ছিল মছলিপত্তনম। সেই বন্দরে প্রচুর কর্মী কাজ করত, দক্ষিণী চিন্টজ আর ক্যালিকো কাপড় রপ্তানিতে মছলিপত্তনমএর সুনাম ছিল। কাপড়গুলি হয় স্থানীয় তাঁতিরা তৈরি করত বা আসত সেন্ট জর্জ থেকে। ভারতে যত চিন্টজ তৈরি হত সেগুলির মধ্যে দক্ষিণের চিন্টজ আর ক্যালিকো ছিল সূক্ষ্মতম এবং রংদার। পূর্ব উপকূল সূতি বস্ত্র উতপাদকেদের রপ্তানির মূল কেন্দ্র ছিল। এখান থেকে সূতি বস্ত্র ব্যান্টাম এবং মধ্য প্রাচ্য যেত; এছাড়াও এই এলাকার সঙ্গে বাণিজ্য সম্পর্ক ছিল সুরাট, বন্দর আব্বাস(গমব্রুম)এর মত পশ্চিমি বন্দর বা পূর্বে পেগুর সঙ্গে। নিজামুদ্দিন আহমদ লিখেছেন, ‘জাহাজগুলি দক্ষিণের দেশে (জেরবাদ) এবং উত্তরের দেশে(বালাবাদ) যেত, আর যেত আরব এবং আজমের বন্দরের পানে। সারা বছর ধরে এই বন্দরে জাহাজ আসত এবং ছেড়ে যেত। এটাই ছিল এই বন্দরের বিশেষত্ব’। থেভেনট(Thevenot) লিখছেন, ‘তটটি অসাধারণ, প্রায় সব ধরণের দেশ থেকে জাহাজ আসতেও পারে, যেতেও পারে। আমি সেখানে কোচিনি চিনা, সিয়ামের, পেগুর এবং পূর্ব দেশের বহু দেশের মানুষ দেখেছি।’


title: মীর জুমলা

text: বহু বছর আগে এই রাজমুকুটসম বন্দরটির পরিচালন ব্যবস্থা ভাল ছিল না। যদিও এটির রক্ষণাবেক্ষণে সর্বক্ষণের এক হাবিলদারের দায়িত্বে থাকত, আর থাকত সেই রাজ্যের(মুস্তাফানগর) প্রধান পদাধিকার সর সিমতো আর বন্দরের জন্য ভারপ্রাপ্ত আধিকারিক শাহবান্দারও। কিন্তু বন্দর পরিচালনায় সর্বস্তরে দুর্ণীতি বন্দরের পতনের বার্তা বয়ে নিয়ে এসেছিল, রাজ্যের উন্নতির দিকে না তাকিয়ে ব্যক্তিগত স্বার্থ আর লাভের জন্য প্রশাসকেরা প্রচুর শুল্ক আদায় করতেন। ব্রিটিশ কুঠির তথ্য থেকে পরিষ্কার যে মছলিপত্তনমের প্রশাসন দুজন হাবিলদার – মুল্লা মুহম্মদ টাকি তাকরিশি এবং তাঁর উত্তরাধিকারী মীর ফাসিউদ্দিন মুহম্মদ তাকিরিশির ওপর ন্যস্ত ছিল। এদের খারাপ ব্যবহারের দরুণ ব্রিটিশ কুঠিয়ালদের প্রশাসনের সঙ্গে বিরোধ হচ্ছিল। মীরপাস(মীর ফাসিউদ্দিন)কে লেখা চিঠিতে কুঠিয়ালরা জানাচ্ছে, তাঁর সঙ্গে বিবাদের কারণ হল তাঁর পূর্বসূরী মামাটুকি (মুহম্মদ টাকি) এবং কোন রকম পরিবর্তন না করেই তাঁর পূর্বসূরী অনুসৃত নীতিগুলি প্রয়োগ করা হচ্ছে। ফলে তারা সিদ্ধান্ত নিয়েছে যে মছলিপত্তনম থেকে চলে গিয়ে আরামগাঁওতে(চন্দ্রাগিরির নায়েকের প্রশাসনের অধীনে) কুঠি বানানোর।


title: মীর জুমলা

text: কয়েক বছর পরে(১৬৩০-৩২) এই জেলার প্রশাসক হয়ে এলেন মির্জা রোজবিহানী ইসপাহানি। ব্রিটিশ কুঠিয়ালদের নথিতে যিনি মীর্জা রসবাহান নামে পরিচিত। তারা তাকে বড় গভর্নর হিসেবেই দেখত; তিনি সামগ্রিকভাবে কাপড়ের শুল্ক অনাদায়ে, বন্দরের কর না দেওয়ায়, ব্রিটিশদের পেটাপল্লি থেকে জাহাজে কাপড় তুলতে দেননি। ফলে কুঠিয়াল মছলিপত্তনমের প্রশসাকের সঙ্গে দেখা করে(২২ নভেম্বর ১৬৩০), সস্তুষ্ট করে, দুটি ব্রড ক্লথ দেওয়ার প্রতিশ্রুতি দিয়ে জাহাজ ছাড়েন। যতদূর সম্ভব এই মানুষটি ছিলেন সেই এলাকার হাবিলদার। বাটাভিয়ার ডচেদের দাগ রেজিস্টারে তাকে মছলিপত্তনমের প্রশাসক, গভর্নর হিসেবে দেখানো হয়েছে। ২৯ আগস্ট, ১৬৩২ সালে লেখা মছলিপত্তনমের একটা চিঠি থেকে জানতে পারি তিনি সেই এলাকার চাষী এবং গোলকুণ্ডার প্রশাসক(সরইখাহিল) ছিলেন।


title: মীর জুমলা

text: যাইহোক, মছলিপত্তনম বন্দর হিসেবে এতই গুরুত্বপূর্ণ ছিল যে ব্রিটিশ কুঠিয়ালেরাও কিছুদিনের জন্য(১৬২৮-৩০) নিজেদের সরয়ে নিলেও ১৬৩০ সালে ফিরে এসে গোলকুণ্ডার সুলতানের থেকে ১৬৩৪ সালের ২৬ ফেব্রুয়ারি ব্যবসার ছাড়পত্রের নির্দেশপত্র স্বর্ণ-ফার্মান অধিকার করল। কুঠির তথ্যাবলী থেকে পরিষ্কার, ব্রিটিশ কুঠিয়ালদের পাওয়া এই ব্যবসায়িক ছাড়ে উদ্বিগ্ন বন্দর প্রশাসকদের মনে হল, রাজ্য প্রচুর অর্থ রাজস্ব হারাবে। তারা ডাচেদের সঙ্গী করে ব্রিটিশদের বিরুদ্ধে সুলতানের কাছে ফরমান অপব্যবহারের অভিযোগ আনল। এর ফলে সরইখাহিল(আবদুল্লা খাঁ মাজানদারানি) এবং দবির(মুল্লা ওয়ায়িস, মুন্সিউলমামালিক) ব্রিটিশ কুঠিয়াল রজার্সএর থেকে বাতসরিক ছাড়ের শুল্ক দাবি করল।


title: মীর জুমলা

text:
বন্দরের প্রশাসনিক অবস্থা স্বাভাবিক করতে আমাদের নায়ক মীর মহম্মদ খুব চেষ্টা করেছেন। নিজামুদ্দিন আহমদ তাঁর চাকরির সময়ের নথি দেখে লিখছেন, হাবিলদার পদে মীর তাঁর প্রশাসনিক দক্ষতা প্রমান করেন। তাঁর অসীম দক্ষতা আর পুত চরিত্র তাকে প্রশাসনের সিঁড়িতে চড়তে সাহায্য করেছিল। এক বছর হাবিলদারের পদে কাজ করার পর (১৬৩৭) তিনি তেলেঙ্গানার মুস্তাফানগরের (কোণ্ডাপল্লি)) একটি বিশাল দুর্গ মহলের হাবিলদার নিযুক্ত হলেন। তিনি দুর্গের প্রশাসন ঢেলে সাজালেন এবং তাঁর সম্পদ নতুন করে আদায়ের ব্যবস্থা করলেন। তাঁর বক্তৃতা এবং কর্মদক্ষতা রাজধানীর প্রত্যেক মানুষের পছন্দ ছিল। তিনি সুলতানের স্বার্থের জন্য রোদেপুড়ে কাজ করে তাঁর উচ্চাসনে ওঠার পথ পাকা করেন। মছলিপত্তনম আর মুস্তাফানগরের হাবিলদারি তাঁকে সরইখাহিল পদে আরহণ করতে সাহায্য করল।
সরইখাহিল শব্দের আক্ষরিক অর্থ ঘোড়ার প্রধান, বা দলের প্রধান। বাস্তবে এই পদের দায়িত্ব অনেকটা মীর জুমলা পদের অনুরূপ – সেনাবাহিনীর দায় ছাড়াও এই পদাধিকারীকে রাজ্য জোড়া অসামরিক রাজস্ব আদায়ের কাজ করতে হত। গোলকুণ্ডা রাজ্যে এই পদটি খুব গুরুত্বপূর্ণ ছিল, রাজত্বের ভাল খারাপ হওয়া এই পদে থাকা মানুষটির ওপর অনেকটা নির্ভর করত। আধিকারিক যদি অদক্ষ ব্যক্তিত্বহীন হত তাহলে করণিক ব্রাহ্মণেরা নিয়ন্ত্রণের বাইরে চলে যেত, তহবিল তছরূপ এবং আত্মসাত করার প্রবণতা বেড়ে যেত এবং রাজস্বের ক্ষতি হত। তাই প্রধান রাজস্ব আধিকারিক হিসেবে তিনি পূর্ব উপকূলের ব্যবসায় নিজের দপ্তরের নিয়ন্ত্রণ কায়েম করলেন। দেওয়ান মীর জুমলা মনসুর খাঁ হাবসি, মুল্লা মুহম্মদ তাকি তাকরিশিকে বহু মানুষের মধ্যে থেকে বেছে নিয়ে সরইখাহিল(আসলে মীর জুমলা) পদে নিযুক্ত করেন ২৩ সফর ১০৩৮, ১২ অক্টোবর ১৬২৮ সালে। তিনি তাঁর দায়িত্ব এতই দক্ষ ভাবে পালন করেন যে মহালের দুর্নীতিপূর্ণ আধিকারিক এবং মাথায় চড়ে বসা ব্রাহ্মণেরা কর্তৃত্ব হারিয়ে ফেলে; তহবিল তছরূপ এবং আত্মসাতের প্রবণতা বন্ধ হয়ে যায়, রাজস্ব আদায় বাড়তে তাকে। জমিদার নারায়ণ রাওয়ের(মজমুদার) থেকে ১৩০০০০ হুন আদায় হয় এবং ট্রেজারিতে জমা হয়। বিভিন্ন বাগী চৌধুরীকে হত্যা এবং তাঁদের সম্পত্তি রাষ্ট্রায়ত্ত করা হয়। সুলতান মুহম্মদ টাকিকে সারিফুলমুল্ক উপাধিতে ভূষিত করে তাকে সোনার জলে কারুকার্য করা কলমদানি উপহার দেন। তিনি এই উপহার মির্জা মুহম্মদ আমিন মীর জুমলা ছাড়া অন্য কোন অধিকারিককে উপহার দেন নি।


title: মীর জুমলা

text: এই পদের বিশদ বর্ণনা এই জন্য দিলাম এটাই বার্তা দিতে যে সরইখাহিল আর মীর জুমলা এই দুটি পদ এর পর থেকে একজনই(মুহম্মদ টাকি) সামলাবেন এবং দেওয়ানির অর্থ মূলত রাজস্ব আদায়, এই দুই পদাধিকারিকের ওপর ন্যস্ত ছিল।


title: মীর জুমলা

text: নিরবিচ্ছিন্ন দুবছর সাত মাস দীর্ঘ সময় ধরে কাজ করে, শাওয়াল ১৯, ১০৪০, ১১ মে ১৬৩১ সালে সরফইমুল্ক, সরইখহিল এবং সদর মুহম্মদ টাকি তাক্রিশির এন্তেকাল হয়। তাঁর পরের ছয় বছর এদিকওদিক করে, একের পর এক ক্ষণস্থায়ী পদাধিকারী বসিয়ে দপ্তরটি চালানো হয়, কিন্তু টাকি যে উচ্চতায় দপ্তরটিকে পো্ঁছে দিয়ে যান, সেই দক্ষতা দপ্তরের হারিয়ে যায়। পেশোয়া পদের অধিকন্তু পদ হিসেবে, প্রথমে নবাব আল্লামি ফাহিমি শেখ মহম্মদ ইবনে খাতুন দেওয়ান পদ দেখাশোনা করতেন। এই পদের দায়িত্ব পাওয়ার পর তিনি তাঁর সাবেক দেওয়ান দপ্তরের কাজকর্ম দেখাশোনা করতে দেন মীর কাশিম নাজিরউলমুল্ক, মীর মুইজ্জুদ্দিন মুহম্মদ মুশারফ এবং নারায়ণ রাও মজমুদার এবং অন্যান্য আধিকারিককে - যাদের কাজ ছিল যথাক্রমে রাজকীয় রসুইখানা, হাতিসাল, ঘোড়াশালের ব্যবস্থাপনা করা।


title: মীর জুমলা

text: খাদ্যশস্যের দাম বেড়ে যাওয়ায় এবং বাড়তে থাকা খরচে নাজেহাল দেওয়ানির দৈনন্দিন কাজকর্ম বেহাল হতে থাকে। বহু কাজ বন্ধ হয়ে যায়, বিভিন্ন মহাল থেকে অভিযোগের পর অভিযোগ আসতে থাকে। বাস্তবিকভাবে এই ক্ষণস্থায়ী পদক্ষেপগুলি ঠিক মত কাজ করে নি। ২৪ জিলহিজ্বা ১০৪৯, ১৪ জুলাই ১৬৩১ মীর্জা আস্তরাবাদী, সরইখাহিল পদে নিযুক্ত হলেন। মীর্জা বিশ্বস্ত এবং সৎ হলেও, হিসেব রাখা এবং প্রশাসনিক কাজে অনভিজ্ঞতার দরুণ তাঁর পদের প্রতি সুবিচার করতে পারেন নি। এই সুযোগে ব্রাহ্মণেরা মাথায় চড়ে বসতে থাকে। বাউতাত বাড়ি আর মহালগুলি থেকে এতই অভিযোগ আসতে থাকে যে সুলতান নিজে কারখানার কাজকর্ম দেখতে শুরু করেন। নবাব আল্লামির পরামর্শে সুলতান মীর্জা রোজবিহানী ইসপাহানিকে ৩ রাবিউসসানি ১০৪১, ১৯ অক্টোবর ১৬৩১ সালে এই পদে নিযুক্ত করেন। সৎ এবং সত্যবাদী হওয়া সত্ত্বেও তাঁরও কাজ সুলতানের অপছন্দ হল। তাকে বরখাস্ত করে সুলতানের প্রধান নৃত্য সহায়ক মীর ফাসিউদ্দিন তাকরিশি সোনার কারুকার্য করা কলমদানি উপহার দিয়ে এই পদে বহাল হন। কিন্তু তারও চাকরি বেশি দিন রইল না, শেষমেশ সুলতান নবাব আল্লামিকে মীর জুমলা পদে নিয়োগ করেন ৯ শাওয়াল ১০৪৩, ২৯ মার্চ ১৬৩৪ সালে। আগেই বলেছি তাঁর সঙ্গে তাঁর ভাইপো মুহম্মদ তাহির সরইখাহিল হিসেবে তাঁর সহকারীর পদে নিযুক্ত হন। মীর জুমলা পদ সামলানো ছাড়াও নবাব আল্লামি পেশোয়া পদের খেলাত পেলে(১৭ রজব ১০৪৫, ১৭ লিসেম্বর ১৬৩৫), সরইখাহিল তিন মাসের জন্য খালি পড়ে থাকে। নবাব আল্লামির পরামর্শে, কাশিমকোট এবং কলংএর সরইলস্কর আবদুল্লা খাঁ মাজানদারানি সরইখাহিল পদে নিযুক্ত হলেন ১৯ শাওয়াল ১০৪৫, ১৭ মার্চ ১৬৩৬। আমরা দেখলাম ১৬৩১এর পর থেকে কিছু দিন অন্তর এই গুরুত্বপূর্ণ পদে আধিকারিক বদলাতে হয়েছে এবং সেই পরীক্ষা নিরীক্ষা সফল হয় নি, একের পর এক সরইখাহিল পদে আধিকারিক পরিবর্তিত হতে থাকে যতক্ষণনা আমাদের বীর মীর মুহম্মদ এই পদের আধিকারিক হিসেবে মনোনীত হচ্ছেন।


title: মীর জুমলা

text: ১০৪৭ হিজরাব্দে এক রাজকীয় আদেশে(ফর্মান) মীর মহম্মদকে রাজসভায় লেকে পাঠানো হয়। তাঁকে ৭ সফর ২১ জুন ১৬৩৭ সালে এক রাজকীয় অনুষ্ঠানে ভাল জাতের হাতি, ইওরোপিয় ও চিনা কাপড় উপহার দিয়ে সম্মান জানানো হয়। সুলতান তাঁকে আন্তরিকভাবে গ্রহণ করলেন এবং ‘জ্ঞানী আর দক্ষতার সংমিশ্রণ’ রূপে অভিহিত করলেন। সফর ৯এর রাতে ২৩ জুন ১৬৩৭ সালে সৈয়দ আবদুল্লা খাঁ মাজানদারানির উত্তরসূরীরূপে পুরোনো মহালকে উকিলদের হাতে ছেড়ে মীর মহম্মদ নতুন পদে অভিষিক্ত হলেন।


title: মীর জুমলা

text: মীর মহম্মদের প্রতি আসাফ জাহি(আসফের মত জ্ঞানী)র মত উদেদেশ্যপূর্ণ গুণবাচক বিশেষণ - আসফ মঞ্জিলাত এবং আসফ মরতাবাত প্রয়োগ করে নিজামুদ্দিন আহমদ বলছেন, ‘সুগভীর জ্ঞানে আর সেবায় সম্পাদিত সুলতানি কাজকর্ম, নানান ধার্মিক দায়িত্ব পালন আর রাজকীয় সমৃদ্ধি বৃদ্ধিতে সফল হওয়ায় ধীরে ধীরে তিনি সুলতানের কাছাকাছি আসতে থাকেন। তাঁর ভাগ্য আর জ্ঞানের বলে তিনি শীঘ্রই প্রশাসনিক সংক্রান্ত ব্যবস্থার(অম্র হুকুমত) চরমতম দক্ষ ক্ষমতাশালী পণ্ডিতে(ইস্তাকাল) পরিণত হলেন। তিনি জোর করে অনৈতিকভাবে অর্থ আদায়কারী(আরবাবইদাখিল)দের রোজগারের রাস্তা বন্ধ করেন। অধস্তন কর্মী(উম্মাল) আর ব্রাহ্মণ করণিকদের থেকে বিপুল পরিমান অর্থ উদ্ধার করে সুলতানের কোষাগার বৃদ্ধি করলেন’। সুলতান এই কাজে সন্তষ্ট হয়ে তাকে একটা রত্ন খচিত কলমদানি(কলমদানিইমুরাসসা) উপহার দিলেন। সঙ্গে দিলেন বছরে ৩০০০০ হুন রাজস্ব বিশিষ্ট একটি পরগণাও, যাতে তিনি বেশ কিছু আরবি সৈন্য রাখতে পারেন। এতে উদ্বুদ্ধ হয়ে তিনি ১০০ আরবি, ইসপাহানি সৈন্য নিয়োগ করেন সুলতানের শিল্লাদার রূপে। মাতা-সাম্রাজ্ঞীর বেশ কিছু কাজ সম্মানজনকভাবে সম্পন্ন করায়, রাজকীয় মাতা তাঁকে প্রচুর উপহার দেন, যার মধ্যে রয়েছে একটি কোমরবন্ধ, রত্নখচিত তরোয়াল (শামশিরইমুরাসসা), ঘোড়া আর হাতি।


title: মীর জুমলা

text: এর পরে আরও কিছু জটিল কিন্তু গুরুত্বপূর্ণ রাজকীয় দায়িত্বও তিনি পালন করেন। এই দায়িত্বে তাঁর অতুলনীয় সাংগঠনিক ক্ষমতার পরিচয় পাওয়া গেল। সুলতানের মাতা-সাম্রাজ্ঞীর রাজধানীতে একটিও প্রাসাদ জেনানা-মহলের জন্য পছন্দ না হওয়ায়, মীর মহম্মদের ওপর দায়িত্ব পড়ে মাত্র একবছরেরও কম সময়ের মধ্যে (রবিউলআওয়াল ১০৪৮, জুলাই ১৬৩৮এর মধ্যেই) চার তলা প্রাসাদ হায়াত মঞ্জিল বানিয়ে দেওয়ার। সেই উদ্দেশ্যে একটি স্থান নির্বাচন করে প্রাসাদ পরিকল্পনার দায়িত্বপ্রাপ্ত হাবিলদার মালিক আলমাসের তত্ত্বাবধানে একটি স্থাপত্যের পরিকল্পনা তৈরি করেন মীর। সেই পরিকল্পনাটি সুলতান কিছুটা সংস্কার করে দিলেন; চারতম তলার চারদিকে, চারটি বিশাল জানালা যুক্ত সুউচ্চ মিনার সংযোজিত হল। প্রাসাদের সাজসজ্জা নিখুঁততম এবং বিশদে তৈরি করতে মীর মহম্মদ রাজ্যের এবং দেশের প্রচুর জ্যামিতিবিদ এবং কারু শিল্পী নিযুক্ত করে, নিজে সারাদিন প্রায় অভুক্ত থেকে স্থপতি এবং কারিগরদের সঙ্গে কাজ করে এটি রূপায়িত করেন। চতুর্থ তলার ছাদের চারটি মিনারের মাঝখানে চাঁদনি (পোর্টিকো), দেহলি(টেরেস), বসার যায়গার সঙ্গে একটি গ্রীষ্ম-ঘর আর একটি গোসলখানা নির্মান করেন; সুলতানের নির্দেশ অনুযায়ী দেওয়ালের বিশেষ চিহ্নআঁকযুক্ত সাজসজ্জাকে বাস্তবে রূপায়িত করার ব্যবস্থা করেন। ঘরের দেওয়ালে ইরাণ আর হিন্দোস্তানের শিল্পীদের দিয়ে আঁকানো হয় রাজসভা, শিকার এবং যুদ্ধের রঙ্গিন চিত্রাবলী। কাজটি এতই সুসম্পন্ন করে সম্পাদিত করা হয় যে নিজামুদ্দিন এই রাজপ্রাসাদকে এরম বা ইডেনের সঙ্গে তুলনা করেন।


title: মীর জুমলা

text: মাত্র কয়েক দিন পরেই রবিউলআওয়ালের শেষের দিকে(১ আগস্ট, ১৬৩৮) তাঁর প্রশাসনিক ব্যবস্থাপনার দক্ষতা প্রয়োগ এবং সর্বসমক্ষে প্রয়োগ এবং উপস্থিত করলেন, সকলে তাঁর দক্ষতার মুগ্ধ হয়ে গেল। প্রাসাদ উদ্বোধনে আসবেন সুলতান, উজির, আমীর হাজারো আধিকারিক। মাতা-রাজ্ঞীর ইচ্ছে অনুযায়ী সেই বর্ণাঢ্য, সম্পদশালী উদ্বোধন অনুষ্ঠানের সমস্ত ছোট ছোট খুঁটিনাটি পরিকল্পনা নিজের কর্মচারীর সঙ্গে মিলে রূপায়িত করলেন মীর মহম্মদ। প্রাসাদের সামনে যে মাঠটি রয়েছে, সেটি পরিষ্কার করে আরশির মত চকচকে করে ফেলা হল। সরনৌবত (সেনা বাহিনী না নহবত?) তাঁদের কাজ দেখাতে এল। মাতা-রাজ্ঞীর বিশেষ দূতের সাহায্যে মীর মহম্মদ ভেলভেটের গালিচা পাতা ১০০০ গজ দীর্ঘ রাস্তা জুড়ে সোনার শিকলি আর ঝালর দিয়ে সাজিয়ে দেওয়া হল। এই রাস্তায় মোট আটটা বড় বড় তোরণ তৈরি করা হয়। গরীবদের জন্য বিপুল খাদ্য বিতরণ করা হয়। অতিথিদের অভ্যর্থনার জন্য রাস্তায় সার দিয়ে দাঁড়িয়েছিল হাতি, ঘোড়া, উট আর দাস-দাসী। হাতে রত্ন খচিত সোনার বারকোষ(ট্রে)এ বহুমূল্য রত্নরাজি, বস্ত্র ইত্যাদি নিয়ে ১২টি হারেমের আহুদাদার আর মালিকেরা দাঁড়ানোয় সমগ্র উদ্বোধন অনুষ্ঠানের জাঁকজমক আরও বহুগুণ বৃদ্ধি পায়। এই রত্ন খচিত অনুষ্ঠান চলাকালীন তাঁর বিশালত্ব নিয়ে ঘোড়া থেকে নেমে সুলতান প্রত্যেকটি তোরণ পার হচ্ছেন, আর তাকে নানানভাবে অভ্যর্থনা জানানো হচ্ছে, শেষে তিনি সিঁড়ি চড়ে সব থেকে উঁচু আসনে বসলেন। উচ্চপদস্থ আমলারা তাঁকে নানান ধরণের পেশকাশ দিয়ে চলেছেন এবং তিনি তাঁদের স্বাগত জানাচ্ছেন। মাতা-রাজ্ঞী সুলতানকে একটি সোনার ঝালর এবং শৃঙ্খলে মোড়া একটি হাতি, দুটি ঘোড়া, ইরাকের রত্নখচিত শৃঙ্খল, ইওরোপের ভেলভেট, চৌদ্দটি সোনায় কারুকাজ এবং মোড়া করা সূক্ষ্ম বস্ত্র যার প্রান্তটি রেশমের সুতো দিয়ে সেলাই করা সহ প্রচুর সামগ্রী উপহার দিলেন।


title: মীর জুমলা

text: বিপুল সম্পদের অধিকারী মীর মহম্মদ সৈয়দ সোনায় অসাধারণ কারুকাজ করা নানান আনুষঙ্গিক উপকরণে সজ্জিত ১২ মন ওজনের সোনার পালঙ্ক উপহার দিলেন। এছাড়াও দিলেন সোনার গোলক, সোনার তৈজসপত্র, সোনার পাত্র, সূক্ষ্ম বস্ত্র এবং তাঁর রুচি মত অন্যান্য উপহার। মীর মহম্মদের সাম্প্রতিক সেবায় খুশি হয়ে মাতাসাম্রাজ্ঞী তাকে বিশেষভাবে উপহার দিলেন সোনার শৃঙ্খলে মোড়া একটি ঘোড়া, একটি হাতি, একটি কোমর বন্ধনী, এবং একটি রত্নখচিত তরোয়াল।


title: মীর জুমলা

text: আরও কিছু অপ্রীতিকর ঘটনা মীর মহম্মদের ভবিষ্যতের উচ্চাকাঙ্ক্ষা পূরণের দিকে এগিয়ে দিল। যারা তাঁর পথে কাঁটা হয়ে দাঁড়িয়েছিলেন, তাঁদের বিরোধিতাকে চূর্ণ করে আরও গর্বিত দর্পে তিনি এগিয়ে চললেন। তাঁর জ্ঞান, দক্ষতা, প্রজ্ঞা, মুল্লা ওয়ায়েজ যিনি দবির এবং মুনসিওউলমামালুকের মত পদে থেকেছেন, ঈর্ষার কারণ হয়েছে। সুলতানের নেক দৃষ্টির সুযোগ নিয়ে সমস্ত শোভনতা এবং বাস্তব বিচারবুদ্ধ নাশ করে সরইখাহিল দপ্তরের কাজকর্মে দাখিলা দেওয়া শুরু করলেন মুল্লা। এমন কি পেশোয়া দপ্তরে বা সব কয়জন মনসবদারের সঙ্গে তিনি এমন ব্যবহার করা শুরু করলেন যেন তারা তাঁর অধস্তন কর্মচারী। তাঁর এই বেয়াদপি দেখে, বুঝেও সুলতান নানা কারণে তাকে নিবৃত্ত করেন নি। সরইখাহিল দপ্তরের ভারপ্রাপ্ত আধিকারিক মীর মহম্মদও সুলতানের অতিশয় প্রিয়পাত্র ছিলেন। এবং তিনি তাঁর প্রতি ন্যস্ত নানা অসামরিক এবং দেওয়ানির রাজস্ব আদায় সংক্রান্ত দায়িত্ব তাঁর মত করে নিজস্ব যোগ্যতায় পালন করার চেষ্টা করছেন। তিনি স্বাভাবিকভাবেই তাঁর দপ্তরে অযাচিতভাবে মুল্লা ওয়ায়েজএর মাথা গলানো পছন্দ করেন নি, এবং সুলতানের প্রতি দায়বদ্ধ নন, এমন অভিয়োগ তিনি দৃঢভাবে খণ্ডণ করে চিঠি লেখেন। মীরের ক্ষমতার ডানা ছাঁটতে না পেরে ওয়ায়েজ তাঁর পদত্যাগ পত্র সুলতানের কাছে পাঠিয়ে দিলে সুলতান তেলেবেগুণে জ্বলে ওঠেন। শেষ পর্যন্ত রবিউল্লাওয়ালএ(জুলাই ১৬৩৮)) মুল্লাকে পদচ্যুত করিয়ে তাঁর বাড়িতে নজরবন্দী করে রাখা হয়, এবং উজিরের পদটি নিয়ে আবার অপপ্রয়োগ হতে থাকে। মীর মহম্মদকে এবারে নিজের ১০০ জনকে দেখতে বলা হয় এবং বলা হয় তাকে যে জায়গির দেওয়া হয়েছে, সেখানের রাজস্ব থেকেই তাঁদের বেতন উদ্ধার করতে হবে। মুল্লার দবির দপ্তরটি ২৬ শাওয়ালে, ২০ ফেব্রুয়ারি ১৬৩৯তে মির্জা টাকি নিশাপুরিকে দেওয়া হয়। উজিরাত পদটিকে দেওয়া হয় কাশমকোটা থেকে ডেকে আনিয়ে মির্জা রুস্তমকে। মুল্লার বাহিনীটি মালিক অম্বরের দায়িত্বে ছিল, তিনি সেটি মীর মহম্মদকে অর্পণ করেন। মালিক অম্বর, মীর মহম্মদকে বর্ণনা করেন ‘আধুনিক যুগের আসফ’ রূপে।


title: মীর জুমলা

text: ক্রমশ মীর্জার দক্ষতার পরিচিতি এবং ক্ষমতার বিস্তৃতি ঘটতে লাগল। দাদমহলের ময়দানে তাঁর ইরাকি সেনা, সুসজ্জিত শিক্ষিত হাতি এবং ঘোড়ার কুচকাওয়াজ দেখিয়ে তিনি কোমর বন্ধনীর সঙ্গে ‘সরইখাহিলএর মত উচ্চপদের সঙ্গে উজিরাতের দায়িত্ব’ও লাভ করলেন। রাজধানীতে উজির পদের একটা নিয়মিতান্ত্রিক কাজ ছিল, উজির যদি রাজধানীতে উপস্থিত থাকেন, তাহলে সপ্তাহে একদিন সারা রাত এবং পরের দিন সক্কালের নদীর ওপারে(রুদ খানা)র নদী মহলের সৈন্য, হাতি, ঘোড়ার কুচকাওয়াজ দেখবেন। তার দেখার পরে সেই কুচ যাবে দাদমহলের ময়দানে সুলতানের নজরদারির উদ্দেশ্যে। সাধারণত রাজত্বে ১২ জন উজির থাকেন। এদের মধ্যে এক থেকে তিনজন উজিরকে একসঙ্গে বসে সারারাত রোজকার সৈন্যের কুচকাওয়াজ দেখতে হবে।


title: মীর জুমলা

text: মীর মহম্মদের দক্ষতা, সংগঠনের প্রজ্ঞা, কাজের দূরদর্শিতার প্রতি সুলতানের ধারণা আরও গভীর হল, তিনি যখন রাজধানী থেকে মছলিপত্তনমের (বন্দরইমুবারক) দিকে যাত্রার সমস্ত ব্যবস্থা তাঁকে করতে বললেন(২৯ অক্টোবর থেকে ২৭ ডিসেম্বর ১৬৩৯)।


title: মীর জুমলা

text: উপকূলের দিকে যাত্রা করবেন এই সদিচ্ছায় সুলতান, জনাব আসফদৌরান মীর মহম্মদকে নির্দেশ দিলেন যাত্রার জন্য প্রয়োজনীয় যত কিছু কারখানা থেকে সংগ্রহ করার এবং রাস্তায় এবং ছাউনিতে অত্যাবশ্যকীয় জিনিসপত্র জোগাড় করা এবং যাত্রার জন্য প্রয়োজনীয় প্রশাসনিক ঝামেলা মেটানোর জন্য। এই যাত্রার জন্য রাস্তা তৈরি করা, জঙ্গল কাটা, যাত্রাপথের মধ্যবর্তী চৌদ্দটি স্থানে শিবির ফেলার কাজ করতে হবে। মহল আর বাউতাতের(বাড়ির) সুবিধের জন্য, তিনি সমগ্র বিষয়টি মানসিকভাবে ছকে নিয়ে তিনি খুব ছোট বড় সব ধরণের ঝমেলা ছকে মিটিয়ে ফেললেন। সুলতান সরইখাহিলকে নির্দেশ দিলেন, তিনি যেন রাজপথের মহালদের নির্দেশ দেন, তাঁর যাত্রা কালে রাজধানী থেকে মছলিপত্তনম পর্যন্ত রাস্তায় যেন পর্যাপ্ত খাবার এবং বিচালি যোগাড় ও সঞ্চয় করা থাকে। সোনার সিংহাসনে চড়ে তিনি তাঁর মা, মহিলারা, পেশোয়া, উজির, পরামর্শদাতারা এবং অভিজাতরা, ইরাণ এবং ভারতের নানান এলাকার বিদেশি রাজদূত(হাজিব), বিভিন্ন সেনা – পদাতিক, গোলান্দাজ, ঘোড়সওয়ার, হাতিসওয়ারদের নিয়ে উপকূলের উদ্দেশ্যে যাবেন। মীর মহম্মদকে একটা ফর্মান দিয়ে রাজধানী ত্যাগ করে যাওয়া ইরাণের রাজদূত ইমাম কুলি বেগকে ফিরিয়ে আনতে পাঠানো হল। এই বিপুলাকায়, যাত্রার দুটি লুকোনো উদ্দেশ্য ছিল, প্রথমত বাগী জমিদারদের সুলতানের ক্ষমতা সম্বন্ধে সচেতন করানো, দ্বিতীয়ত বিদেশি ব্যবসায়ীদের একটু সমঝে দেওয়া।


title: মীর জুমলা

text: সম্রাটের চাহিদা মত মীর মহম্মদের সমস্ত পরিকল্পনা বাস্তবায়িত হলে ইরাণি এক জোতির্বিদ জানালেন ১২ রজম মঙ্গলবার, ২৯ অক্টোবর ১৬৩৯ দিনটি শুভ। এই ঘটনার সময় হায়াতাবাদএ(হায়াতনগর, ১-৯ নভেম্বর) উপস্থিত থাকা ঐতিহাসিক নিজামুদ্দিন আহমদ শিরাজি, মীর মহম্মদের সংগঠনের দক্ষতা সম্পর্কে খুব উচ্চ ধারণা পোষণ করেছেন। তাঁর বর্ণনায় সেনা ও অসামরিক মানুষ নিয়ে কাফেলায় থাকা ৫০০০ মানুষ তাঁদের চাহিদামত খাদ্য, পণ্য এবং প্রয়োজনীয় সেবা পেয়েছেন – এবং এ সবই হয়েছে আসফজাইর সাংগঠনিক প্রতিভায়। মুনাগালা কসবার হাবিলদার (১৫ নভেম্বর) সৈয়দ মীর রুস্তম এই বিপুল বাহিনীর খোরাক পৌছে দিয়েছেন নবাব আল্লামি, মীর মহম্মদ আর হাকিমুল মুল্ককে। পরের দিন নবাব সেখান থেকে পাহাড়ি দুর্গ অনন্তগিরিতে পৌঁছে, চূড়ায় ওঠেন মীর মহম্মদ, হাকিমুল মুল্ক এবং অন্যান্যদের নিয়ে।


title: মীর জুমলা

text: মুস্তাফানগর(কোণ্ডাপল্লি, ১৯ নভেম্বর) মীরের নিজের প্রশাসনিক তালুক। সেখানে তিনি নানান সেবা আরও সুখকরভাবে সামলেছেন। পরের দিন পাহাড়ের ওপরের প্রাসাদে মীর দেখতে গেলেন, দুর্গের প্রাসাদটি সত্যিই সুলতানের পক্ষে বাসযোগ্য আছে কি না। এবং নবাব আল্লামি আর হাকিমউলমুল্ককে নির্দেশ দিলেন সুলতান সত্যিই পাহাড় থেকে নিরাপদভাবে নামতে পারবেন কি না তা দেখার। তিনি সুলতানের জন্য জাঁকজমকপূর্ণ আমন্ত্রণী জলসার ব্যবস্থা করলেন। ২১ তারিখ পাহাড় থেকে মহিলাদের সঙ্গে নিয়ে নেমে সুলতান দুর্গটি তাঁর অন্তরঙ্গ সভাসদ আর অমাত্যদের(মাকারবানইআজম) নিয়ে পাক দিয়ে দেখতে শুরু করলেন। নিরাপত্তার জন্য সুলতান নির্দেশ দিলেন হাজারো বন্দুকচি, নাইকার এবং কোতোয়ালকে তৈরি রাখতে হবে; পাহাড় প্রমান খাদ্য তৈরি করতে হবে; তোপখানা নতুন করে গড়তে হবে; রাতের সময় খাসাইখাইলের ফৌজ, ক্রীতদাস এবং নাইকরেরা বন্দুকবাজদের সঙ্গে শ্বাপদ সঙ্কুল জঙ্গলের আশেপাশে জেগে থাকবে, যাতে কোন রকম উতপাত না হয়। সুলতানের সঙ্গে আসা আমীরেরাও রাত পাহারা দেবে। এমতাবস্থায় মীর মহম্মদ সৈয়দকে সারা দিন রাত তৎপর থেকে সুলতানের চাহিদার দিকে নজর রাখতে হয়েছে।


title: মীর জুমলা

text: বেজোয়াদায়(২২ নভেম্বর) তিনটি ইওরোপিয় কম্পানি – ব্রিটিশ, ডাচ এবং ডেনের কুঠিয়ালেরা তাঁদের অনুচর নিয়ে মছলিপত্তনম থেকে উপস্থিত হলেন। তারা সুলতানের অনুমতিতে ব্যবসা করছেন। তারা সুলতানের সঙ্গে কথা বললেন।


title: মীর জুমলা

text: ওয়েয়ুরে(২৪ নভেম্বর) পৌঁছে সুলতান মীর মহম্মদকে নির্দেশ দিলেন, ফারাকসানার ওহুদাদার চতুর খাঁকে এবং অন্যান্যদের সঙ্গে নিয়ে বন্দর শহর ইনগণ্ডুর(এনগোডুর)এ শিবির ফেলতে হবে। যেহেতু বন্দরটি মীরের প্রশাসনের অধিকারে ছিল, সেহেতু তিনি পোর্টের দরজা থেকে ব্যাঙ্কসাল পর্যন্ত রাস্তার সমস্ত ব্যবস্থাপনা এবং নীতি নির্ধারণ করলেন(কেন? যাতে মিছিলটা ভাল হয়?)। বন্দরে বণিকদের বাড়িঘরগুলি কাপড় এবং অন্যান্য নানান দ্রব্য দিয়ে সুন্দর করে সাজানো হয়েছে। মীরকে পাশে নিয়ে হাতিতে চড়ে সুলতান ব্যাঙ্কশালের দিকে এগোতে থাকলে, মীর, সুলতানের সমস্ত প্রশ্ন মর্যাদা সহকারে উত্তর দিতে থাকলেন। ব্যাঙ্কশাল বাড়িতে বিশেষ একটি মজলিস(ব্যক্তিগত বন্ধুদের নিয়ে সভা) শেষ করে সুলতান বন্দরটি ঘুরে দেখলেন, সমুদ্রে ধোবিঘাটের দিকে এগোতে শুরু করলেন।


title: মীর জুমলা

text: ২৭ তারিখ সুলতান আবার বন্দরের দিকে গেলেন এবং পরের দিন ইওরোপিয় কুঠিগুলি ঘুরে দেখার ইচ্ছে প্রকাশ করলেন। ইচ্ছে হয়ত সেখানের বণিকেরা তাঁর সঙ্গে থাকা মহিলাদের কাপড় এবং সারাদেশ থেকে জোগাড় করা নানান পণ্য দেখাক। কুঠিওয়ালাদের সুলতান বেশ কিছু সুযোগ-সুবিধে দিলেন। ২৯ তারিখ সুলতান মহিলা, বিদেশি ব্যবসায়ীদের বাড়িঘরদোর দেখতে গেলেন। তিনি সেখানে আন্তরিকভাবে কাজ করা আমলাদের অনেক প্রশ্রয় এবং সুযোগ দিলেন এবং সরইসিমতকেও বেশ কিছু সুবিধে দেওয়ার কথা বললেন। ৩ ডিসেম্বর ধোবিঘাটে মীর মহম্মদ সম্রাট আর তাঁর সঙ্গীদের আমোদ দিলেন সমুদ্রে মাছ ধরা দেখিয়ে। দেখা গেল একজোট হওয়া ধীবরেরা তাঁদের জালে প্রচুর ছোট বড় মাছ ধরেছেন।


title: মীর জুমলা

text: পরের দিন পেশকাশের সময় মীর মহম্মদ সৈয়দ সুলতানকে বন্দরের এবং এখানকার আধিবাসীদের অবস্থা অবগত করান। তিনি সেখানে থাকা বিভিন্ন দেশের ব্যবসায়িকে নানান সুযোগ দেওয়ার কথা ঘোষণা করেন – ১) বন্দরের গেটে প্রত্যেক পণ্যের জন্য জাকাত দেওয়া থেকে, দেশি বিদেশি সব ধরণের ব্যবসায়ীদের মুক্তি দিলেন, ২) এছাড়া গয়নাগাটির জন্য ব্যবসায়ীদের থেকে যে বিপুল পরিমানে রাজস্ব নেওয়া হয়, তাতেও তিনি ছাড় দিলেন। সুলতানের জাকাত সংক্রান্ত নির্দেশ (ফর্মান) একটা শিলালিপিতে লিখে বন্দরের জামা মসজিদে টাঙ্গিয়ে দেওয়া হল, যাতে আগামী দিনের হাকিম আর আমিলেরা এ ধরণের কর আদায় এবং তাঁর জন্য সর্বশক্তিমানের অভিশাপ পাওয়া থেকে নিজেদের বাঁচিয়ে রাখবে। এছাড়া যে সব ব্যবসায়ী পেগু থেকে রুবি আমদানি করে, তাদেরও ছাড় দেওয়া হল।সুলতানের এই সুবিধে দানের খবর দ্রুতগতিতে বালাবাদ আর জেরবাদে ছড়িয়ে গেল এবং এতে স্থানীয় ব্যবসায়ী আর রত্নকারেরা খুশি বোধ করলেন।


title: মীর জুমলা

text: সাধারণ মানুষের অবস্থার উন্নতির জন্য বহু নতুন পুরোনো বাসিন্দা নির্বিশেষে অভাবি মানুষ, সৈয়দ, আলিম, ধর্মপ্রান ব্যক্তি, জীবিত কবিদের মাসোহারা এবং দান দেওয়ার, জমি অথবা আর্থিক ভর্তুকি দেওয়ার কথা বললেন। এছাড়াও সুলতান ওয়াজিফা থেকে শুরু করে সৈয়দদের, বিশেষ করে মীর মৈনুদ্দিন মহম্মদ শিরাজি এবং মীর মহম্মদ হুসেইনকে যে দান দেওয়া হচ্ছে, তা চালিয়ে যাবার প্রতিশ্রুতি দিলেন। শেষে মীর মহম্মদ সুলতানের প্রশস্তি গাইলেন এবং সুলতানের মহত্ত্বের জন্য তাকে ধন্যবাদ জানালেন। সুলতান পেশকাশ গ্রহণ করে স্থানীয় একটি লবন কারখানা ঘুরতে গেলেন।


title: মীর জুমলা

text: বন্দর ছাড়ার দিন(৭ ডিসেম্বর), সুলতান মীর মহম্মদকে নিজের গলা থেকে চাদর খুলে এবং চার-কোব(এক ধরণের জামা) পরিয়ে সম্মান জানালেন। এই সম্মান জানানো হয় সেই ব্যক্তিকে যিনি সরইখাহিল দপ্তর থেকে বিদায় নিচ্ছেন। এছাড়াও তাকে একটা রত্ন খচিত খাপওয়ালা তরোয়াল, একটি রূপোর জালে মোড়া যুদ্ধ হাতি, একটি রূপোর জালে মোড়া, অন্যটিতে রত্নখচিত জিন, লাগাম আর জাল দিয়ে মোড়া দুটি ইরাকি ঘোড়া দিয়ে সম্মান জানালেন সুলতান। এছাড়াও রাজ্যকে সেবা করে যে সব ইওরোপিয় সাহায্য করেছেন, তাদেরও সুলতান সম্মান জানান|


title: মীর জুমলা

text:
এইভাবে মীর জুমলা বিভিন্ন সম্ভ্রান্ত দপ্তরে কাজ করেছেন, ‘এবং প্রায় সব ক’টায়’, মানুচি বলছেন, ‘তাঁর নিজের ছাপ ছেড়ে গিয়েছেন।’ ক্রমশঃ তাঁর রাজনৈতিক প্রভাব বাড়তে থাকে। প্রথম জীবনে পাওয়া ‘নবাব’ উপাধি পাওয়া সূত্র একটা ব্রিটিশ কুঠির তথ্যে পাচ্ছি ২৮ মে, ১৬৩৮ সালে, তাঁর দশ দিন আগে তিনি সরইখাহিল পদে ছিলেন। নিজামুদ্দিন আহমেদ বলছেন, তাঁর প্রত্যেক পদক্ষেপে মীর মহম্মদ, সুলতানের মঙ্গল চাইতেন, এবং ফলে তাঁর প্রিয়পাত্র হয়ে ওঠেন। মুঘল ঐতিহাসিকেরা সক্কলে প্রায় মীরের ক্ষমতার দক্ষতা এবং প্রভাবিত করার যোগ্যতা নিয়ে বিন্দুমাত্র সংশয় প্রকাশ করেন নি। ওয়ারিস বলছেন, মীর জুমলা আটক ও ফাটকের(মানে খোলা ও বন্ধ) যোগ্যতা অর্জন করেছিলেন, অর্থাৎ তিনি কুতুব শাহের সমস্ত বিষয় নিয়ন্ত্রণ করতেন। আকিল শাহ বলছেন, ‘গোলকুণ্ডা রাজ্যের সর্বেসর্বা’ ছিলেন মীর জুমলা। কোন কিছুই তাঁর অনুমতি ছাড়া করা যেত না। তিনি সুলতান আর ইওরোপিয় কুঠিয়ালদের মধ্যে সংযোগসূত্র ছিলেন। তাভার্নিয়ে গোলকুণ্ডার সুলতান আবদুল্লা কুতুবশাহকে কিছু মুক্তো আর গয়না বিক্রি করতে চাইলে তাকে মছলিপত্তনম থেকে মীর জুমলার সঙ্গে দেখা করতে গোলকুণ্ডায় যেতে হয়েছিল। কেননা, ‘কোন ব্যতিক্রমী বা দামি কিছু কিনতে চাইলে, সুলতান মীর জুমলার সম্মতি ব্যতীত কোন পদক্ষেপই নিতেন না’(জুলাই ১৬৫২)। গোলকুণ্ডার আভ্যন্তরীণ প্রশাসনে তাঁর অবিসংবাদী প্রভাব এবং তাঁর বিপুল ব্যবসার জাল দেখে বিদেশিদের মনে হত রাজ্যে তাঁর ক্ষমতাই চূড়ান্ত। ঠিক এই জন্য মছলিপত্তনমে এক ব্রিটিশ কুঠিয়াল তাঁর পারস্যের এক কুঠিয়াল সতীর্থকে লিখেছিলেন, ‘সম্রাটের বকলমে সরইখাহিল সারা রাজ্য শাসন করে’। গোলকুণ্ডায় আসা ব্রিটিশ ইস্ট ইন্ডিয়া কোম্পানির দূত এন্ড্রু কোগু(১৬৩৯) জানাচ্ছেন, ‘(এটা)সত্যি যে সরইখাহিলই সারা রাজ্য শাসন করেন’। শেখ মহম্মদ ইবনইখাতুন মীর জুমলা পদ ছাড়ার পর মীর মহম্মদ মীর জুমলা পদে আসীন হন। কিন্তু কোন তারিখে সেটা জানা যাচ্ছে না। ফলে মীর মহম্মদের মীর জুমলায় রূপান্তরের তারিখটি আমাদের অজানা থেকে যাবে। অধ্যাপক শেরওয়ানির ধারণা বিজয়নগরের অন্যতম প্রধান দূর্গ, উদয়গিরি জয় করার খবর ১৮ জুন, ১৬৪৩ সালে যখন সুলতানের কাছে আসে, তখনই তিনি তাঁকে মীর জুমলা পদবী দেওয়ার সিদ্ধান্ত নেন। অবশ্যই এটি একটি উপযুক্ত সময় নতুন পদে আসীন হওয়ার। ১৬৪৩০-৪৪ সালে সোয়ালি কুঠি ওয়ালাদের তাঁর সম্বন্ধে মন্তব্য, 'ক্ষমতায় থাকা সরইখাহিল বা উজির, সরকারকে চালায় এবং দেশটা নিয়ন্ত্রণ করে', এ তথ্যটা কিন্তু মাথায় রাখা দরকার। তবে প্রশাসনে তিনি কুশলী ছিলেন, সরকারে ছিলেন প্রভাবশালী। কিন্তু মীর জুমলা যুদ্ধেও যে খুব দক্ষ ছিলেন, তা প্রমান হয় তাঁর পূর্ব কর্ণাটক দখল করায়, যেখানে তিনি ১৬৪২ সালে সুলতানেরও বিরোধিতা করেছিলেন। সেই ঘটনাটা পরবর্তী অধ্যায়ে বিস্তৃতাকারে বলব। তাঁর সম্মান এতই ছিল যে সুলতান তাঁর দুই মন্ত্রী সুজাউলমুল্ক এবং উলচি বেগকে তাঁর সঙ্গী হতে নির্দেশ দেন।
কর্ণাটকে মীর জুমলা
প্রথম পর্ব


title: মীর জুমলা

text:
কর্ণাটক এবং কর্ণাটকে মুসলমান উপস্থিতির ইতিহাস
কর্ণাটক বা কর্ণাট শব্দটা প্রাথমিকভাবে ব্যবহার হয়েছিল সাধারণভাবে তেলুগু আর কানাড়ি জনগণ, তাঁদের ভাষা ইত্যাদি বোঝাতে। কিন্তু সময়ের সঙ্গে সঙ্গে এই শব্দের ব্যবহার সংকুচিত হয়ে শুধু বোঝাতে থাকে কানাড়ি জনগণ আর ভাষাকে। ‘কর্ণাটক দেশ’ বলতে আক্ষরিকভাবে শুধু বোঝায় উত্তরভূমি বা বালাঘাট। মুসলমান শক্তি দক্ষিণভারতে প্রথমে পৌঁছায় ঘাট, মহীশূর, তেলেঙ্গানার অংশ যার নাম কর্ণাটা অঞ্চলে। কিন্তু যখন বিজয়নগর রাজ্য, পূর্বের তামিল আর তেলুগু এলাকার দিকে সরে যেতে বাধ্য হল, সে সময় কর্ণাট শব্দটা পূর্বের সমতল দেশ বা পণঘাট নামে চিহ্নিত হল। পূর্বতন বিজয়নগর রাজ্য, দাক্ষিণাত্যের সুলতানি সাম্রাজ্যের দুই অংশে বিভক্ত হল, উত্তরে তুঙ্গভদ্রাকে সীমারেখা করে বালাঘাট আর পণঘাট নিয়ে বীজাপুরি কর্ণাটক আর হায়দ্রাবাদী কর্ণাটকরূপে। ব্রিটিশেরা কর্ণাট শব্দটা ব্যবহার করল ঘাটের নিচের অংশটা, যার মধ্যে রয়েছে মাদ্রাজ, তামিলনাড়ুর নেল্লোর, এবং কর্ণাটকের নবাবের প্রশাসনিক এলাকাগুলি। ফলে মহীশূর দেশ যদিও আদতে সত্যিকারের কর্ণাটক, যাকে আজ আর কর্ণাটক বলা হয় না, বরং আধুনিক ভূগোলে যে কর্ণাটক দেখানো হয় সেটা হল মাদ্রাজের নিচু জমি বা করমণ্ডল উপকূল, যা ইতিহাস দ্বারা বিন্দুমাত্র সিদ্ধ নয়।


title: মীর জুমলা

text: কানাড়ি দেশ অতীত থেকেই তাঁর উর্বর জমি, ধাতু, হাতি এবং ধনসম্পদের জন্য প্রখ্যাত ছিল। কিন্তু মাদ্রাজের সমুদ্র উপকূল আর পূর্ব ঘাটের মধ্যে যে পূর্ব কর্ণাটক বা পণঘাট, সেটি পশ্চিম কর্ণাটিক বা বিজাপুরী কর্ণাটকের থেকে হাজার গুণে জনবলী, সম্পদশালী এবং উর্বর। এর হিরের খণি, উর্বর জমি, পুরোনো হিন্দু সাম্রাজ্যের লুকোনো সম্পদের আকর্ষণে আওরঙ্গজেব কর্ণাটক দখল করতে উৎসাহিত হয়েছিলেন। শাহজাহানকে লেখা একটি চিঠিতে তিনি লিখছেন, ‘এটি গোলকুণ্ডার মত বড় এবং ধনশালী রাজ্য’। দাক্ষিণাত্যের দুটি বিভাগ মুলুন্দ আর কর্ণাটক ছিল ধনী এবং উর্বর দেশ। মহামেডাননামার লেখক, ঝাউরইবনঝাউরি লিখছেন, এর জলবায়ূ মনোরম, আর বাতাস সুখকর। বর্ষা যথেষ্ট হয়। সপ্তদশ শতে চাষে সে সিরিয়া আর মিশরের থেকেও এগিয়েছিল। তার ‘শস্যাগার যেন আকাশকে চুম্বন করত’। ছোট ছোট কসবাগুলি জনবসতিতে পূর্ণ এবং সাধারণ জনগণ সমৃদ্ধশালী। প্রত্যেকটি পরিবার যেন ইরাণের ফরিদুন এলাকার মত সমৃদ্ধশালী। এমন কোন দিন যায় নি, যে দিন কোন চাষী তাঁর জমির উদ্বৃত্ত, ভিক্ষা দিত না। সোনালী আকাশ ছোঁয়া গাছগুলি গোলাপজাম, ডালিম, এবং আঙ্গুরের মত সুস্বাদু ফলদায়ী – এতই মিষ্ট আম খুব দুর্লভ। এই দেশ তার অধিবাসী তাঁর ভ্রমনকারীকে প্রকৃতি সম্পদ ঢেলে সাজিয়ে দিয়েছে, ফুলে, পাখির ডাকে সাজানো বাগানে। থেভনট আরও বলছেন, এই অঞ্চলে নানান ধরণের সস্তার কিন্তু গুণমানে সমৃদ্ধ পণ্য, ছাগল, ভেড়া, মোরগ সহজেই পাওয়া যায়। উপকূলের বিকশিত গুরুত্বপূর্ণ বাণিজ্য শহরগুলির মধ্যে নেগাপত্তনম, ত্রিবাঙ্কুর, মায়াল্পুর এবং সান থোম প্রখ্যাত।


title: মীর জুমলা

text:
এই ধরণের সম্পদশলী দেশ তার প্রতিবেশী বিজাপুর বা গোলকুণ্ডা বা পরের দিকে মুঘল সাম্রাজ্যের ঈর্ষা উদ্রেক করবেই। সে ক্রমশ ভিতর থেকে ক্ষয়ে গিয়ে, নিজেকে বৈদেশিক আক্রমণ থেকে রক্ষা করতে পারল না। ১৬৩৬ সালের মে-জুন মাসের শাহজাহান, আদিল শাহ আর কুতুব শাহের মধ্যে যে চুক্তি হয়, তাতে দুটি দক্ষিণী রাজ্য সেই সুযোগে কৃষ্ণা আর তুঙ্গভদ্রার তীর ছাড়িয়ে মহীশূর এবং মাদ্রাজ-কর্ণাটকের হাজারো পরস্পরের সঙ্গে যুদ্ধ করা ছোট ছোট রাজ্যগুলি এবং কাবেরী ছাড়িয়ে কৃষ্ণা নদী থেকে তাঞ্জোর পর্যন্ত হতোদ্যম বিজয়নগর সাম্রাজ্য দিকে হাত বাড়িয়ে দেওয়ার পরিকল্পনা করল। বিজাপুরের আদিল শাহ দারুলহাব কর্ণাটক গড়ে তুলতে মুলুন্দ অর্থাৎ বেন্দুর, আর মহীশূরের এবং তাঁর পরে কানাড়ি দেশ অর্থাৎ পূর্ব কর্ণাটকের মাদ্রাজের সমতল থেকে ভেল্লোর, জিঞ্জি এবং তাঞ্জোরের কাছের ভালিকাণ্ডাপুরম পর্যন্ত এলাকা দখল করে। অন্যদিকে গোলকুণ্ডার কুতুব শাহ, দক্ষিণ আর দক্ষিণপূর্বের হিন্দু রাজ্যগুলি অর্থাৎ বিজাপুরী দখলিকৃত এলাকার কৃষ্ণার উত্তরপূর্বের অঞ্চল অধিগ্রহণ করে। জোড়া ফলার মত আক্রমণে বিধ্বস্ত হয়ে বিজয়নগর সাম্রাজ্যের শেষ বাতিটি পূর্বে নেল্লোর থেকে পুদিচ্চেরি পর্যন্ত এলাকা আর পশ্চিমে মহীশূর সীমান্তে একটুরো একলা নিয়ে চন্দ্রগিরি রাজ্য টিকে রইল। নিজেদের রাজ্যে সিংহাসন নিয়ে কামড়াকামড়ি, হতবিধ্বস্ত রাজ্যের ক্ষমতার সুযোগ নিয়ে মাদুরা, জিঞ্জি এবং তাঞ্জোরের নায়কেরা নিজেদের স্বাধীন ঘোষণা করলেন এবং বহুদিনের শত্রুর মত তামিল আর কর্ণাটকিরা এমন লড়াই শুরু করল যে বহিঃশত্রুর আক্রমনে চন্দ্রগিরি এক মন এক প্রাণ হয়ে দাঁড়াতেই পারল না। রায়াল প্রত্যাঘাত করলেও, হতাশ হয়ে দেখলেন, একের পর এক এলাকা তাঁর কবল থেকে বেরিয়ে যাচ্ছে। এই সব কটি ঐতিহাসিক বিষয়, বিশেষ করে রয়াল আর নায়েকদের মধ্যে সম্পর্ক এমন জটিলভাবে পেকে আর বিষিয়ে উঠল, যে আক্রমণকারীদের কাছে দাক্ষিণাত্য দখল করা শুধু সময়ের অপেক্ষা হয়ে উঠল।
প্রথম পর্ব
ক। বীজাপুর
মহীশুরের উপত্যকায় বেশ কিছু হিন্দু রাজ্য যেমন ইক্কেরি, সেরা, ব্যাঙ্গালোর আর কুর্নুলকে ১৬২২-২৩ এবং তাঁর পরে ১৬৩৬-৪৮ সালে নিজের অধীনে নিয়ে আসে বীজাপুরের সুলতান। মাত্র সাত বছরে ১৬৩৭ থেকে ১৬৪৪এর মধ্যে তাঁর সেনাপতি (সরইলস্কর বা সিপাহসালার), রণদৌলা খাঁ(রুস্তমইজামান), আফজল খাঁ, মুস্তাফা খাঁ এবং খান মহম্মদ একে একে বেন্দুর আর মহীশূরের একাংশ এলাকা দখল করেন। ১৬৩৭-৪১ সালের প্রথম সেনাপতি রণদৌলা(রুস্তম) মালান্দ আর কর্ণাটক দখল করতে সক্ষম হয় সেনা পরাক্রমে আর কূটনীতিক চাতুর্যে। ত্রিকের আর বাসবপত্তনের রাজা কেং নায়ক (কেঙ্গে হানুয়া)র বেন্দুর দখল করে কানাড়ায় সেনা অভিযান শুরু হয়। রয়াল বিরুদ্ধে নায়েকদের বিদ্রোহের সুযোগ নিয়ে তিনি রয়ালের সঙ্গে একটা চুক্তি করেন, তিনি তাঁর বিজিত এলাকার সম্পদ বিজাপুরে নেবেন এবং শুধু খালি দুর্গটা দখল করে রাখবেন তৃতীয় ভেঙ্কট। প্রাথমিকভাবে রুস্তমের প্রস্তাবে ভেঙ্কট রাজি হলেও পরে তিনি বাস্তব অবস্থা বুঝে পিছিয়ে যান। রুস্তম তখন ভেঙ্কটের বিদ্রোহী ভাইপো শ্রী রঙ্গর সঙ্গে সন্ধি করলেন। রাজ্যের ভেতর থেকে সাহায্যের সূত্র পেয়ে রুস্তম, কেং নায়কের সাহায্যে ইক্কেরির রাজা বীরভদ্রের রাজত্ব অধিকার করলেন(নাগর তারিখ ৩০ ডিসেম্বর ১৬৩৭)। তারপর তুঙ্গভদ্রা নদী পেরিয়ে তিনি বর্তমান অনন্তপুর জেলার গাণ্ডিকোটার প্রামাসানি প্রধানের এলাকা তাদপার্তি অভিযানের পরিকল্পনা করেন। কিন্তু পরিকল্পনা পালটে তিনি তাঁর সহকারী সেনাপতি আফজল খাঁকে নিয়ে, কেঙ্গে হানুয়ার পরামর্শে এবং শ্রী রঙ্গার বিদ্রোহের সুযোগে কেম্প গোণ্ডা(কেম্পে গৌড়া)র অধিকারে থাকা ব্যাঙ্গালোরের দিকে যাত্রা শুরু করেন(১৬৩৮)। সেরা(কস্তুরি রঙ্গার নিয়ন্ত্রণে টুঙ্কুর) দখল করে এটিকে সাহজী ভোঁসলেকে দিয়ে রুস্তম কান্তিরাভা নারাসা(রাজা কান্তি রাই)র দুর্গ দখল করে ৫ লাখ হুন ক্ষতিপূরণ নিয়ে বিজাপুর ফিরে এলেন (১৬৩৮-৩৯)। ফলে এর পর থেকে বিজাপুর মহিশূরের বিশাল অংশ দখল করল।
বিজাপুরের বিরুদ্ধে রাজা নায়কের বিদ্রোহ আর কানাড়ি এলাকায় হিন্দু রাজাদের উত্থানে আবার রুস্তম ফিরে আসতে বাধ্য হলেন। ডিসেম্বর ১৬৩৮ সালে তিনি ইক্কেরির রাজার সাহায্যে তারিকারে-বাসবপত্তন দখল করেন। নায়কদের সেনা বাহিনীর সাহায্যে ভেঙ্কট লড়াই করলেন জুলাই ১৬৩৯ পর্যন্ত। কিন্তু নভেম্বর পর্যন্ত ব্যাঙ্গালোর দখল করতে পারলেন না। টুঙ্কুরের রাজা চিক-নায়কন-হাল্লির বিদ্রোহের খবরে রুস্তম সেটি দমন করতে আফজল খাঁকে পাঠালেন। তিনি বেল্লুর (তৃতীয় ভেঙ্কটের দখলে থাকা), টুঙ্কুর, বালাপুর আর কুনিগালও দখল করলেন। ১৬৪১এর মে-আগস্টে শ্রী রঙ্গার সঙ্গে হাত মিলিয়ে রুস্তম তৃতীয় ভেঙ্কটের বিরুদ্ধে ভেলোরে লড়াই করলেও মাদুরা, জিঞ্জি আর তাঞ্জোরের যুক্ত সেনাদলের বিরুদ্ধে লড়াই করতে না পেরে ফিরে এলেন। চন্দ্রগিরির শ্রী রঙ্গা(তৃতীয় রঙ্গা) বিজাপুরের সঙ্গে চুক্তি করলেন (মার্চ ১৬৪৪) তাঁদের বিজয়ে তিনি সাথী হবেন, সেই দুর্গের লুঠ করা সমস্ত ধনসম্পত্তি বিজাপুর নিয়ে যাক কিন্তু শর্ত হল দুর্গটির অধিকার রয়্যালকে দিতে হবে। তাকে পাদশাহী চাদর দিয়ে সম্মান জানানো হয়। কিন্তু খুব শীঘ্রই রয়্যাল এই চুক্তি থেকে বেরিয়ে এসে বিজাপুরের বিরুদ্ধে হিন্দু জোট গড়ে তুলতে চেষ্টা করতে লাগল। কিন্তু কোন কিছুই রুস্তমকে দমাতে পারা গেল না, তিনি একের পর এক দুর্গ, এলাকা দখল করতে শুরু করলেন। পরে রয়্যালকে মাফ করার শর্তে রয়্যাল ৫০ লক্ষ হুন ক্ষতিপূরণ/পেশকাশরূপে হিসেবে দিতে বাধ্য হল। রুস্তমের পরের দখলি এলাকা হল বালাপুর আর কুলিহাল(কুনিগাল?, রয়্যালকে দেওয়া)। ১৬৪৪এ ইক্কেরির দুর্গ দখল হলের বেন্দুরের শিভাপ্পা নায়েকের কাছে হারলেও পরে তা খান মহমুদের চেষ্টায় দখলে আসে। তিনি সেই লড়াইতে পেন্নার থেকে কৃষ্ণা-তুঙ্গভদ্রার মধ্যে নান্দিয়াল, শ্রীভেল্লা এবং কানিগিরি(১৬৪৫)র মত প্রচুর দুর্গ দখল করলেন। ১৬৪৫এর মধ্যে বিজাপুর পশ্চিম, কর্ণাটকের বিপুল এলাকা দখলে আনতে পারল।


title: মীর জুমলা

text:
খ) গোলকুণ্ডা
১৬৪৫এর আগেই বিজাপুর যত তাড়াতাড়ি পশ্চিম কর্ণাটক দখল করতে পেরেছিল, ঠিক সেই দ্রুততায় গোলকুণ্ডা পূর্ব কর্ণাটকের উচ্চ এলাকা(বালাঘাট) দখল করতে পারে নি। ১৬৪২ সাল পর্যন্ত কুডাপ্পার জেলার উত্তর-পূর্ব দিকের শুধু কাম্বমই দখল করতে পেরেছিল গোলকুণ্ডা। দক্ষিণ-পূর্ব দিকে যেতে বেশ সময় লেগেছিল।


title: মীর জুমলা

text: কর্ণাটক দখলের লড়াইতে পেছনে পড়ে থাকতে ইচ্ছুক ছিলেন না সুলতান আবদুল্লা কুতুব শা, তিনি এই কাজে তার সরইকাহিল মীর মহম্মদকে অবস্থা বদলাবার দায়িত্ব দিলেন। মীর মহম্মদ বললেন তিনি সম্পূর্ণ অবস্থার পরিবর্তন করে দেখিয়ে দেবেন। ওয়ারিস জানাচ্ছেন, ‘কুতুবউলমুল্কের একজন নায়েকও এক একর জমি দখল করতে না পারলেও মীর জুমলা বিশাল বিশাল দুর্গ দখল করতে সক্ষম হয়েছিলেন’।


title: মীর জুমলা

text:
২। মীর জুমলার প্রথম যুদ্ধযাত্রা
বিজয়নগরের অবস্থা এওই দুর্দশাগ্রস্ত হয়ে পড়েছিল যে সুলতানের স্বপ্ন শুধু সাকার হওয়া সময়ের অপেক্ষা ছিল মাত্র। এর রাজা ভেঙ্কটপতি বা তৃতীয় ভেঙ্কট(১৬৩০-৪২) তার প্রথম পাঁচ বছরের রাজত্ব কালে তার রাজ্যের মধ্যেই বিদ্রোহের আঁচ পাচ্ছিলেন। জিঞ্জির নায়কের সঙ্গে তাঁর চুক্তির প্রভাবে অসস্তুষ্ট হয়ে তাঞ্জোর আর মাদুরার নায়েক ১৬৩৭ সালে তাঁর বিরুদ্ধে যুদ্ধ ঘোষণা করেলেন। এর আগে উপর্যুপরি বীজাপুরী আক্রমনে রয়্যালদের সম্পদ আর আত্মরক্ষার দক্ষতা ভেতর থেকে ক্ষয়ে গিয়েছিল। এর পর মড়ার ওপর খাঁড়ার ঘা হয়ে দেখা দিল নিজের পরিবারের মধ্যে দ্বন্দ্ব। তাঁর ভাইপো শ্রী রঙ্গ কাকার সঙ্গ ছেড়ে বীজাপুরের পক্ষে যোগ দেয়। ফলে তৃতীয় ভেঙ্কট মাদ্রাজপত্তম আর পুনামাল্লির (৪০০০০ সেনা বাহিনীর) প্রধান ভেলুগতি তিম্মা, দামরালা ভেঙ্কটার সাহায্য সত্ত্বেও খুব বেশি লড়াই দিতে পারেন নি।


title: মীর জুমলা

text: ১৫০২/১৬৪২এর এপ্রিলে ৪০০০০ পদাতিক, ৪০০০ ঘোড়সওয়ার আর গোলান্দাজ, আলি রাজা খাঁ(কোন্ডাভিডুর সরইলস্কর, রাজাকীয় বাহিনীর প্রধান), গাজি আলি বেগ(মারাঠা অশ্বারোহী বাহিনীর প্রধান), আলম খাঁ পাঠান, আইনুল মুল্ক, সুজাউলমুল্ক, দাদাজী কান্তিয়া এবং আসির রাও, ভেঙ্কটা রেড্ডি এবং অন্যান্য নাইকোয়ারের মত বেশ কিছু হিন্দু এবং মুসলমান সেনাপতি নিয়ে এগিয়ে চললেন। বাজার দরে খাবার কেনা হল, খবর চালাচালির জন্য রাজসভার সঙ্গে বিভিন্ন একালায়(ডাকচৌকি)পায়রার ডাকের ব্যবস্থা করা হল।


title: মীর জুমলা

text: উপকূলের সেনা শিবির কোণ্ডাইভু থেকে থেকে সৈন্য নিয়ে মীর মহম্মদ নেল্লোরের সমতলে কোন বড় প্রতিরোধ ছাড়াই পৌঁছলেন এবং স্থানীয় দুর্গের সেনাদের আক্রমণ রুখে আটটা বড় দুর্গ দখল করতে সক্ষম হলেন। এর পরে আরও দক্ষিণের দিকে আসবেন মনস্থ করলেন। কিন্তু তাঁর জন্য চাই রাজধানী থেকে দক্ষ সুড়ঙ্গ খোঁড়ার কর্মী। বিশেষ করে যদি সেই অঞ্চলের সুরক্ষিততম দুর্গ ডুম্বুরু(বা দান্দারুলু) দখল করতে হয়। ২০-১-১০৫২/১১ এপ্রিল ১৬৪২ সালে দুর্গের ট্রেঞ্চ খোঁড়া শুরু হল। তারপরে তিনি আরমাগাঁও আর পুলিকটের মধ্যের শ্রীহরিকোটা দ্বীপ এবং ২১ এপ্রিল ১৬৪২ সালে আরও কিছু দুর্গ দখল করলেন রয়্যাল, টিম্মা আর দামারলা ভেঙ্কটের যৌথ বাহিনীর প্রতিরোধ ভেঙ্গে। ভেঙ্গে পড়ে রয়্যাল চিত্তোরের পাহাড়ে আশ্রয় নিলেন এবং ছ মাসের মধ্যে, ১০ অক্টোবর ১৬৪২ সালে মারা গেলেন। তাঁর উত্তরাধিকারী হিওসেবে শ্রী রঙ্গ সিংহাসনে আরোহন করলেন তৃতীয় শ্রী রঙ্গ রূপে ২৯ অক্টোবর ১৬৪২-১৬৮১।


title: মীর জুমলা

text: শ্রীহরিকোটা দখল আসলে মীর জুমলার রণনীতর চাতুর্য প্রমান করে। শ্রীহরিকোটা উত্তরে আরমাগাঁও এবং দক্ষিণে পুলিকটের মধ্যে গোঁজ হয়ে রইল। ফলে খুব তাড়াতাড়ি তিনি আরমাগাঁওএর আশেপাশের এলাকা দখল করতে পারলেন। যদিও একটা বড় অংশ তখনও শ্রীরঙ্গ’র আয়ত্তে ছিল – তিনি বিপুল পরিমান সৈন্যদল ভেঙ্কটগিরি আর আরমাগাঁওতে তেরি রেখেছিলেন। ব্রিটিশ কুঠিয়ালদের নথির মন্তব্য সূত্রে পাচ্ছি, আরমাগাঁও এলাকার নায়েকদের ‘দেশ থেকে তাড়া খেয়ে বেড়াতে হচ্ছে, একদিকে রয়্যাল অন্য দিকে সুলতানি সেনার চাপে তারা ব্যতিব্যস্ত। মুসলমানেরা চাওলা গেলডানকেতে মূল শিবির তৈরি করেছে’। তাঁদের বিশ্বাস হচ্ছিল যে খুব কম সময়ের মধ্যে এলাকাটি মুসলমান শাসনের আওতায় চলে আসবে। তারা রঙ্গ করে লিখল, ‘একদিকে গোলকুণ্ডার রাজা, অন্যদিকে বিজাপুরের রাজার শাঁড়াশি আক্রমন, অথচ দেশিয়রা(জেন্টুজ) নিজেদের মধ্যে বিভেদের খেলায় মত্ত। ফলে তারা আর তাঁদের দেশের শাসন ধরে রাখতে পারবে না।’


title: মীর জুমলা

text: নেল্লোরকে মূল ঘাঁটি করে বর্ষার পরপরই গোলকুণ্ডার সেনা বাহিনী ঝটিতি আক্রমণ করে নাকবাত, রাপুর (১৯.১০.১০৫২/৩১ ডিসেম্বর ১৬৪২) কাল্লুর(২৪.১০.১০৫২/৪.১.১৬৪৩) দুর্গ দখল করে ফেলল। প্রথম দুর্গটির সেনাবাহিনী আক্রমনকারীদের কথা শুনে পালিয়ে গেল। আর দ্বিতীয় দুর্গের লড়াইতে গোলকুণ্ডা ১০-১২ হাজার ঘোড়সয়ারওয়ালা আদিবাদী সাংগ্রেজরাজকে বিশাল জঙ্গলের মাঝে ফেলে হারাল। জঙ্গল পরিষ্কার করে আক্রমণকারীরা সেখানে মীর মহম্মদের নেতৃত্বে দুটো ছোট দূর্গ তৈরি করল। মুসলমান সেনা নেতার অধীনে ছিলেন যেমন দুজন মুসলমান নেতা খাইরাত খাঁ এবং সৈয়দ মহম্মদ মাজানদারানি ছিলেন, তেমনি ছিলেন দুজন রেড্ডি ভাই ভেঙ্কট আর তিম্মা আর রাওয়াজী কান্তিয়া। কুল্লুরের দুর্গ দখলের যুদ্ধ প্রায় একমাস স্থায়ী হয়(২৪-১০-৫২/৪-১-৪৩ শেষ শাওয়াল ১০৫২ জানুয়ারি ১৬৪৩)। রয়্যাল বিশাল সেনা বাহিনী নিয়ে তিরুপতিতে অপেক্ষা করছিলেন(মার্চ এপ্রিল ১৬৪৩)।কিন্তু তাঁর বাহিনীর বিপক্ষের জোরদার যুদ্ধের এবং অস্ত্রশস্ত্রের খবর আর বাহনীর মধ্যেই অসন্তোষ যেমন কালাহস্তির দামারালা ভেঙ্কটা এবং টুপাক্কি কৃষ্ণাপ্পা, কুতুবশাহীদের মনোবল বাড়িয়ে ভেল্লোরে চলে গেলেন। অন্যদিকে মীর মহম্মদ তাঁকে জোরজার না করে উদয়গিরিতে পৌঁছে গেলেন। উদয়গিরি তখন দুই শক্তির মধ্যে নিষ্পেষিত হচ্ছে। এটি ভালিকোণ্ডা পাহাড়ে অবস্থিত এবং এটি প্রায় অগম্য, শুধু একটি ঢোকার রাস্তাওয়ালা দুর্গ। মীর মহম্মদ মাল্লাইয়া নামক হিন্দু সেনাপতিকে প্রচুর সোনা ঘুষ দিয়ে, তাঁর থেকে গুপ্ত প্রবেশ পথ জেনে নেন(জুনের মাঝামাঝি, ১৬৪৩)। একের পর এক দুর্গের পতনের খবরের সঙ্গে প্রায় অজেয় দুর্গ উদয়গিরি পতনের খবর এল সুলতানের কাছে, ১০.৪.১০৫৩/১৮ জুনে ১৬৪৩, তিনি বিজয়ী সরইখাহিলকে মীর জুমলা পদের অভিষিক্ত করেন। তিনি রাজসভায় গিয়ে বিজয় উপহার দেন সুলতানকে এবং বেশ কিছু কাল তিনি সেই সভায় থাকেন।


title: মীর জুমলা

text: ১৬৪২ আর ১৬৪৩ সালে মীর জুমলার বীরত্বে পুলিকটের উত্তরের উপকূল এলাকার অধিকাংশই দখলে নিয়ে আসতে পারলেন সুলতান কুতুব শাহ। যে অসম্ভবকে সম্ভব করলেন মীর, তা হতে পারল তাঁর সামরিক বীরত্ব আর কূটনৈতিক চাতুর্যের দ্বারা, এবং বিজয়নগরের রাজপরিবারে দুটি অদক্ষ রাজা তৃতীয় ভেঙ্কট আর তৃতীয় রঙ্গ’র মধ্যে বিভেদ বীজে। ভেঙ্কটের অসুবিধেগুলো আগেই আলোচনা করা হয়েছে, আর শ্রী রঙ্গর সঙ্গে ভেঙ্কটের বিপুল ঝগড়ার জন্র শ্রী রঙ্গের সিংহাসনে আরোহন উনিশ দিন পিছিয়ে যায়। এই অবস্থা ব্যবহার করে গোলকুণ্ডা। নতুন রাজাকে অভিজাতদের অধিকাংশরই পছন্দ হয় নি বিশেষ করে কালাহস্তির ভেলুগতি ভায়েদের(দামারালা ভেঙ্কটাদ্রি বা ভেঙ্কটা এবং আয়াপ্পা)। এরা দুইভাই আগের রাজত্বে মোটামুটি রাজ্য পরিচালনা করত। এই বিক্ষুদ্ধরা জুটল গিয়ে গোলকুণ্ডার দলে। তাঁর ভেঙ্গে পড়া রাজত্বে শ্রী রঙ্গা কখোনো গোপনে কখোনো সরাসরি গিরগিটির মত মত, রঙ, আনুগত্য বদল করা অভিজাতদের মুখোমুখি হলেন। এর পাসাপাশি তাকে দু’দিকে চেপে ধরল বিদেশি সেনাবাহিনী, কখোনো যৌথভাবে কখোনো একা।


title: মীর জুমলা

text: মীর জুমলা কর্ণাটক থেকে গোলকুণ্ডা রাজসভায় যাওয়ার পর্বে সেনাবাহিনীর দায়িত্ব পেলেন গাজি আল বেগ। নেতৃত্ব আরও জোরদার করতে সুলতান তাঁকে পাঠালেন সৈয়দ মুজফফর, শাহ গজনফর খান, বিজাপুরের রুস্তমইজামানের জামাই এবং অন্যান্য সেনা আধিকারিককে। কিন্তু সেনাবাহিনীর নেতৃত্বের পরিবর্তন গোলকুণ্ডার রাজ্যজয়ের পক্ষে শুভ হল না।


title: মীর জুমলা

text: শ্রী রঙ্গ প্রাণপনে চেষ্টা করছিলেন গোলকুণ্ডার বিরুদ্ধে রণনীতির গুটিগুলি সাজানোর। বিজয় নগরের শেষ প্রভাবশালী নরপতি শ্রী রঙ্গ’র ছিল অসাধারণ ব্যক্তিত্ব। তিনি ক্রমশঃ মীর জুমলার আক্রমণের প্রাবল্য থেকে সেরে উঠছিলেন। যুবরাজ থাকাকালীন তিনি নিজের ঘনিষ্ঠ আত্মীয়ের বিরুদ্ধে বিজাপুরী হানাদারদের সঙ্গে হাত মিলিয়েছিলেন। কিন্তু ক্ষমতা হাতে পেয়ে তিনি তাঁর পূর্বের অবস্থান থেকে সম্পূর্ণ ঘুরে গিয়ে মুসলমান আক্রমনকারীর বিরুদ্ধে দক্ষিণের হিন্দু রাজাদের একজোট করতে সচেষ্ট হলেন, এমনকি ডাচেদের সাহায্যও প্রার্থনা করলেন। প্রাথমিকভাবে শ্রী রঙ্গ তাঁর সভার ষড়যন্ত্রীদের খতম করলেন। তারপর তাঁর কাছাকাছি মাদুরার তিরুমালা নায়েককে ধ্বংস করতে উদ্যমী হলেন। কিন্তু তিরুমালার নায়েক তাঞ্জোর আর জিঞ্জির নায়েকদের সঙ্গে হাত মিলিয়ে তাঁদের যৌথ শত্রুর বিরুদ্ধে প্রতিরোধ গড়ে তুললেন। শ্রী রঙ্গ জিঞ্জির নায়কের বিরুদ্ধে বিপুল সেনাবাহিনী নিয়ে লড়তে গেলেন। তিরুমালার নায়েক বৃহত্তর দেশভক্তিকে চুলোয় দিয়ে শ্রী রঙ্গর বিরুদ্ধে প্রতিশোধ নিতে গোপনে গোলকুণ্ডার সঙ্গে যোগাযোগ করতে শুরু করেন, উত্তর দিক থেকে সুলতানকে, শ্রী রঙ্গর রাজধানী ভেলোর আক্রমণ করতে প্ররোচিত করে। এই সংবাদের শ্রী রঙ্গ জিঞ্জি থেকে তাঁর রাজ্যে ফিরে যেতে বাধ্য হন এবং তাঁর সঙ্গে হাত মেলায় পশ্চিম উপকূলের ইক্কেরির নায়ক। কিন্তু শ্রী রঙ্গ তাঁর রাজধানীতে ঢুকে লুঠেরা গোলকুণ্ডার সেনা (১৬৪৩-৪৪)কে রাজধানী ছাড়া করে। দামরালা ভেঙ্কটাপ্পাকে গোলকুণ্ডার সঙ্গে হাত মেলাবার আগেই তিনি গ্রেপ্তার করেন। মীর জুমলা, বিজাপুরী সেনাপতিদের ১৫ লক্ষ প্যাগোডা এবং ১৫টি হাতি দিয়ে কিনে নিয়ে অভেদ্য উদয়গিরি দখল করার কাণ্ডে মানসিকভাবে ক্ষতবিক্ষত আদিল সাহের ঈর্ষা আরও বেশি জ্বালিয়ে দেওয়ার ব্যবস্থা করলেন শ্রী রঙ্গ। কর্ণাটকের বালাঘাটে তখন ছিল বিজাপুরী ৬০০০ গোলান্দাজ আর ২০০০০ পদাতিক সেনা। রয়্যাল তাঁদের আক্রমন করে সেখান থেকে কুতুবশাহী সেনাকে উতখাত করলেন(জানুয়ারি ১৬৪৪)। তিনি এবারে তাঁর অভিজাতদের বিরুদ্ধে কড়া পদক্ষেপ নিতে শুরু করলেন – জিঞ্জি, তাঞ্জোর আর মাদুরার নায়েকদের পাশে দাঁড়ানোর জন্য বিপুল অর্থ দাবি করে বিজাপুরকে সেই অর্থ দিয়ে পাশে দাঁড়ানোর ঋণ শোধ করলেন আর জিঞ্জির হাত থেকে আর্নি দখল নেওয়ার ইচ্ছে প্রকাশ করলেন।


title: মীর জুমলা

text: কিন্তু শ্রী রঙ্গর পক্ষে একই সঙ্গে তাঁর রাজ্যের ভেতর আর বাইরের, দু ধরণের শত্রু বিরুদ্ধে লড়া খুব সহজ হল না। নিজের রাজ্যে ক্ষমতায় থাকা তাঁর আত্মীয় আয়াপ্পা দারমালার আক্রমনের ধাক্কায় দারমালা ভেঙ্কটাপ্পাকে মুক্তি দিতে হল এবং তাঁদের ক্ষমতা ফিরিয়ে দিতে হল। অন্যদিকে যে কোন মুহূর্তে ভেঙ্কটগিরি দখল করে রাখা গোলকুণ্ডা সেনা বাহিনীর আক্রমনের আশংকাও তিনি করছিলেন।


title: মীর জুমলা

text: ৬৪৪এর ১৪জুলালাইএর মাঝামাঝি কুতুব শাহী সেনাবাহিনী কাসি আলি(গাজি আলি)র নেতৃত্বে কোন বাধা ছাড়াই পুলিকটের কাছাকাছির শহরগুলি শহর দখল করে। এবং আরও অগ্রসর হয়ে ডাচেদের বাণিজ্য সুবিধা রেখেই তাঁদের আত্মসমর্পণ করতে নির্দেশ দেয়। ব্রিটিশেরা আশঙ্কা করছিল সেন্ট জর্জেও গোলকুণ্ডার আক্রমন আসতে পারে। কিন্তু আক্রমণকারীরা ডাচ সেনাপতি হিউসেনের জবরদস্ত প্রতিরোধ ভেঙ্গে গড়টি দখল করতে পারল না। উল্টোদিকে জিঞ্জির বিদ্রোহী নায়েক, গাজি আলির আক্রমনের আগেই রয়্যালকে আক্রমনের পরিকল্পনা করছিল পিছন থেকে। খবর পেয়ে রয়্যাল জিঞ্জির সঙ্গে চুক্তি করে হিন্দু সেনাপতি কিস্টাপ্পা নায়েককে তুলে নেন এবং চিন্নানা(মালাইয়া)কে আবার ক্ষমতায় বসান। কিস্টাপ্পা এবং ভেলুগতি শিঙ্গা হঠাৎ করে মুসলমান বাহিনীকে ভেঙ্গাল্লু হ্রদের সামনে(২১ আগস্ট ১৬৪৪) আক্রমন করে। গোলকুণ্ডার সেনাবাহিনীর প্রভূত ক্ষতি হয়। যৌথ বাহিনী তাদের আরমাগাঁও থেকে উদয়গিরি ছাড়িয়ে তাড়িয়ে দিয়ে আসে। মীর জুমলার বীরত্বপূর্ণ কাজ ধুলিতে মিশে গেল।


title: মীর জুমলা

text:
পূর্ব কর্ণাটক জয়ের সুলতানি গোলকুণ্ডার প্রচেষ্টা এক ধাক্কায় ধুলিতে মিশে গেল। মীর মহম্মদের অনুপস্থিতিতে গাজি আলির অযোগ্য নেতৃত্ব যে গোলকুণ্ডা বাহিনীর সাময়িক পশ্চাদপসরণ হয় সেটা নিশ্চিত। সেই মুহূর্তে গোলকুণ্ডার বাহিনী এতই হতচকিত হয়ে পড়ে যে ঘুরে দাঁড়িয়ে নতুন করে আক্রমন শানাবার কথা তাঁদের মনে আসে নি।
একদিকে কুতব শাহকে চেষ্টা করতে হচ্ছিল তাঁদের পশ্চাদপসরেণের সুযোগে যেন বিজাপুর কোন জমি দখল না নিতে পারে, অন্য দিকে কর্ণাটকের যতটুকু জমি তাঁদের দখলে রয়েছে, তা ধরে রাখতে নিজের বাহিনীর জন্য সম্পদ আর অতিরিক্ত বাহিনী পাঠানোর ব্যবস্থা করা। ১৬৪৪এর শেষে এবং ১৬৪৫এর প্রথম পাদে গোলকুণ্ডাকে, ছোট ছোট রাজা নিয়ে জোট করা রয়্যালের সঙ্গে যুদ্ধ সাময়িকভাবে থামিয়ে দিয়ে শান্তি চুক্তি করতে হয়। কুতুব শাহী কূটনীতি পিছু হঠলমাত্র। কিন্তু নায়কেরা দুই সুলতানের সাহায্য চেয়ে বসায় তাঁর পররাজ্য আক্রমনের বাসনা আবার জেগে উঠল। সুলতান নতুন করে মীর মহম্মদ, বর্তমানের মীর জুমলার জয়ের আস্বাদ মিটে যেতে না যেতেই দ্বিতীয়বার রাজ্য জয়ে পাঠালেন।


title: মীর জুমলা

text: সময়টা যেন মীর জুমলার নতুন অভিযানের জন্যই যেন অপেক্ষা করছিল। কর্ণাটক যুদ্ধে যুদ্ধে আর দুর্ভাগ্যের ভারে ক্ষতবিক্ষত। রয়্যালও সমস্যার ভারে বিপর্যস্ত। গোলকুণ্ডার চাপে ডাচেরা তাঁর বিরুদ্ধে যুদ্ধে নেমেছে, ১২ আগস্ট ১৬৪৫ থেকে সুরক্ষিত পুলিকট ডাচ কুঠি তাঁর হাতে রুদ্ধ। অন্য দিকে গৃহযুদ্ধ লেগেছে - তাঞ্জোর, মাদুরা এবং সিনসিদার(জিঞ্জি)এর নায়কদের সঙ্গেও লড়াই চলছে সমানতালে। ১৬৪৫ সালের ডিসেম্বরে নায়কদের যৌথ বাহিনী রয়্যালের সেনাবাহিনীকে হারিয়ে দেয়। ফলে পুলিকটের অবরোধকে জোরদার করতে রয়্যাল চাহিদার ভগ্নাংশ মাত্র ৪০০০ পদাতিক আর কিছু খাবারদাবার আর গোলাবারুদ পাঠাতে পেরেছে। বিজাপুরের রয়্যাল রাজ্য আক্রমণের খবর গোলকুণ্ডার হর্ষ বৃদ্ধি করল। ১৬৪৬ সালের শুরুতে আদিল শাহি সেনাপতি মুজফফরউদ্দিন খান মহম্মদ, খানইখানান, কুর্নুলের নান্দিয়ালসহ অঞ্চলের আটটি দুর্গ দখল করে সেই বছরের বসন্তে পশ্চিম দিক থেকে অগ্রসর হয়ে কর্ণাটক বালাঘাট দখল করেন। ব্রিটিশেরা অবস্থা বুঝে তাঁদের নথিতে মন্তব্য করল, ‘মুসলমানের নতুন করে ছেড়ে যাওয়া এলাকা দখল করতে শুরু করেছে’।


title: মীর জুমলা

text: এই সব একসঙ্গে ঘটে যাওয়া চলচ্চিত্রসম ঘটনার সুযোগে সুসজ্জিত এবং চরম দক্ষ ইওরোপিয় গোলান্দাজ এবং বন্দুকচি বাহিনী নিয়ে মীর জুমলা উত্তর আর পূর্ব দিক থেকে রয়্যালের এলাকা আক্রমন করে। দামরালার সিংহাসনে মাল্লাইয়া (চিন্নানা)কে বসান রয়্যাল। তাঁর ছিল ৫০ হাজার সেনা। তিনি চেষ্টা করছিলেন আক্রমনকারী মুসলমান বাহিনীকে তাঁর রাজ্য থেকে দূরে রাখার। গোলকুণ্ডার আক্রমনের সামনে পড়ে ডাচেদের অবরোধ থেকে বিপুল সংখ্যক বাহিনী তুলে নেওয়া হয়। মাত্র হাজার খানেক সেনার অবরোধ ভাঙতে ডাচেরা নতুন করে আক্রমন শানায় কিন্তু রয়্যালের খুব কম ক্ষতি হয়। অবরোধ চলতে থাকে। রাজা ডাচেদের থেকে বিপুল অঙ্কের ক্ষতিপূরণ চেয়ে বসে; না পেলে অবরোধ তুলতে রাজি নন জানিয়ে দিলেন।


title: মীর জুমলা

text: কিন্তু ডাচেদের বিরুদ্ধে রয়্যালের সাফল্য মীর জুমলার আক্রমণে ছিন্নভন্ন হয়ে গেল। পাঁচ মাসের মধ্যে কৃষ্ণা নদী পেরিয়ে কুর্নুল জেলার কাম্বামে পৌঁছে এরাগোন্দাপালেমের প্রায় অজেয় দুর্গ দাদ্দানালা দখল করলেন। নায়ক নিহত হলেও এখানে আবার মীর জুমলা তাঁর ফলিত কূটনীতি অবলম্বন করে নিহত নায়েকের পুত্রকে নগদ ৫০ লক্ষ প্যাগোডা আর বছরে এক লক্ষ প্যাগোডার বিনিময়ে দুর্গটির স্বত্ব অর্পণ করে যান। রয়্যাল রাজত্বের পূর্বাঞ্চলের মুকুট রাজধানী উদয়গিরি মীর দখল করলেন। ব্রিটিশ সূত্রে জানতে পারছি ২১ জানুয়ারি আর ১০ ফেব্রুয়ারির মধ্যে মুসলমান সেনানায়ক রয়্যালের রক্ষণের তিনটে গুরুত্বপূর্ণ দুর্গ দখল করলেন। উদয়গিরি দখল হল বিশ্বাসঘাতকতায়। ডাচেদের বিরুদ্ধে লড়াই করে প্রায় জিততে বসা রয়্যালের সেনানায়ক মাল্লাইয়ার দুর্গ ঘিরে রাখে মীর জুমলা। ৫০ হাজার সেনা থাকা সত্ত্বেও সে মীর জুমলার সঙ্গে বোঝাপড়া করে, নিজে আর তাঁর সৈন্যের স্বাধীনতার আশ্বাস নিয়ে দুর্গটা তুলে দেয় গোলকুণ্ডার দখলে।


title: মীর জুমলা

text: উদয়গিরি দখল করে মীর জুমলা পশ্চিমের পানে যেতে যেতে কুডাপ্পা জেলার চিট্টিভেলির ছটা দুর্গ দখল করেন। মালটি সমাজে প্রধান দ্বিতীয় অনন্ত শুধু যে তাঁর রাজ্য হারালেন তাই নয়, তাকে বিপুল অর্থ ক্ষতিপূরণ দিতে হল।


title: মীর জুমলা

text: কর্ণাটক দখলের দুই দক্ষিণী সুলতানি রাজ্যের প্রতিদ্বন্দ্বিতার আবহে, আহমদনগর দখলের পর প্রায় পঁচিশ বছর ধরে মুঘল পাদসাহ শাহজাহান দাক্ষিণাত্য বিজয়ের দীর্ঘস্থায়ী একটা অশুভ খেলা খেলতে থাকেন। এই বিজয় মুঘল সাম্রাজ্যের সামরিক বলে করতে হয় নি, বরং দুই সুলতানি রাজ্যের মধ্যে যে কূটনৈতিক লড়াই চলছিল, তাকে ব্যবহার করে মুঘলেরা চতুরতায় কাজটি হাসিল করে। এটি ঘটতে পেরেছিল অনেকটা ইনকিয়াদনামা(আত্মসমর্পণের ইচ্ছে) বা আহদনামা বা তা’হাহুদনামা(চুক্তি)র জন্য আর ১৬৩৬ সালের এপ্রিল-মে মাসের মধ্যে হওয়া সীমান্ত চুক্তি এবং মুঘল সাম্রাজ্যের ভয় দেখানোর রণনীতি আর দুই সুলতানি রাজ্যের মোঘল সাম্রাজ্য সম্বন্ধে অযথা ভয়ের পরিবেশ তেরি হয়ে যাওয়ার জন্য। দুটি রাজ্যের বৈদেশিক নীতি তৈরি হয়েছিল সাম্রাজ্যবাদী নীতি অনুসরণে এবং ঠিক সেই জন্যই দুটি রাজত্বের স্বাধীনতা পরাধীনতায় পরিণত হল। অন্য ভাষায় বলতে গেলে, সাম্রাজ্যবাদী রাষ্ট্রীয় নীতির মদতে তারা আরও বড় রাজ্য জয়ের পথে যেতে পারল না বলেই তাঁদের স্বাধীনতার সূর্য অস্তমিত হল। কর্ণাটকে সীমান্ত নীতির ফলে তারা উত্তরের দিকে রাজত্ব জয়ের অভিযানে যেতে পারল না, তাঁদের অভিযানগুলি দক্ষিণের দিকে নিয়ে যেতে বাধ্য হল, যার জন্য তাঁদের রয়াল আর তাঁর নায়কদের লড়াইয়ের মাঝে পড়ে বিজয়নগর দখল করতে হল।


title: মীর জুমলা

text: গোলকুণ্ডা এবং বীজাপুরকে পুর্ব এবং পশ্চিম কর্ণাটক দখলের নীতি প্রণয়নে মুঘলেরা যে প্ররোচনা দিয়েছিল, তার হাজারো পরোক্ষ সূত্র ছড়িয়ে রয়েছে সে সময়ের মুঘল ইতিহাস আর নথিতে। যদিও সরাসরি মুঘল সূত্র এই তত্ত্ব স্বীকার করে না। কর্ণাটকীয় আগ্রাসন সংক্রান্ত বিভিন্ন তেলুগু নথিতে মুঘল সম্রাট বলতে শাহজাহানকে না তাঁর প্রতিনিধি হিসেবে দাক্ষিণাত্যে মুঘল সুবাদার আলমগিরকে বোঝানো হয়েছে কি না তা নিয়ে যথেষ্ট বিভ্রান্তি রয়েছে। কিন্তু গাণ্ডিকোটা কৈফিয়িত নামক নথিতে পাচ্ছি, মুঘল সম্রাটের সরাসরি প্ররোচনায় গোলকুণ্ডা কর্ণাটক জয়ে উৎসাহিত হয়ে, ‘পাদশার উজির মীর জুমলা, আলমগীরের পক্ষে দক্ষিণে আসেন...’। মুঘল হস্তক্ষেপের একটা লেখর প্রমান রয়েছে। গুটি তালুকে উদ্ধার হওয়া তাম্র প্রশস্তিতে পাওয়া যাচ্ছে, পাদশা(পাচ্চায়ি)র হয়ে গোলকুণ্ডা কর্ণাটক এবং গুটি দখল করে।


title: মীর জুমলা

text: কুতুবশাহী আক্রমন সংক্রান্ত নথিপত্রেও একই তত্ত্ব সমর্থনের তথ্য পাচ্ছি অর্থাৎ নীতি নির্ধারণে মুঘল সাম্রাজ্যের লুকোনো হাতের অস্তিত্ব, যাদের প্ররোচনায় সুলতান তাঁর সৈন্য নিয়ে কর্ণাটক আক্রমন করেন। পাদশাহ শাহজাহানকে লেখা আবদুল্লা কুতুব শাহ এক চক্রান্ত-পত্রেও এ ধরণের ধারনার প্রমান পাওয়া যায়,


title: মীর জুমলা

text: ১) কর্ণাটক রাজ্য থেকে লুঠ করা সম্পদের দুই তৃতীয়াংশ সম্রাটকে দেওয়ার অঙ্গীকার করা হয়;


title: মীর জুমলা

text: ২) রয়াল এবং তাঁর নায়কদের মধ্যে বিভেদ ঘটিয়ে যে চুক্তিপত্র স্বাক্ষরিত হবে, সে সময়ে পাদশাহের একজন আধিকারিক থাকবেন ঠিক হয়;


title: মীর জুমলা

text: এরই সঙ্গে শাহজাদা দারার কাছে কুতুব শাহ, নিজেকে তাঁর আজন্ম শিষ্য(মুরিদ) হিসেবে উল্লেখ করে আর্জি পেশ করে (আর্জদস্ত) অনুরোধ করেন দাক্ষিণাত্যের গণ্ডগোলে তিনি যেন মধ্যস্থতার ভূমিকা পালন করেন।


title: মীর জুমলা

text:
অন্য দিকে এই তত্ত্বের পক্ষে সরাসরি সমর্থন পাওয়া যাচ্ছে ডাচেদের পক্ষ থেকে; ডাচ সূত্রে জানা যাচ্ছে, কর্ণাটক ‘আক্রমন করে, সেটিকে নিজেদের মধ্যে ভাগবাঁটোয়ারা’ করে নেওয়ার ‘নির্দেশ’ দুই সুলতানকে দিয়েছিল মুঘলেরা।
যখন সাম্রাজ্যবাদী নিয়ন্ত্রণে, দুই সুলতানের একের পর এক আক্রমনে ব্যতিব্যস্ত হয়ে উঠেছে কর্ণাটকের রয়াল রাজ্য, সে সময় পরস্পর সুলতানের বিরুদ্ধতা কাজে লাগাতে চেষ্টা করেন রয়াল। এক সুলতানের সেনার পক্ষ নিয়ে অন্য সুলতানের বিরুদ্ধে যুদ্ধের কাজে লাগাতে রয়াল একজনকে অর্থ, হাতি আর অন্যান্য উপঢৌকন দিয়ে বশ করে। এটা খুব কঠিন কাজ ছিল না, কেননা সেই দুই সুলতানের পরস্পরের মধ্যে গভীর ঈর্ষা আর অবিশ্বাসের বাতাবরণকে কাজে লাগানো হয়েছিলমাত্র। ফলে ইসলামিক আগ্রাসনের প্রাবল্যের গতি কিছুটা হলেও কমে গিয়েছিল সেই পদক্ষেপে।


title: মীর জুমলা

text: শনৈ শনৈ দুই সুলতানের কাছে এই তথ্য পরিষ্কার হয়ে গেল যে দুজনের মিলিত আক্রমনের উদ্যোগ ছাড়া কর্ণাটক বিজয় সম্পন্ন হবে না, এবং অবিশ্বাসীর গাছটি(ট্রি অব দ্য ইনফিদেল)র শেকড় উপড়ে ফেলা যাবে না। আদিল শাহ বুঝতে পারলেন, ‘কুতুব শাহের সাহায্য ছাড়া রয়াল বিরুদ্ধে সফলভাবে যুদ্ধ করে জেতা যাবে না; ফলে তিনি কর্ণাটক দ্বিখণ্ডী করণের কুতুব শাহী প্রস্তাব মেনে নিয়ে রয়াল এবং অন্যান্য জমিদারের বিরুদ্ধে ধ্বংসক্রিয়ায় তাকে সামিল করে নিলেন’। ১৬৪৬ সালের মার্চ-এপ্রিলে দুই সুলতান ঠিক করলেন হিন্দু কর্ণাটকের রাজা শ্রী রঙ্গ’র রয়ালের রাজ্য, যুদ্ধের সামগ্রী, পণ্য, সোনাদানারত্নরাজি এবং নগদ অর্থ আলোচয়া সাপেক্ষে বিজাপুর আর গোলকুণ্ডার মধ্যে ভাগ হয়ে যাবে, যার মধ্যে দুই তৃতীয়াংশ পাবেন আদিল শাহ আর এক তৃতীয়াংশ পাবেন কুতুব শাহ।


title: মীর জুমলা

text: সেই সময়ে এই সীমান্ত এবং রাজ্যভাগ চুক্তি দুই সুলতানি রাজ্যের পক্ষে খুবই সুখকর ঠেকল। বিজিত আদিল শাহী উজির নবাব মুস্তাফা খান কানাড়ি দেশ এবং কুতুব শাহী উজির মীর জুমলা পূর্ব কর্ণাটকের দিকে এগোতে থাকলেন। ১৬৬৪এর জুন মাসে বিজাপুরী সেনাধ্যক্ষ, মুলুন্দের দিকে এগোলেন। ব্যাঙ্গালোর জেলায় তাঁর সঙ্গে যোগ দেওয়ার প্রস্তাব দেওয়া হল মাদুরা, তাঞ্জোর আর জিঞ্জি ইত্যাদির নায়েক, দেশাই এবং আরও অন্যান্যদের। সেখান থেকে তারা রয়াল রাজধানী ভেলোরের দিকে এগোবেন। একই সঙ্গে কুর্নুলে থাকা খান মহম্মদকেও মূল বাহিনী অনুসরণ করতে নির্দেশ দিলেন। চলতি অবস্থা শ্রী রঙ্গর পক্ষে খুব মাথা ব্যথার কারণ হয়ে উঠল। যে মানিওয়ারেরা(নায়েক) এক সময় তাঁর অধীন ছিল আজ তাঁর বিরুদ্ধে যুদ্ধ ঘোষণা করেছে, এবং তাঁদের উকিল আর অন্যান্য পেশাদারদেরকে মুস্তাফা খানের কাছে পাঠিয়েছে আদিল শাহী সুলতানির পক্ষে আইনি আধীনতার জন্য কাগজপত্র তেরি করতে। চিন্তিত হয়ে রয়াল ১০ হাজার থেকে ১২ হাজার ঘোড়সওয়ার, এক লাখ পদাতিক এবং ১০০ হাতি পাঠালেন নায়কদের ভয় দেখাতে। জিঞ্জির রূপ নায়েক ভয় পেয়ে সরে দাঁড়ালেন। তাঞ্জোরের নায়েক বিজয়ার্গভ আর মাদুরার নায়েক তিরুমালা খালপত্তনমে(কয়ালপত্তনম)হাজারো রত্নখণি নিয়ন্ত্রণ করতেন; তারা রয়ালের বিরুদ্ধে যুদ্ধ করার পরিকল্পনায় এড়ে রইলেন। রয়াল বুঝলেন তারা মুস্তাফার সঙ্গে যোগ দিয়ে তার রাজত্ব দখল করবেই। রয়াল শান্তি প্রস্তাব দিয়ে ভেলোরের কাছে কানোয়ি পাসে তাঁর ব্রাহ্মণ গুরু ভেঙ্কান্না সোমাইয়াজী(সোমাজী)কে নবাব মুস্তাফার সঙ্গে সাক্ষাত করতে পাঠালেন। নবাবের শান্তি শর্ত(নায়েকদের বিরুদ্ধে যুদ্ধ পরিকল্পনা থেকে রয়ালকে সরে আসতে হবে, এবং পিছিয়ে ভেলোরে চলে যেতে হবে) শুনে ফিরে এসে রয়ালকে যুদ্ধের জন্য প্রস্তুত হতে পরামর্শ দিলেন, গুরু। মুস্তাফা খান তখন জগদেব দেশ জয় করতে গেলেন।


title: মীর জুমলা

text: একই সময়ে নবাব মীর জুমলা উদয়গিরি দখল করে গোটা পূর্ব উপকূল, নেলোরের দক্ষিণ এবং সেন্ট জর্জ দুর্গের আশেপাশের অঞ্চল দখল করতে উঠেপড়ে লাগলেন। উত্তর আর্কোটের টোন্ডামানাদ, তিরুপ্তি এবং চন্দ্রগিরি ১৬৪৬এর এপ্রিল মাসের আগেই দখল হয়ে গিয়েছে। ১১ ডিসেম্বর পুলিকটের আশেপাশে থাকার সময় ডাচেরা অগ্রগামী গোলকুণ্ডা বাহিনীর আলোচনা সুরু করে বশ্যতা স্বীকার করল। তিনি ডাচ দুর্গের সুরক্ষার ব্যবস্থা দেখে খুবই প্রভাবিত হলেন। যুদ্ধের আবহেই প্রচুর আলোচনার টানাপোড়েনের পর তিনি ডাচেদের এলাকায় কাসিম মাজানদারিনিকে থানাদার নিয়োগ করেন। তিনি শুধু পুলিকটই নয়, স্যান থোমেরও প্রশাসন হাতে নিয়ে রাজ্যজুড়ে শান্তি বজায় রাখায় ব্যবস্থা করে হিন্দু শক্তি দমনের দিকে এগোলেন। মীর জুমলা পুলিকট থেকে এগোবার পথে সমস্ত রাস্তা জুড়ে বাড়ি ঘরদোর পুড়িয়ে মানুষ খুন করে, বিপুল ধ্বংসলীলা চালাতে থাকেন। স্থানীয় অভিজাতরা তাঁর সঙ্গে যোগ দেয়। এলাকার পর এলাকা জনশূন্য হয়ে পড়ে। তাঁর পৌঁছবার আগেই পোন্নারি, পূনামালি, কাঞ্চি(কাঞ্চিভরম), এবং চিঙ্গিলপুট(যেটি সপ্তম স্বর্গের সঙ্গে তুলনীয়)র পতন হতে থাকল একের পর এক, জনশূন্য এলাকা দখল করতে করতে এগোতে লাগলেন। ৪ জানুয়ারি ১৬৪৭এ জানা গেল রাজার সকাশে(ভেলোর) পৌঁছবার জন্য মাত্র দু দিন হাতে রয়েছে। দেশজুড়ে বিপুল মন্বন্তর নেমে এল, কেউ মীর জুমলার বিরোধিতা করতে এগিয়ে এলেন না।


title: মীর জুমলা

text: বিজাপুরী আর কুতুব শাহী সেনার হাতে ভেলোরে হিন্দু সেনাপতি ভাইলুয়ারের চরম বিপর্যয়ের পর রয়াল আত্মসমর্পনের অঙ্গীকার করেন এবং যুদ্ধের ক্ষতিপূরণ হিসেবে ৫০ লক্ষ হুণ আর ১৫০টি হাতি দিতে বাধ্য হন(এপ্রিল, ১৬৪৭)। বিজাপুরের আত্মসমর্পণের শর্ত কুতুব শাহ মেনে নেন না। যদিও নায়কেরা নতুন করে রয়ালের পাশে দাঁড়াবার অঙ্গীকার করতে থাকেন, এবং দেশের স্বাধীনতার পতাকা উর্ধ্বে তুলে ধরার নিশ্চয়তা দিতে থাকেন, কিন্তু ততদিনে বহু দেরি হয়ে গিয়েছে। নায়কদের মধ্য কলহ তাদের পতনের কারণ হল। তাঞ্জোর আর জিঞ্জির সামরিক ক্ষমতা এতই সীমিত ছিল যে তারা আক্রমণকারীদের বিরুদ্ধে কোনই প্রতিরোধ গড়ে তুলতে পারে নি। মহীশূর আর মাদুরার যৌথ সেনা দল বিজাপুরের মুস্তাফা খানের সাহায্যে ওয়ান্ডিওয়াসে মীর জুমলার বিরুদ্ধে দাঁড়ালেও, মীর জুমলা কয়েকজন হিন্দু সেনাপতি যেমন ভেলুগতির প্রধানকে সঙ্গে নিয়ে তাদের সমস্ত প্রতিরোধ উপড়ে ফেলেন।


title: মীর জুমলা

text: ১৬৪৭ সালে মাদ্রাজে ব্রিটিশদের সঙ্গে সন্ধি করায় মীর জুমলা পিতলের বন্দুক পেলেন। তাঁর বদলে বাণিজ্য সুবিধা দিলেন। অক্টোবরে ব্রিটিশ কুঠিয়ালেরা সমীক্ষা পত্র পাঠিয়ে জানাল যে গোলকুণ্ডার রাজা মোটামুটি সমগ্র রাজত্ব জয় করে নিয়েছেন, এবং আনাবব(নবাব) উপাধিতে দেশ শাসন করছেন।


title: মীর জুমলা

text: ব্রিটিশদের সঙ্গে মাদ্রাজে সন্ধি করে ১৬৪৭-৪৮এর শীতে মীর জুমলার নেতৃত্বে কুতুব শাহী বাহিনী চলল উত্তর থেকে জিঞ্জির দিকে। সেনাবাহিনী যতই এগিয়ে আসতে থাকে, বিপদের আশংকায় তাঞ্জোরের নায়ক থরথর করে কাঁপতে কাঁপতে মীর জুমলার সঙ্গে সন্ধি করে নিলেন। মীর জুমলার পরিকল্পনা ছিল জিঞ্জিকে উত্তর, পূর্ব এবং দক্ষিণ দিক থেকে আক্রমন করা। তিনি দক্ষিণ আর্কট জেলার তাঞ্জোরের তাণ্ডিভরম আর আসিউর(আলিউর?) দখল করলেন। মাদুরার তিরুমালার নায়ককে একদা তাঞ্জোরের নায়ক বিশ্বাসঘাতকতা করেছিল। তিনি এবারে শোধ নিতে বদ্ধ পরিকর হয়ে আদিল শাহকে তাঁর দূত পাঠিয়ে সমস্ত সাহায্যের প্রতিশ্রুতি দিলেন। আদিল শাহ জিঞ্জি দখল করার মনস্থ করেছিলেন, কিন্তু জিঞ্জি গোলকুণ্ডার আশ্রয় চাইল। কুতুব শাহ শাহজাহানকে লিখে জানালেন জিঞ্জি আর তাঞ্জোরের জমিদার তাঁর নিরাপদ আশ্রয়ে রয়েছে। আদিল শাহ এই জোটের পূর্বলক্ষ্মণ হয়ত দেখতে পেয়েছিলেন। তিনি বুঝলেন মীর জুমলার কূটনীতিতে এই দুই নায়ক তাঁর বিরুদ্ধে দাঁড়িয়েছে। ফলে তিনি কুতুব শাহের প্রতি বিদ্বিষ্ট হয়ে উঠে মুজফফরাউদ্দিন খান মহম্মদ, খানইখানানকে রাজসভায় ডেকে গোলকুণ্ডা রাজ্য লুঠ আর দুর্গকে মাটিতে মিশিয়ে দেওয়ার নির্দেশ দিলেন। কিন্তু তাঁর এই আভিযান করতে কিছুটা দেরি করতে হল। শাহজাহানের দূত হামিম মহম্মদ হুসেইন আদিল শাহের রাজসভায় বললেন কুতুব শাহের নির্দেশে মীর জুমলা এই কাজটি করেছেন, এবং তিনি(দূত) দেখবেন যাতে আদিল শাহ যথেষ্ট ক্ষতিপূরণ পান। তারপর আদিল শাহ শাহজাহানকে অনুরোধ করেন এই এক তৃতীয়াংশ দুই তৃতীয়াংশ আহদনামার ভাগাভাগির বখরার, এবং এই পেশকাশ যত তাড়াতাড়ি সম্ভব তাকে পাঠিয়ে দেওয়া হোক।


title: মীর জুমলা

text: কিন্তু ১০ জানুয়ারি ১৬৪৮এ দেখা গেল এই ভাগাভাগিতে আদিল শাহ খুশি হননি। তিনি কুলবর্গার মুস্তাফা খানকে নির্দেশ দিলেন তুরুমালার নায়ককে নিয়ে জিঞ্জি দখল করার। তাঁর শেষ এবং সব থেকে বড় সৈন্য সজ্জা – ১৭০০০ ঘোড়া, ২০-৩০ হাজার পদাতিক সৈন্য তাঁর সঙ্গে ৩০ হাজার তিরুমালার সৈন্য(সঠিক যুদ্ধাস্ত্র বিহীন অনিয়মিত সেনা দল) যোগ করে মুস্তাফা খান এগিয়ে চললেন। হয়ত ঘটনার এই অগ্রগতি দেখে মীর জুমলা মার্চের ১৬৪৮এর বর্ষায় কাঞ্জিভরমের দিকে এগোলেন। দূরদৃষ্টিতে তিনি বুঝলেন ব্যপ্ত মাদুরা এবং মহিশূরের যৌথ বাহিনী নিয়ে আদিল শাহ ওয়ান্ডিওয়াশের দিকে এগোচ্ছেন। ভেলুগতির মত হিন্দু সেনানায়ক আর তাঁর গোলান্দাজ বাহিনী নিয়ে মীর জুমলা মুস্তাফার আগেই জিঞ্জি পৌঁছবার চেষ্টা করলেন, যাতে জিঞ্জি বীজাপুরের হাতে না পড়ে। বীজাপুরী ঐতিহাসিক জহুরি লিখছেন স্বাভাবিকভাবে মীর জুমলা ‘কিছুটা গণ্ডগোল পাকাতে চাইছিলেন’। জিঞ্জি রাজা এগিয়ে এসে মীর জুমলাকে স্বাগত জানিয়ে তিনি যে চুক্তি পালন করবেন, এবং বিশ্বাসঘাতকতা করবেন না, জানালেন। তখন দুটিই সুলতানি বাহিনী মাত্র ১০ মাইল দূরত্বে অবস্থান করছে। রাজা তখন মীর জুমলার বাহিনীর ২ মাইল আগে শিবির ফেলেছেন। মীর জুমলা খুব তাড়াতাড়ি রাজার সঙ্গে যোগ দিলেন। দুটি বাহিনীর মধ্যে এখন তফাত মাত্র আট মাইলের। মুস্তাফা বুঝলেন এই যৌথ বাহিনীর বিরুদ্ধে তাঁর আক্রমন কার্যকারী হবে না। তিনি আদিল শাহকে খুব তাড়াতাড়ি আরও বাহিনী পাঠাতে অনুরোধ করলেন। আদিল শাহ, ৭-৮০০০ সেনা বাহিনীর নায়ক সেনাপতি ইখলাস খান, রুস্তমইজামান, আফজল খাঁকে মুস্তাফা খাঁয়ের সাহায্যের জন্য পাঠাবেন ঠিক হল। অন্যদিকে কুতুব শাহ মনে করছিলেন আদিল শা রুস্তমকে পাঠিয়েছেন তাঁর হাত থেকে জিঞ্জি আর তাঞ্জোর দখল করার জন্য, তিনি শাহজাহানকে বিজাপুরের এই চুক্তি ভাঙ্গার ঘটনা বিবৃত করে পাঠালেন এবং মীর জুমলাকে কিছু দিন অপেক্ষা করতে নির্দেশ দিলেন। কেননা তাঁর বিশ্বসা পাদশাহ তাঁর পক্ষেই রায় দেবেন।


title: মীর জুমলা

text: দুটি সেনা বাহিনী কোন ঘটনা ছাড়াই পরস্পরের বিরুদ্ধে মুখোমুখি বসে রইল। জিঞ্জি কার দখলে থাকবে, এই সিদ্ধান্ত কয়েক দিনের মধ্যেই দুপক্ষের বিরোধে পরিষ্কার হয়ে যাবে। কিন্তু বিজাপুর থেকে বাহিনী আসাতে দেরি হওয়ায় এবং আদিল শাহী সেনা বাহিনীতে সেনাপতিদের মধ্যে মতভেদ বাড়তে থাকায় মুস্তাফার ধারণা হল যে আপাতত কিছু দিনের জন্য দুপক্ষের মধ্যে যুদ্ধ বিরতির চুক্তি হোক। মীর জুমলা মুস্তাফার নেতৃত্বে বিক্ষুব্ধ সেনাপতিদের সঙ্গে তলে তলে যোগাযোগ করতে শুরু করে দিলেন। তাদের ইচ্ছে কুতুব শাহী বাহিনীর সঙ্গে চুক্তি বদ্ধ হওয়া।


title: মীর জুমলা

text: যত দিন যেতে থাকে জিঞ্জির ভাগ্য কি হবে তা নিয়ে কিন্তু ভেতরে ভেতরে বিরোধ বাড়তেই থাকল। চুক্তিতে ঠিক হল জিঞ্জি জয়ের পরে মুস্তাফা খান জিঞ্জিতে থাকবে আর মীর জুমলা ফিরে যাবেন গোলকুণ্ডায়। দুজনই প্রকাশ্যে পরস্পরকে সাহায্যের কথা জানাতে থাকলেন। খানইখানান কিছুটা পিছিয়ে রায়চূরে শিবির গাড়লেন। অন্যদিকে মুস্তাফা জিঞ্জির দিকে আগ্রসর হয়ে ত্রিণোমালে চঙ্গম দুর্গ দখল করে রাখলেন। মীর জুমলা জিঞ্জির ৩০ মাইল দূরে তাঁর ভেলোরের আশ্রিত রাজ্য স্বারিগুন্টার শিবিরে ফিরে গেলেন, যেখান থেকে তিনি কুতুব শাহের পক্ষ থেকে প্রশাসন চালাচ্ছিলেন।


title: মীর জুমলা

text: ৩ জিকাদ ১০৫৮/৯ নভেম্বর ১৬৪৮ সালে মুস্তাফা খান মারা যাওয়ায় সীমান্ত চুক্তিতে ধাক্কা লাগার আশংকা দেখা দিল। প্রতিস্থাপিত সেনাপতিত্বের যায়গায় খান মহম্মদ আসার আগেই জিঞ্জির আবরোধ মালিক রাইহানের নেতৃত্বে হতে শুরু করল। খান মহম্মদ তখন নান্দিয়ালে তাদপার্তি দুর্গ দখলের লড়াই করছিলেন। রাইহান সেনাদের ২৫০০ হুন মাইনে দিয়ে অবরোধ আরও জোরদার করলেন। এই সুযোগ নিয়ে মীর জুমলা একাই জিঞ্জি দখল করার পরিকল্পনা করলেন। তাঁর ধারণা ছিল মুস্তাফা এবং খারিয়িত খান মারা গিয়েছে, তাদের সেনা বাহিনী ছন্নছাড়া হয়ে রয়েছে, সাহজী নিজে মানসিকভাবে দুমড়ে মুচড়ে রয়েছেন, মালিক রাইহান জিঞ্জি দখলের আগেই তিনি জিঞ্জি দখল নেবেন। মীর জুমলার অভিযানের পরিকল্পনার খবর পেয়ে মালিক রাইহান একটা কড়া বার্তা পাঠালেন, ‘আপনি দুর্গের এত কাছে আছেন, তাই আপনার এই কাজ আমাদের স্বার্থের বিরোধী। দুর্গের আধিবাসীরা আপনার সাহায্য চায়। আমার মনে হয় আপনি একটু দূরে গিয়েই অপেক্ষা করুণ। আদিল শাহী সেনার নিয়ন্ত্রণ আমার হাতে নেই। যদি কিছু ঘটে যায় তাহলে তাঁর দায়িত্ব আমি নেব না। মুস্তাফা খান হয়ত মারা গিয়েছেন, কিন্তু আমি এখনও জীবিত রয়েছি। আমি শেষ রক্তবিন্দু দিয়ে লড়াই করে যাব।’ মীর জুমলাকে স্তব্ধ হতে হল। তিনি ভেলোরের ৪২ মাইল দূরে আরও উত্তরে কুডাপ্পা জয় করতে গেলেন। খান মহম্মদ সরকারি নির্দেশে তাদপার্তি থেকে অবরোধ জোরদার করতে এলেন।


title: মীর জুমলা

text:
কিন্তু মীর জুমলা জিঞ্জি দখলের সিদ্ধন্ত থেকে সরলেন না। শুরুর দিকে নায়কেদের সঙ্গে বন্ধুত্ব করে তিনি ১৬৪৬এর সীমান্ত চুক্তি এবং ১৬৪৮এর মুস্তাফার সঙ্গে চুক্তি সত্ত্বেও তাদের বিজাপুরের বিরুদ্ধে উস্কাতে শুরু করলেন। বিজাপুরের রাজকীয় ঐতিহাসিক ঝাউরিইবনঝাউরি লিখছেন, ‘বিশ্বাসঘাতক, দুর্মতি আবদাল্লা, যাকে রয়াল যুদ্ধে হারিয়ে দিয়েছিল, যে বিজাপুরের সমর্থন ছাড়া এক ইঞ্চিও কর্ণাটকের জমিও দখল করতে পারত না, সে অবিশ্বাসীর(রয়াল) সঙ্গে গোপন চুক্তি করে তাঁর সেনাপতি মীর জুমলাকে পাঠিয়ে হিন্দুর সহায়তায় হিন্দু রাজাদের খেপিয়ে জিঞ্জির সুরক্ষা করতে গেল।’ অনেক দূর থেকে মীর জুমলা খুব দেরি করে এসে পৌছলেন, ততক্ষণে একদিনেই খানইখানান জিঞ্জি দখল করে নিয়েছেন। তাঁর চুক্তি পালন না করে তিনি গোলকুণ্ডার দিকে পালিয়ে গেলেন।
জিঞ্জির পতনের পরেই বিজাপুরী সেনা হাতে তাঞ্জোর আর মাদুরার নায়কেরও পতন হল এবং তেগনাপত্তনমের মত সমুদ্রের আশেপাশের এলাকাগুলো লুঠ, খুনের অত্যাচার চলল। হিন্দু রাজারা রাজস্ব দিতে প্রতিশ্রুত হলেন। ডাচ নথি অবলম্বন করে ফস্টার লিখছেন, ‘ভারতের পূর্বাংশে... মুসলমান শক্তি কানাড়িদের জীবন অতিষ্ঠ করে তুলল। বিজাপুরী সেনা, প্রখ্যাত দুর্গ জিঞ্জিকে কেন্দ্রকরে সমগ্র জেলা দখল করল। তেগনাপত্তনমের প্রশাসক করা হল মলয়াকে’। অখুশি রয়াল মহীশূরের মায়কের আশ্রয়ে থাকতে থাকতে বিজাপুরের সঙ্গে যুদ্ধ প্রচেষ্টা চালিয়ে যেতে থাকলেন। জেসুইট ধর্মপ্রচারকেদের বক্তব্য, ‘আদিল শাহী সেনা দুটি ক্ষমতাশালী রাজাকে হারিয়ে, অভূতপূর্ব পরিমানে সম্পদ দখল করে, একটাও যুদ্ধ না করে, একটাও সৈন্য না খুইয়ে বিপুল দেশটি জয় করে বিজাপুরে ফিরে যায়’।


title: মীর জুমলা

text: কুতুব শাহ আদিল শাহকে অভিবাদন জানিয়ে চিঠি লেখে, সঙ্গে ৪ লাখ হুণ এবং জিঞ্জি পতনের সময় মুঘলদের হাত থেকে রক্ষা করার জন্য চারটি রত্ন উপহারস্বরূপ পাঠায়। তাঁর প্রস্তাব ছিল কর্ণাট আর মুলুন্দএর জঙ্গলটি কারোর অধিকারে নেই, সেটি কুতিব শাহ নিজের অধিকারে নিতে চান, যাতে শত্রুর হাত থেকে রক্ষা পাওয়া যায়। আদিল শাহ এতে রাজি হন, গোন্ডিকোটা দুর্গ এবং গোটা কোক্কানুর কুতুব শাহকে দখলের জন্য দিলেন। যাইহোক, সামগ্রিকভাবে দেখা গেল, চুক্তি ভঙ্গ হতে হতে শেষ পর্যন্ত সীমান্ত চুক্তি সেই সময়ের জন্য পালিত হল।


title: মীর জুমলা

text:
১৬৪৮এ জিঞ্জি আর পরের বছরে তাঞ্জোরের পতনের পর দুই সুলতানি রাজ্য বাকি থাকা ক'একটা হিন্দু রাজ্য দখলের জন্য সর্বশক্তি নিয়োগ করল। বিজাপুর দক্ষিণে আর গোলকুণ্ডা শক্তির সেনাপতি মীর জুমলা উত্তর দিকে নজর দিলেন নতুন করে। বিজাপুর, বিজয়নগরের পশ্চিমের তেলুগু আর পূর্বের তামিল পশ্চাদভাগের অংশটার পাশাপাশি পেনুকোণ্ডা এবং বাসবপত্তনম, বেলোর, জিঞ্জি এবং আর্নি দখলে রেখেছে। মীর জুমলা দখল করতে লাগলেন উত্তরের siddhout, গাণ্ডিকোটা এবং গুটি আর দক্ষিণের উপকূলভাগ। কার পরে কোনটা দখল করেছেন মীর জুমলা, সেই ক্রম বোঝা দুষ্কর বিভিন্ন ডাচ, পারসি, তেলুগু, তামিল, ব্রিটিশ পরস্পর বিরোধী সূত্রে। তবুও আমরা তেলুগু সূত্র, সাহিত্যিক এবং লেখমালা আর ভৌগোলিক অঞ্চলের সূত্র তুল্যমূল্য বিচার করে ধরে মীর জুমলার বিজয় পথ নির্ধারণ করতে চেষ্টা করতে পারি।
মীর জুমলার পরের নজর ছিল কুডাপ্পা জেলার siddhout বা সিদ্ধবাতম। ১৬৪৬ সালে তিনি উদয়গিরি নতুন করে দখল করে চিট্টিভেলির একাংশ কবলে নিয়ে আসেন। কিন্তু এই জেলারই, বালাঘাট কর্ণাটকের খুব গুরুত্বপূর্ণ অংশ শাসন করছেন কুলাপ্পা জেলার পূর্বাংশের মাতলি সমাজের নায়ক দ্বিতীয় কুমার অনন্তের পালিত পুত্র, অনন্তরাজা দেবছোড়া মহারাজা যার রাজধানী সিদ্ধবাতম। তেলুগু সূত্রে জানতে পারছি, যুদ্ধে তিনি মীর জুমলার দুই মুসলমান আধিকারিক (সর্দার)এর মাথা কেটে নেন এবং ব্রাহ্মণ বক্সী ত্রিম্বকম রাউ(ত্রিম্বক রাও) পালিয়ে বাঁচেন(শক ১৫৭১ বিকৃতি, ১৬৪৯-৫০)। তবে পরের দিকে যুদ্ধ করে টিকে থাকা যাবে না বুঝেই তাঁর কাকা এলামারাজা এবং অন্যান্য আধিকারিকের সঙ্গে আলোচনা করে মহিলা, অন্যান্য আত্মীয়স্বজন ইত্যাদি নিয়ে ইক্কেরি বাসবপুরমে পালিয়ে যান(১৬৫০)। সিদ্ধবাতমকে মীর জুমলা সেনা ঘাঁটি বানান এবং এখানে ত্রিম্বক রাও শঙ্করজী পন্তকে শাসনের দায়িত্ব দেওয়া হয়।


title: মীর জুমলা

text:
৮। গাণ্ডিকোটা
আধুনিক মাদ্রাজের কুডাপ্পা আর অনন্তপুর জেলার গাণ্ডিকোটার রাজা ছিলেন তিম্মা নায়ার(তেলুগু সূত্রে প্রেমাসানি চিনা(চিন্না), তিম্মা নায়ডু)। তিনি বিজয়নগরের এবং জিল্লালার রেড্ডিদের করদ রাজা ছিলেন। পেন্নার উপত্যকার অন্যতম গুরুত্বপূর্ণ এলাকা গাণ্ডিকোটা। এর দুর্গ বিষয়ে আলোচনা করতে গিয়ে তাভার্নিয়ে বলেছেন, এটি গোলকুণ্ডার অন্যতম শক্তিশালী প্রতিরক্ষা ব্যবস্থা। কুডাপ্পা জেলার য়ারামালাই পাহাড়ের ওপর সমুদ্র তল থেকে ১৬৭০ ফুট উঁচুতে অবস্থিত। পাহাড়ের পাদদেশেই শহরটি। দুই সাম্রাজ্যবাদী সুলতানি রণনীতিতেই এই অঞ্চল্টাকে গুরুত্ব দেওয়া হয়। গোলকুণ্ডা কয়েকবার চেষ্টা করেও গাণ্ডিকোটার রাজাকে দমন করতে পারে নি।


title: মীর জুমলা

text: বিজাপুরের ইক্কেরি দখলের সমসময়ে(১০৪৭/১৬৩৮) খান মহম্মদ, মালিক রাইহান, আলি খুদাবন্দ খান এবং অন্যান্য বিজাপুরী উজির এটি অবরোধ করে। কিন্তু সাহজী ভোঁসলা আর আসদ খানের বাহিনীকে (১০৫৭/১৬৪৮ সালে) ভিল্ভুয়ার আর কৃষ্ণা তুপাক্কির নেতৃত্বে রয়ালের বাহিনী হারিয়ে দিলে, আদিল শাহের নির্দেশ সেই অবরোধ তুলে নিয়ে মুস্তাফা খাঁয়ের বাহিনীর শক্তিকে জোরদার করতে যোগ দিতে হয়। আন্দাজ করা হচ্ছে এই সময় বিজাপুর শক্তি জিল্লালা দখল এবং রেড্ডিদের বন্দী করে। রেড্ডিরা পালিয়ে গিয়ে তিম্মা নায়ারের সাহায্যে তাদের রাজ্য আর নান্দিয়ালের দু/তিনটি গ্রাম দখল করে। খান মহম্মদ তিম্মা নায়ারের সঙ্গে চুক্তি করে দখলি গ্রামের জন্য ক্ষতিপূরণ জোগাড় করেন। কিন্তু সীমান্ত চুক্তি না হওয়া পর্যন্ত, বিজাপুরের মনে হয়েছে এই এলাকাগুলি তাঁর দখলে আসা দরকার এবং চুক্তির পরে এর আশেপাশের এলাকাগুলি কুতুব শাহের জন্য ছেড়ে রাখে তারা, তাঁর জন্য কুতুব শাহ বেশ ভাল রকমের ক্ষতিপূরণ দেন (১৬৪৯)।